Biography on Ibn Taimiyya 7\nފުރަތަމަ ޞަފްޙާMujahidhBiography on Ibn Taimiyya 7\nAruzam 1:31 AM\nއިމާމު އިބުނު ތައިމިއްޔާގެ ޙަޔާތްޕުޅުން ޞަފުޙާތަކެއް 7\nالفقير الي الرحيم – عبد الرحيم الضهي\nއެކަލޭގެފާނަށް ޢިލްމުވެރިން ރައްދުކުރައްވާފައިވާ ތަޢުރީފުގެ ބަސްފުޅުތައް\nޝައިޚުލް އިސްލާމް އިމާމް އިބުނު ތައިމިއްޔާއަށް އެކަލޭގެފާނުގެ އިލްމުވެރިކަމުގެ ހައިބަތުގެ ބޮޑުކަމާއި އިލްމުގެ މައިދާނުގައި އެކަލޭގެފާނުގެ ފުންނާބު އުސްކަމުގެ ސަބަބުން އެކަލޭގެފާނަށް ބޮޑެތި ޢިލްމުވެރިން އަބަދާއި އަބަދުދަނީ ތާރީފުގެ ބަސްފުޅުތައް ރައްދުކުރައްވަމުންނެވެ. އެކަލޭގެފާނަށް މިތާރީފުތައް ހައްޤުނުވާންވީ އެއްވެސް ސަބަބެއް ނެތެވެ. އެކަލޭގެފާނުވަނީ ނުހަނު ދަތިހާލުގައްޔާއި އަދި އެކަލޭގެފާނަށް ޖެހުނު ގިނަ ދުއްތުރާތަކާއި ބަލާތަކާއި ކުރިމަތިލައްވައި މިމަތިވެރި ދީން ހިމާޔަތްކުރެއްވުމަށްޓަކައި ގަދައަޅައި މަސައްކަތްކުރައްވާފައެވެ. މިއަދު އަހުލުއް ސުންނަތް ވައްޖަމާޢަތާއި އަދި ސަލަފުއް ޞާލިޙުންގެ މަންހަޖަށް އެންމެބޮޑަށް މަލާމާތްކުރާ މީހުން އެކަލޭގެފާނަށް މަލާމާތުގެ ބަސްތައް ރައްދުކުރައްވަނީ ރަސޫލުﷲ ޞައްލަﷲ އަލައިހި ވަސައްލަމަ ގެންނެވި މަގު ހިމާޔަތް ކުރައްވަން އެކަލޭގެފާނު ކުރައްވާފައިވާ މަސައްކަތްޕުޅުތަކުގެ ސަބަބުންނެވެ.\nމިފަދަ މީހުން އެކަލޭގެފާނުގެ ނަމުގައި ދޮގުތަކާއި އަދި އެކަލޭގެފާނަށް ނިސްބަތްކުރެވޭ ބައެއް ކަންތައްތައް ދޮގުތައް އިތުރުކޮށްގެން ޖަރީކޮށްގެން ކިޔާ ފަތުރައި އުޅެނީ މިބައިމީހުންގެ ބާތިލު ބިދުޢަވެރި މަގުތައް ފެތުރުމަށްޓަކައެވެ. ނަމަވެސް ﷲ ތަބާރަކަވަތަޢާލާވަނީ ޙައްޤުގެ މަގު ފާޅުކުރައްވާފައެވެ. އަދި ޙައްޤާއި ބާތިލަކީ ކޮބައިކަން އަންގަވައިދެއްވައި މިއުއްމަތުގެ ސަލަފުއް ޞާލިޙުންނާއި އަދި އެބޭކަލުންގެ މަގަށް ތަބާވެ ވަޑައިގެން ޢިލްމުވެރިންގެ ޒަރީއާއިން އެކަންވަނީ ފާޅުކުރައްވާފައެވެ. މިބައިމީހުން ކިތަންމެ ވަރަކަށް މިބައިމީހުންގެ ބިދުޢަވެރިމަގުތައް ހިމާޔަތްކުރަން މަސައްކަތް ކުރި ކަމުގައި ވިޔަސް އެކަން ކާމިޔާބު ނުވާހުއްޓެވެ. މާތްﷲ ގެ ވާގިފުޅާއި އެކު މިލިޔުމުގެ ފަހުބައިގައި އަންނާނީ މިފަދަ ބައެއް ފަރާތްތަކުން އެކަލޭގެފާނުގެ ނަމުގައި ހަދާފައިވާ ދޮގުތަކާއި އަދި އެނޫންވެސް ޝުބުހާތަކަށް ޢިލްމުވެރިން ދެއްވާފައިވާ ރައްދުތަކާއި ބެހޭގޮތުންނެވެ.\nއިމާމް އިބުނު ތައިމިއްޔާއަށް ޢިލްމުވެރިން ރައްދުކުރައްވާފައިވާ ތަޢުރީފުގެ ބަސްފުޅުތައް\nއަލްޙާފިޡު އިބުނު ކަޘީރު އެކަލޭގެފާނު ލިޔުއްވާފައިވާ އަލްބިދާޔަތު ވައްނިހާޔަތުގައި ލިޔުއްވާފައިވެއެވެ.\n"އެކަލޭގެފާނަށް އަޑުއިވިވަޑައިގަންނަ އެއްޗެއް ހިތުދަސްނުކުރައްވާ ދޫކޮށްލައްވަނީ މަދުއެއްޗެކެވެ. އަދި އެކަލޭގެފާނުގެ ޢިލްމުގެ ތެރެއަށް އެބައި އިތުރުކުރައްވައެވެ. އެކަލޭގެފާނަކީ ބުއްދިވެރި އަދި ހަނދާންގަދަ ބޭކަލެކެވެ. އަދި ތަފުސީރާއި އަދި ތަފުސީރާ ގުޅޭ އެހެނެހިން ޢިލްމުތަކުގައި އިމާމަކަށް ވެވަޑައިގަތެވެ. ފިޤުހުގައި އެކަލޭގެފާނުގެ ފުންނާބު އުހެވެ. ބުނެވޭގޮތުގައި އެކަލޭގެފާނަކީ އެކަލޭގެފާނުގެ ޒަމާނުގައި ފިޤުހީ ހުރިހާ މަޒުހަބުތަކެއް އެންމެ ބޮޑަށް ދެނެވަޑައިގަންނަވާ އެއްފަރާތެވެ. އެއީ އެ މަޒުހަބުތަކުގެ އަހުލުވެރިންނަށްވުރެވެސް ބޮޑަށެވެ. އަދި ޢިލްމުވެރިން އިޚުތިލާފުވެފައިވާ މައްސަލަތައް ރަނގަޅަށް ދެނެވަޑައިގަންނަވައެވެ. އަދި އުޞޫލާއި ފުރޫޢާއި ނަޙޫއާއި އަދި ބަހުގެ އިލްމާއި އަދިވެސް އެނޫން ޢިލްމުތަކުގައި އެކަލޭގެފާނަކީ ފުންނާބު އުސް ޢިލްމުވެރިއެކެވެ. އެއްވެސް މަޖިލީހެއްގައި އެކަލޭގެފާނު ފަންނަކާއި ބެހޭގޮތުން އެއްވެސް ފަރާތަކާއި ވާހަކަފުޅުދައްކަވާނަމަ އެއީ އެކަލޭގެފާނުގެ އެފަންނެއްގައި އެންމެކުރިއަރާފައިވާ ފަންނު ކަމުގައި ހީނުވާ ފަދަ ހާލަތެއް ނާދެއެވެ. އެމީހަކަށް އެކަލޭގެފާނު އެފަންނު ރަނގަޅަށް ދެނެވަޑައިގަންނަވާކަން އެނގޭނެވެ. ޙަދީޘް ޢިލްމަށް ބަލާއިރު އެކަލޭގެފާނަކީ އެފަންނުގެ ދިދަ އުފުއްލަވާފަދަ ބޭކަލެއް ފަދައެވެ. އަދި އެޢިލްމަށް އެކަލޭގެފާނު ރައްކާތެރި ވެލައްވައެވެ. ޙަދީޘްގެ ޞައްޙަ ނުޞައްހަ އެކަލޭގެފާނަށް ރަނގަޅަށް އެނގިވަޑައިގަނެއެވެ. އަދި ޙަދީޘް ރިވާކުރައްވާފައިވާ ފަރާތައް އެނގިލައްވައެވެ. އަދި ހަދީޘްފަންނުގައި އެކަލޭގެފާނަކީ ނުހަނު ފުންނާބު އުސްފަރާތެކެވެ. އަދި އެކަލޭގެފާނު ވަރަށްގިނަގުނަ މަސައްކަތްޕުޅުތައް ލިޔުއްވާފައިވެއެވެ. އަދި އުޞޫލާއި އަދި ފުރޫޢުގައި އެކަލޭގެފާނުގެ ބަސްފުޅުތައް ނުހަނު ބޭނުންތެރިވެގެންވެއެވެ. "\nއަލް ޙާފިޡު މިއްޒީ އެކަލޭގެފާނަށް ޘަނާ ވިދާޅުވަމުން ވިދާޅުވެފައިވެއެވެ.\n"އެކަލޭގެފާނުފަދަ ދެވަނަ އެހެން މީހަކު ތިމަންނާ (ލޮލުން) ނުދެކެމެވެ. އަދި އެކަލޭގެފާނު ފަދަ އެހެންމީހަކު ނުވެސް ފެންނާނެއެވެ. އަދި އެކަލޭގެފާނަށްވުރެ ބޮޑަށް ﷲ ގެ ފޮތާއި އަދި ރަސޫލުﷲ (ޞައްލަﷲ އަލައިހި ވަސައްލަމަ)ގެ ސުންނަތް ބޮޑަށް ދެނެވަޑައިގަންނަވާ، އަދި އެ ދޭއްޗަށް އެކަލޭގެފާނަށްވުރެ ބޮޑަށް ޢަމަލުކުރައްވާ ބޭކަލަކުވެސް ތިމަންކަލޭގެފާނު ނުދެކެމެވެ. "\nއަލްއިމާމު އިބުނު ދަޤީޤުލް ޢައިދު ވިދާޅުވެފައިވެއެވެ.\n"އިބުނު ތައިމިއްޔާއަށް ނަޒަރުހިންގާއިރު ފެންނަނީ އެކަލޭގެފާނުގެ ދެލޮލުގެ ކުރީމަތީގައި ހުރިހާ ޢިލްމެއް ޖަމާކުރެވިފައިވާ ބޭކަލެއްކަމުގައެވެ. އެކަލޭގެފާނު ބޭނުންފުޅުވާ އެއްޗެއް އެއިން ނަންގަވައެވެ. އަދި ބޭނުންނުވާ އެއްޗެއް ދޫކޮށްލައްވައެވެ. "\nއެތައްފަހަރެއްގައި އިބުނު ތައިމިއްޔާއާއި އެކިމައްސަލަތަކުގައި ބަހުޘްކުރެއްވާފައިވާ ޝައިޚު ކަމާލުއްދީން އައްޒަމްލަކާނީ ވިދާޅުވެފައިވެއެވެ.\n"އެކަލޭގެފާނާއި އެއްވެސް ދާއިރާއަކުން ސުވާލުކުރެއްވިއްޖެނަމަ އަޑުއަހާމީހާއާއި އަދި ދެކޭމީހާ އެކަލޭގެފާނަކީ އެފަންނުގައި ހުރި އެންމެ މޮޅު މީހާކަމާއި އަދި އެފަންނަކީ އެކަލޭގެފާނުގެ ފަންނުކަމުގައި ހީކުރާނެއެވެ. ހުރިހާ މަޒުހަބުތަކެއްގެ ފިޤުހުވެރިން އެކަލޭގެފާނާއި އެކު މަޖިލިސްކުރައްވާނަމަ އެބައިމީހުންނަށް ފައިދާކުރެއެވެ. އެއީ އެބައިމީހުންނަށް އެބައިމީހުންގެ މަޒުހަބާއި ބެހޭގޮތުން ކުރިން އެނގިފައި ނެތް މައްސަލަތަކުގައިވެސް މެއެވެ. "\nއަބޫ ހައްޔާނު އަލްއަންދަލޫސީ ވިދާޅުވެފައިވެއެވެ.\n" މާތްﷲ ގަންދީ ހުވާކޮށްފައި ބުނަމެވެ. އަހަރެންގެ މިދެލޮލުން އިބުނު ތައިމިއްޔާފަދަ އެހެން މީހަކު ނުދެކެމެވެ."\nއަލްހާފިޡު ބަދުރުއްދީނުލް އަލް ޢައިނީ އަލްހަނަފީ ވިދާޅުވެފައިވެއެވެ.\nއެކަލޭގެފާނަކީ މާތް ތަޤުވާވެރި ޞާލިޙު އިމާމެކެވެ. އަދި ތަފުސީރާއި ޙަދީޘާއި ފިޤުހާއި އަދި ޙާއްޞަކޮށް ދީނުގެ ދެ މަޞްދަރު (ޤުރުއާނާއި ސުންނަތް)ގެ ފުންނާބު އުސް ޢިލްމުވެރިއެކެވެ. އެކަލޭގެފާނަކީ ބިދުޢަވެރިންގެ މައްޗަށް އުރައިން ދަމައިގަނެފައި ހުރި ތޫނު ކަނޑިއެއްފަދަ ބޭކަލެކެވެ. އެކަލޭގެފާނަކީ ދީނުގެ ކަންކަން ބަޔާންކުރައްވައި އެކަން ޤާއިމުކުރަން މަސައްކަތްކުރެއްވައި އަދި ހެޔޮކަންތައްތަކަށް އަމުރުކުރައްވައި އަދި ނުބައިކަންތައްތައް ނަހީކުރެއްވި ކޮމާންޑަރެކެވެ. އަދި އެކަލޭފާނަކީ ގިނަގިނައިން ﷲގެ މަތިން ޒިކުރުކުރައްވައި އަދި ރޯދަހިއްޕަވައި ނަމާދުކުރައްވައި އަޅުކަން ކުރައްވުން ގިނަ ބޭކަލެކެވެ.\nޞަޙީޙުލް ބުޚާރީގެ އެންމެ މަޝްހޫރު ޝަރަޙަކަމަށްވާ ފަތުޙުލްބާރީ ލިޔުއްވި އަލްހާފިޡު އިބުނު ޙަޖަރުލް އަސްޤަލާނީ ވިދާޅުވެފައިވެއެއެވެ.\n"އެކަލޭގެފާނަށް ދެވިފައިވާ ލަޤަބުކަމަށްވާ ޝައިޚުލް އިސްލާމް އެޒަމާނުން ފެށިގެން އަހަރެމެންގެ ޒަމާނާއި ހިސާބަށް ހެޔޮލަފާ މީސްތަކުންގެ ދޫމަތިންވަނީ ވާސިލުވެފައެވެ. އެގޮތަށް އިއްޔެ މުޚާތަބުކުރި ފަދައިން މާދަމާވެސް މުޚާތަބުކުރެވޭނެއެވެ. ޖާހިލަކު ނުވަތަ އެކަލޭގެފާނުށް ދެވިފައިވާ މަޤާމު ނޭންގޭ މީހަކު ނުވަތަ އެކަލޭގެފާނުގެ އަގުވަޒަން ކުރުމުން އެއްކިބާވެގަންނަ މީހަކު މެނުވީ މިކަމަށް އިންކާރު ނުކުރާނެއެވެ. "\nއަދި ޤާޟީ އިބުނު ޙުރައިރީ ވިދާޅުވެފައިވެއެވެ.\n" އިބުނު ތައިމިއްޔާ ޝެއިޚުލް އިސްލާމްއަށް ނުވަންޏާ ދެން އެމީހަކީ ފަހެ ކޮބައި ހެއްޔެވެ؟ "\nދެން އަންނަ ބައެއްގައި\nއެކަލޭގެފާނަށް ރައްދުކުރެވޭ ބައެއްޝުބުހާތަކާއި އަދި އެޝުބުހާތަކުގެ ރައްދުތައް\nމި ލިޔުމުގެ ކުރީގެ ބައިތައް ވިދާޅުވެލައްވާ\nBiography Biography of Ibn Taimiyya Ibn Taimiyya Mujahidh


New Zealand ge bodu vazeeru kuda dharifulhaa eku Alif Dhaal Majilis gai | Mihaaru\nނިއު ޒީލެންޑުގެ ބޮޑު ވަޒީރު އާޑާން ކުޑަ ދަރިފުޅާ އެކު އދ.ގައި. --ފޮޓޯ:އޭއެފްޕީ\nނިއު ޒީލެންޑުގެ ބޮޑު ވަޒީރު ތުއްތު ދަރިފުޅާ އެކު އދ. މަޖިލިސްގައި\n25 ސެޕްޓެމްބަރ 2018 - 12:503comments\nނިއު ޔޯކް (ސެޕްޓެމްބަރު 25) - ނިއު ޒީލެންޑުގެ ބޮޑު ވަޒީރު ޖަސިންޑާ އާޑާން އދ.ގެ އާއްމު މަޖިލީހުގައި ތަގްރީރު ކުރެއްވުމަށް ތިން މަހުގެ ތުއްތު ދަރިފުޅާ އެކު ވަޑައިގެންފި އެވެ.\nއދ.ގެ ޖެނެރަލް އެސެމްބްލީގައި އާޑާން ތަގްރީރު ކުރެއްވުމުގެ ކުރިން އިންނެވީ ކުޑަ ދަރިފުޅު ނީވް ޓެ އަރޯހާ އުރާލައްވައިގެންނެވެ. ތަގްރީރު ކުރެއްވުމަށް އާޑާން ވަޑައިގެންނެވި ވަގުތު ކުޑަ ދަރިފުޅާ ހަވާލުވީ އެކަމަނާގެ ބައިވެރިޔާ ކްލާކް ގޭފޯޑް އެވެ.\nނިއު ޒީލެންޑުގެ ބޮޑު ވަޒީރު އާޑާން އދ.ގައި ތަގްރީރުގައި ކުރައްވާއިރު އެކަމަނާގެ ބައިވެރިޔާ ގޭފޯޑް ކުޑަދަރިފުޅު ގޮވައިގެން. --ފޮޓޯ:އޭއެފްޕީ\nއާޑާން އަކީ ވެރިކަމުގައި ހުންނަވަނިކޮށް ބޭފުޅަކު ލިބިވަޑައިގެންނެވި ދެ ވަނަ އަންހެން ލީޑަރެވެ. މިއީ ކުޑަ ދަރިފުޅަށް ގާތުން ދޭ ދުވަސްވަރު ކަމަށްވާތީ ދަރިފުޅު ގޮވައިގެން ނޫން ގޮތަކަށް އެކަމަނާ އަށް އދ. އަށް ކުރައްވާ ހަ ދުވަހުގެ ދަތުރުފުޅަށް ވަޑައިގަތުން ފަސޭހައެއް ނޫނެވެ.\n"ނިއު ޒީލެންޑުގައި އުޅޭ އިރު ވެސް އަޅުގަނޑު އުޅެނީ އަބަދުވެސް ދަރިފުޅާ އެކު،" އާޑާން ވިދާޅުވި އެވެ.\nނިއު ޒީލެންޑުގެ ބޮޑު ވަޒީރު އާޑާން އދ.ގައި ތަގްރީރު ކުރައްވަނީ. --ފޮޓޯ:އޭއެފްޕީ\nނިއު ޒީލެންޑް ހެރަލްޑް އަށް އާޑާން ވިދާޅުވީ ބައިވެރިޔާ ގޭފޯޑް އދ. އަށް ކުރައްވާ ދަތުރުގެ ހުރިހާ ޚަރަދެއް ހަމަޖައްސަނީ އަމިއްލަ އަށް ކަމަށެވެ. ބޭބީ ނީވް އަށް ވަނީ އދ. ގެ ޚާއްސަ އައިޑީ ކާޑެއް ހަދައިދީފަ އެވެ.\nމިދިޔަ ޖޫން މަހު 21 ވަނަ ދުވަހު ދަރިފުޅު ލިބިވަޑައިގަތުމާ ގުޅިގެން ހަ ހަފުތާގެ ޗުއްޓީއެއް ނެންގެވުމަށް ފަހު އާޑާން މަސައްކަތަށް ނުކުމެވަޑައިގެންނެވީ މިދިޔަ މަހު އެވެ.\nނިއު ޒީލެންޑުގެ ބޮޑު ވަޒީރު އާޑާން އދ.ގައި ތަގްރީރުގައި ކުރައްވާއިރު އެކަމަނާގެ ބައިވެރިޔާ ގޭފޯޑް ކުޑަދަރިފުޅު ގޮވައިގެން. --ފޮޓޯ:ރޮއިޓާސް\n"ބޮޑު ވަޒީރު އާޑާން އެ ވަނީ ތުއްތު ދަރިފުޅަކު ބަލަމުންދާ މަންމައަކަށް ވުރެ ރަނގަޅަށް ގައުމު ތަމްސީލް ކޮށްދެވޭނެ އެހެން ވެރިއަކު ނެތްކަން ސާބިތު ކޮށްދެއްވައިފައި،" އދ.ގެ ތަރުޖަމާން ސްޓެފާން ޑުޖާރިކް ވިދާޅުވި އެވެ. "ދުނިޔޭގެ ލީޑަރުންގެ ތެރޭން އަންހެނުންގެ ނިސްބަތަކީ ފަސް ޕަސެންޓް. އެހެންވެ އަންހެން ލީޑަރުންނަށް އދ. އިން މަރުހަބާ ކިޔަން ޖެހޭ."\nއިތުރު ލިޔުންތައް ނިއު ޒީލެންޑް އ.ދ.


Musaara In 70% Unikuran Barcelona Kulhuntherin Ehbbas Vehjje - Vaguthu\nކޮރޯނާވައިރަސް ނުވަތަ ކޮވިޑް-19 ރޯގާގެ ސަބަބުން ފުޓްބޯޅަ ހަރަކާތްތައް ހުއްޓި، ދިމާވެދާނެ މާލީ ހީނަރުކަމުން އަރައިގަންނަން ކްލަބަށް އެހީވުމުގެ ގޮތުން މުސާރަ އިން 70 ޕަސަންޓު އުނި ކުރަން ސްޕެއިންގެ ޗެމްޕިއަން ބާސެލޯނާގެ ކުޅުންތެރިން އެއްބަސްވެއްޖެއެވެ.\nބާސާގެ ކުޅުންތެރިންގެ މުސާރަ އިން 70 ޕަސަންޓު ކަނޑާލަން ނިންމާފައިވާކަން ހާމަކުރީ ކެޕްޓަން ލިއޮނެލް މެސީއެވެ. އިންސްޓަގްރަމްގައި މެސީ ކުރި ޕޯސްޓެއްގައި ބުނީ ކުޅުންތެރިންގެ ޖުމްލަ މުސާރަ އިން ބޮޑު ބައެއް އުނިކުރަން އެއްބަސްވީ ކޮވިޑް-19 ބަލިމަޑުކަމުގެ ސަބަބުން ކްލަބަށް ދިމާވެދާނެ މާލީ ގެއްލުންތަކަށް ލުޔެއް ހޯދައިދިނުމުގެ ގޮތުން ކަމަށެވެ.\nއަދި މުސާރައިގެ ބޮޑު އިންސައްތަ އެއް ކަނޑާލުމުގެ އިތުރުން ކްލަބުގެ އޮފީސް ސްޓާފުންގެ މުސާރަ ބަރާބަރަށް ދިނުމަށް ބާރު އެޅުމުގެ ގޮތުން ފައިސާގެ އިތުރު އެހީތަކެއް ވެސް ކްލަބަށް ދޭން ކުޅުންތެރިން އެއްބަސްވެފައިވާ ކަމަށް މެސީ ބުންޏެވެ.\nމެސީ އިތުރަށް ބުނީ ބާސާ ކުޅުންތެރިން މި ނިންމުން ނިންމީ މި ދަނޑިވަޅަކީ ކްލަބަށާއި ކުޅުންތެރިންގެ އިތުރުން އޮފިޝަލުންނަށް ދަތި ދުވަސްތަކަކަށް ވުމުން ކަމަށާއި ބާސާގެ ކުޅުންތެރިންނަކީ ކްލަބަށް ދިމާވާ ދަތި ކޮންމެ ހާލަތެއްގައި ވެސް ކްލަބަށް އެހީވެދޭނެ ކުޅުންތެރިންތަކެއް ކަމަށެވެ.\nބާސާގެ ކުޅުންތެރިންގެ މުސާރައިން 70 ޕަސަންޓު އުނިކުރަން ނިންމިއިރު، ސްޕެއިން އަކީ މިވަގުތު ޔޫރަޕްގައި ކޮރޯނާވައިރަހުގެ ނުރައްކާ އެންމެ ބޮޑުވެފައިވާ އެއް ގައުމެވެ. އިއްޔެގެ ނިޔަލަށް ސްޕެއިންގައި މި ވައިރަސް ޖެހުނު މީހުންގެ އަދަދު 85،000 އަށް ވުރެ މައްޗަށް އަރާފައިވާ އިރު އޭގެ ތެރެއިން 7500 އަށް ވުރެ ގިނަ މީހުން ވަނީ މަރުވެފައެވެ.\nކޮރޯނާ ވައިރަހުގެ ސަބަބުން ކްލަބްތަކަށް ދިމާވަމުން އަންނަ މާލީ ދަތިތަކުން އަރައިގަތުމަށް ޔޫރަޕްގެ އެހެން ބޮޑެތި ކްލަބްތަކުގެ ކުޅުންތެރިން ވެސް އަންނަނީ މުސާރަ އުނި ކުރުމާ މެދު އެއްބަސްވަމުންނެވެ. ޔޫރަޕުން ވައިރަސް އެންމެ ބޮޑަށް ފެތުރެމުން އަންނަ އިޓަލީވިލާތުގެ ޗެމްޕިއަން ޔުވެންޓަސްގެ ކުޅުންތެރިން ވަނީ މިއަހަރުގެ މާޗް މަހުން ފެށިގެން ޖޫން މަހާއި ހަމައަށް އެއްވެސް ވަރެެއްގެ މުސާރަ އެއް ނުނަގަން އެއްބަސްވެފައެވެ.\nމާލީ ގެއްލުން ކުޑަކުރުމުގެ ގޮތުން ޖަރުމަނުގެ ބަޔާން މިއުނިކާއި ބޮރޫޝިއާ ޑޯޓްމަންޑުން ވެސް ވަނީ ކުޅުންތެރިންގެ މުސާރަ ކުޑަކޮށްފައެވެ.\nކޮރޯނާ ވައިރަހުގެ ސަބަބުން ޔޫރަޕްގެ ބޮޑެތި ހުރިހާ ލީގެއް ވެސް ވަނީ މެދުކަނޑާލާފައެވެ.


Kushuge record saafukohdhinun Judicial Administration ah badhalukoffi | Mihaaru\nޚަބަރު / ޖުޑީޝަލް އެޑްމިނިސްޓްރޭޝަން\nކުށުގެ ރެކޯޑް ސާފުކޮށްދިނުން ޖުޑިޝަލް އެޑްމިނިސްޓްރޭޝަނަށް ބަދަލުކޮށްފި\nޑީޖޭއޭ: ކުށާއި ދަރަނީ ރެކޯޑް އީމެއިލް މެދުވެރިކޮށް ސާފު ކުރެވޭނެ އިންތިޒާމް ވަނީ ހަމަޖައްސާފައި -- ފޮޓޯ/މިހާރު\n21 ނޮވެމްބަރ 2020 - 19:56\nޑީޖޭއޭ އިން މިއަދު ކުރި އިއުލާނެއްގައި ބުނީ ކުށުގެ ރެކޯޑް ބެލެހެއްޓުން އެ އޮފީހަށް ބަދަލުވީ ޖިނާއީ އިޖުރާއަތުގެ ގާނޫނަށް ގެނައި ބަދަލާ ގުޅިގެން އެކަން އެގޮތަށް ބަދުލެވެފައިވާކަން އެޓާނީ ޖެނެރަލް އެ އޮފީހަށް އަންގަވާފައިވާތީ ކަމަށެވެ.\nވަޒީފާތަކަށް ވަނުމަށާއި އެނޫން ވެސް ބޭނުންތަކަށް މީހުންގެ ކުށުގެ ރެކޯޑް ސާފުކުރުން މީގެ ކުރިން އޮންނީ ވަރަށް އުނދަގޫ ގޮތަކަށެވެ. އެގޮތުން އެ ރެކޯޑް ސާފުކުރަން އެކި ކޯޓުތަކަށް ވަކިވަކިން އަދި އެހެން ބައެއް މުއައްސަސާތަކަށް ވެސް ވަކިވަކިން ހުށަހަޅަން ޖެހެ އެވެ. އެހެންވެ އެކަމަށް ގިނަ ވަގުތުވެސް ހޭދަވެ އެވެ.\nޑީޖޭއޭގެ އިއުލާނުގައި ބުނިގޮތުގައި ކުށުގެ ރެކޯޑް ސާފުކުރަން އެދޭ ފޯމް އެ އިދާރާ އަށް އީމެއިލް މެދުވެރިކޮށް ވެސް މިހާރު ހުށަހެޅޭނެ އެވެ. އަދި އެގޮތުން ހުށަހަޅާ ފޯމަށް އީމެއިލުން ޖަވާބުވެސް ދޭނެ އެވެ.\nޖިނާއީ އިޖުރާއަތުގެ ގާނޫނަށް ތިން ވަނަ އިސްލާހު ގެނައުމުގެ ގާނޫނަށް އަމަލުކުރަން ފެށީ މިދިޔަ ސެޕްޓެމްބަރު މަހު އެވެ. އެ އިސްލާހުގައި ބުނެފައި އޮތީ އެ ގާނޫނަށް އަމަލުކުރަން ފަށާތާ 30 ދުވަހުގެ ތެރޭގައި، މަރުކަޒީކޮށް ކުށުގެ ރެކޯޑު ބަލަހައްޓާނެ އިދާރާއެއް އެޓާނީ ޖެނެރަލް ކަނޑައަޅަންވާނެ ކަމަށެވެ.\nއޭޖީ އޮފީހުން އޭރު ބުނީ ގާނޫނުން މިގޮތަށް ލާޒިމްކުރާތީ، ޑީޖޭއޭ އަކީ މަރުކަޒީކޮށް ކުށުގެ ރެކޯޑް ބަލަހައްޓާ އިދާރާ ކަމަށް އެޓާނީ ޖެނެރަލް އިބްރާހިމް ރިފްއަތު ހަމަޖެއްސެވީ ކަމަށެވެ. ގާނޫނުގައި ބުނާ ގޮތުން މިގޮތަށް އެޓާނީ ޖެނެރަލް ކަނޑައެޅުއްވުމާ އެކު ހަ މަސް ދުވަހުގެ ތެރޭގައި، މަރުކަޒީކޮށް ކުށުގެ ރެކޯޑު ބެލެހެއްޓޭނެ ނިޒާމެއް ޑީޖޭއޭ އިން ހަމަޖައްސަން ޖެހޭނެ އެވެ. \_\nޖުޑީޝަލް އެޑްމިނިސްޓްރޭޝަން ޖުޑީޝަރީ ސުޕީރިއާ ކޯޓްތައް\nތިޔަ ބުނާ ފޯމު ކޮބާ\nތިކަން ވެސް ތި ދިޔައީ އެމްޑީޕީގެ ރައީސްގެ ދަށަށެވެ.\nޖޭ.އެސް.އީ އާ ޑީ.ޖޭ.އޭ އާ އެއީ ތަފާތު ދެތަނެއް


މޮސްޓާއާއި މެމްބަރު އީސަގެ ހޫނު ޒުވާބެއް، ނުގޮވާކަށް އެއްޗެއް ނެތް! – Dhen.mv\nމޮސްޓާއާއި މެމްބަރު އީސަގެ ހޫނު ޒުވާބެއް، ނުގޮވާކަށް އެއްޗެއް ނެތް!\nJuly 1, 2020 - 11:08 am\nކުރީގެ ރައީސް މުހައްމަދު ނަޝީދުގެ ވެރިކަމުގައި ކޮސޯވޯގެ މިނިވަންކަން ބަލައިގަތުމުގައި ކޮރަޕްޝަނަށް މަގުފަހިވާ ފަދަ އަމަލުތަކެއް ހިންގާފައިވާ ކަމަށް ތުހުމަތު ކުރެވޭ މައްސަލަ ރައްޔިތުންގެ މަޖިލީހަށް ހުށަހެޅުއްވި ނޮޅިވަރަމް ދާއިރާގެ މެމްބަރު މުހައްމަދު ނަޝީދު އަބްދުﷲ (މޮސްޓާ) އާއި ކެނދިކުޅުދޫ ދާއިރާގެ އެމްޑީޕީ މެމްބަރުން އަހުމަދު އީސާއާ މެދުގައި ހޫނު ޒުވާބެއް ކޮށްފި އެވެ.\nމަޖިލީހުގެ މިއަދުގެ ޖަލްސާގައި މޮސްޓާ ހުށަހެޅުއްވި މައްސަލަ ތަޅުމުގައި އިއްވުމަށް ފަހު ބަހުސްއަށް ހުޅުވާލުމުން އެއްވެސް މެމްބަރަކު ބަހުސްގައި ބައިވެރިވެފައެއް ނުވެއެވެ.\nއެހެންކަމުން އެ މައްސްލާގައި މޮސްޓާއަށް ފަހު ބަސް ވިދާޅުވާން ފުރުސަތު ދެއްވުމުން އޭނާ ވިދާޅުވީ "ފަހު ބަސް ބުނަން ބޭނުން ނުވާ" ކަމަށާއި ރައީސް ނަޝީދުގެ މައްސަލައަކަށް އެމްޑީޕީގެ މެމްބަރުންނަށް ބަހުސް ކުރައްވަން ނުކެރޭނެ ކަމަށެވެ.\nމޮސްޓާގެ ވާހަކަ ނިންމެވުމާއެކު މެމްބަރު އީސަ ނިޒާމީ ނުކުތާއެއް ނަންގަވާ ވިދާޅުވީ މަޖިލީހަށް ހުށަހެޅޭ ކޮންމެ މައްސަލައަކަށް ބަހުސް ކުރައްވަން ނުޖެހޭނެ ކަމަށާއި ވަކި މެމްބަރަކު ހުށަހެޅުއްވި މައްސަލައަކަށް ބަހުސް ނުކުރެއްވުމުން ކުށްވެރިއެއް ނުވާނެ ކަމަށެވެ.\nއީސަ އިތުރަށް ވިދާޅުވީ ރައީސް އަބްދުﷲ ޔާމީން ފަސް އަހަރު ދިޔަ އިރު ވެސް ކޮސޯވޯގެ މިނިވަންކަން ބަލައިގެން މައްސަލައެއް މަޖިލިހުން ބަލާފައެއް ނުވާއިރު މިއަދު މަޖިލިހުގައި ވަގުތު ނަގާލައިގެން ބޭކާރު މަސައްކަތެއް ކުރެއްވުމުގެ ބޭނުމެއް ނެތް ކަމަށެވެ.\nއެއާ ގުޅިގެން މޮސްޓާ ވިދާޅުވީ ބޮލުގައި ތެތް ކަމެއް ނެތް ކަމަށް ވިދާޅުވި މެމްބަރަކީ ރައީސް ނަޝީދާއެކު "ދެ އިރު ދެ ދަޅައަށް ރާ ތަށި ހިއްޕަވައިގެން" އިންނަވާ މެމްބަރެއް ކަމަށާއި ނަޝީދާ ދެކޮޅަށް ގަރާރު ތައްޔާރު ކޮށްދެއްވީ މެމްބަރު އީސަ ކަމަށެވެ.\nމޮސްޓާގެ ވާހަކަ މެދުކަނޑާލައްވައި ރައީސް ނަޝީދު ވިދާޅުވީ އޭނާ ހެއްދެވީ އިތުރުފުޅެއް ކަމަށާއި އެއީ މަޖިލީހުގައި މަނާ ކަމެއް ކަމަށެވެ.\nއަނެއްކާވެސް ނިޒާމީ މައްސަލައެއް ނަންގަވައި އީސަ ވިދާޅުވީ ސިކުނޑީގައި ތެތްކަން ނެތް ބޭފުޅުން ދައްކަވާ ވާހަކައަށް މާ ބޮޑަށް ރިއެކްޓް ނުކުރައްވާ ކަމަށެވެ. އަދި އޭނާ މޮސްޓާ އެހެން މެމްބަރުންގެ ވާހަކަ ދައްކަވާއިރު، އެ މެމްބަރު "މި މާލެއަށް 12 މިލިއަން ރުފިޔާގެ ހަކުރު އެތެރެކޮށްފައިވާ އަމިއްލައަށް ވިދާޅުވެފައިވާ" ކަމަށް އީސަ ވިދާޅުވިއެވެ.\nތިނަދޫން އިތުރު ބަޔަކު ފައްސިވެ، ޖުމްލަ އަދަދު 35 އަށް


PG Shameen amilla ah vakaalaath kuran SC ah vadai gannavanee | Mihaaru\nޕީޖީ ޝަމީމް: މަގާމާ ހަވާލުވެ ވަޑައިގަތް ފަހުން ފުރަތަމަ ފަހަރަށް މައްސަލައެއްގައި ވަކާލާތު ކުރަން ސުޕްރީމް ކޯޓަށް ވަޑައިގަންނަވަން ވަނީ ނިންމަވާފައި -- މިހާރު ފޮޓޯ/ހުސައިން ވަހީދު\nޕީޖީ ޝަމީމް، މައްސަލައެއްގައި އަމިއްލަ އަށް ވަކާލާތު ކުރަން ކޯޓަށް ވަޑައިގަންނަވަނީ\n27 ފެބުރުއަރީ 2020 - 14:09 22 comments\nއާންމު އުސޫލުން ޕްރޮސެކިއުޓާ ޖެނެރަލް އަމިއްލަ އަށް ކޯޓުތަކަށް ވަޑައިގެން ވަކާލާތެއް ނުކުރައްވަ އެވެ. ޕްރޮސެކިއުޓާ ޖެނެރަލްގެ ފަރާތުން ކޯޓުތަކުގައި ވަކާލާތު ކުރާނީ އަބަދުވެސް އެ އޮފީހުގެ ވަކީލުންނެވެ. އެހެންވެ، ޝަމީމް އެ މަގާމާ ހަވާލުވެ ވަޑައިގަތް ފަހުން މިހާތަނަށް އެއްވެސް މައްސަލައެއްގައި ވަކާލާތު ކުރަން އޭނާ ކޯޓަށް ވަޑައިގެންފައެއް ނުވެ އެވެ.\nޝަމީމް، ކޯޓަށް ވަޑައިގެން ވަކާލާތު ކުރަން ނިންމެވީ ޖިނާއީ މަައްސަލަތަކުގަައި މިހާރު ސިއްރުން ހެކިބަސް ނުނެގޭނެ ކަމަށް ހައި ކޯޓުން ކުރި ހުކުމް ދައުލަތުން ސުޕްރީމް ކޯޓުގައި އިސްތިއުނާފްކުރި މައްސަލައިގަ އެވެ. އެހެންވެ، މިއީ މަގާމުގެ ހައިސިއްޔަތުން ޝަމީމް އަމިއްލަ އަށް ކޯޓުގައި ވަކާލާތު ކުރައްވާނެ ފުރަތަމަ މައްސަލަ އެވެ.\nހައި ކޯޓުން މިދިޔަ މަހު ކުރި ހުކުމުގައި ވަނީ ޖިނާއީ އިޖްރާއާތުގެ ގާނޫނު އޮތްގޮތުން ސިއްރުން ހެކިބަސް ނެގޭނީ ހެއްކާބެހޭ ގާނޫނުގައި ބަޔާންކުރާ ހާލަތްތަކުގައި ކަމަށް ވާއިރު، ހެއްކާ ބެހޭ ގާނޫނުގައި ސިއްރު ހެކީގެ އެއްވެސް ވާހަކައެއް ބަޔާން ކޮށްފައި ނެތް ކަމަށެވެ. އެހެންވެ، ސިއްރު ހެކީގެ ވާހަކަ ހެއްކާ ބެހޭ ގާނޫނުގައި ބަޔާން ކޮށްފައި ނެތީސް ސިއްރުން ހެކިބަސް ނުނެގޭނެ ކަމަށް ވެސް އެ ހުކުމުގައިވެ އެވެ.\nއެ މައްސަލަ ދައުލަތުން އިސްތިއުނާފް ކުރުމުން ސުޕްރީމް ކޯޓުން މިހާރު އޮތީ މައްސަލަ ބަލައިގެންފަ އެވެ.\nޕްރޮސެކިއުޓާ ޖެނެރަލް ޝަމީމް އަމިއްލަ އަށް ވަކާލާތު ކުރައްވަން ކޯޓަށް ވަޑައިގަންނަވަން ނިންމެވިއިރު، އެންމެ ފަހުން ޕީޖީއަކު އަމިއްލަ އަށް ކޯޓުގައި ވަކާލާތު ކުރެއްވީ ކުރީގެ ޕްރޮސެކިއުޓާ ޖެނެރަލް މުހުތާޒް މުހުސިން އެ މަގާމުގައި ހުންނެވިއިރު އޭނާ އެވެ.\nއިތުރު ލިޔުންތައް ސުޕްރީމް ކޯޓް ޖިނާއީ އަދުލުގެ ނިޒާމު ޖިނާއީ އިޖުރާއަތުގެ ގާނޫނު ހުސައިން ޝަމީމް (ޕީޖީ)


ލަލީގާގައި މި ސީޒަންގައި ޖެހި އެންމެ މޮޅު ގޯލާއިއެކު ބެންޒެމާ ރެއާލް މޮޅުކޮށްދީފި – Dhen.mv\nލަލީގާގައި މި ސީޒަންގައި ޖެހި އެންމެ މޮޅު ގޯލާއިއެކު ބެންޒެމާ ރެއާލް މޮޅުކޮށްދީފި\nސްޕެނިޝް ލަލީގާގައި މެދުކެނޑުމަކަށްފަހު ރެއާލް މެޑްރިޑް ކުޅުނު ދެވަނަ މެޗުން އެޓީމް މޮޅުވީ 3-0އިންނެވެ. ވެލެންސިޔާ އަތުން މޮޅުވެ ރެއާލްވަނީ ތާވަލްގެ އެއްވަނައިގައި އޮތް ބާސެލޯނާއާއި ދެމެދު އޮތް ފަރަގު ދެ ޕޮއިންޓަށް ހަނިކޮށްފައެވެ.\nވެލެންސިޔާ އަތުން މޮޅުވި މެޗުގައި ރެއާލް މެޑްރިޑުން ޖެހި ތިން ގޯލުގެ ތެރެއިން ދެ ގޯލް ޖަހައިދިނީ ކަރިމް ބެންޒެމާއެވެ. މި ދެ ގޯލާއިއެކު އޭނާ ރެއާލް މެޑްރިޑަށް ޖެހި ގޯލްގެ އަދަދުވަނީ 243އަށް އަރާފައެވެ. މި އަދަދާއެކު ރެއާލްގެ ތާރީޚުގައި އެންމެ ގިނަ ލަނޑު ޖެހި ލިސްޓުގެ ފަސްވަނައަށް ބެންޒެމާ ވަނީ ޖެހިލާފައެވެ. އަނެއްކޮޅުން ވެލެންސިޔާ ކޮޅަށް ބެންޒެމާ ޖެހި ފަހު ގޯލަކީ މި ސީޒަންގައި ލަލީގާގައި ފެނުނު އެންމެ މޮޅު ގޯލްގެ ގޮތުގައި ގިނަ ބަޔަކު އަންނަނީ ސިފަކުރަމުންނެވެ.\nމެޗުގައި ރެއާލް މެޑްރިޑްގެ ދެވަނަ ލަނޑު ޖަހައިދިނީ މާކޯ އަސެންސިއޯއެވެ. މިއީ އޭނާ މި ސީޒަންގައި ކުޅުނު ފުރަތަމަ މެޗުގައި ލިބުނު ފުރަތަމަ ބޯޅައިން ޖެހި ގޯލެކެވެ. މި ސީޒަން ފެށުމުގެ ކުރިން ލިބުނު އަނިޔާއެއްގެ ސަބަބުން މާކޯ އަސެންސިއޯ މި ސީޒަންގެ އެއްވެސް މެޗެއްގައި ރެއާއި ހަމަޔަށް ނުކުޅެއެވެ.\nމެޗަށްފަހު ކޯޗު ޒައިނެދީން ޒިދާންވެސްވަނީ ބެންޒެމާގެ މޮޅު ކުޅުމަށް ތައުރީފުކޮށްފައެވެ.\n"ބެންޒެމާ ޖެހި ގޯލު އާދަޔާ ހިލާފަށް މޮޅު. މަތިން އައި ބޯޅައެއް އެގޮތަށް ކޮންޓްރޯލްކޮށް ބޯޅަ މަތީގައި އޮއްވައި އެއް ފަހަރުން ގޯލަށްޖެހުމަކީ ވަރަށް ތަފާތު ހުނަރެއް،" ޒިދާން ބުންޏެވެ.\nމި މެޗުގައި ރެއާލް މެޑްރިޑްގެ އެޑެން ހަޒާޑްވެސްވަނީ މޮޅު ކުޅުމެއް ދައްކާފައެވެ. މި ސީޒަންގެ ކުރީކޮޅު މާ އެދެވޭ ކުޅުމެއް ނުދެއްކުނު ހަޒާޑްވަނީ މެދުކެނޑުމަކަށްފަހު އަލުން ލަލީގާ ފެށިފަހުން މޮޅު ކުޅުމެއް ދައްކަމުންނެވެ. ކޯޗު ޒިދާންވެސްވަނީ އެކަން ފާހަގަކޮށް ހަޒާޑްގެ މިހާރު ދައްކާ ކުޅުމާއިމެދު ހިތްހަމަޖެހުން ފާޅުކޮށްފައެވެ.


Nikamethi Muvahzafu Ge Hqqeh Neh? - Vaguthu\nނިކަމެތި މުވައްޒަފުގެ ޙައްޤެއް ނެތް؟\nފިހާރަތަކާއި ރެސްޓޯރެންޓްތައް ވަރަށް އާދައިގެ ޝަރުތުތަކެއް ފުރިހަމަ ކުރާނަމަ 24 ގަޑިއިރު ޚިދުމަތް ދިނުމުގެ ހުއްދަ ދޭން ސަރުކާރުން ނިންމައިފިއެވެ. އަދި މިހާރު ފިހާރަތައް ހުޅުވާފައި ހުންނަ ގަޑިއަށް އިތުރު އެއް ގަޑިއިރު މިވަނީ އިތުރު ކޮށްފައެވެ.\nދިވެހިންނާއި ބިދޭސީން އަދާކުރާ ވަޒީފާތަކަށް ބަލާއިރު އެންމެ ކުޑަ އުޖޫރައެއް ލިބޭ އެއް ވަޒީފާއަކަށް ވަނީ ފިހާރަތަކުގެ ސޭޓުންގެ ވަޒީފާ އާއި ރެސްޓޯރެންޓް ނުވަތަ ހޮޓާތަކުގެ ވޭޓަރުންގެ ވަޒީފާ އާއި ކައުންޓަރުގައި ސޭޓެއްގެ ވަޒީފާ އަދާކުރުމެވެ. މަދު ހާލަތެއްގައި ބޮސްގެ ހެޔޮފުޅު ކަމުން މަދު ފިހާރައަކުން ފަސް ވަރަކަށް ހާސް ރުފިޔާގެ އުޖޫރައެއް ލިބިދާނެއެވެ. ނަމަވެސް ގިނަ ފިހާރަތަކުގައި ދިހަ ވަރަކަށް ގަޑިއިރު ނުވަތަ އެއަށް ވުރެ ގިނަ އިރު މަސައްކަތް ކޮށްގެން 3000 ރުފިޔާ ނުލިބެއެވެ.\nވަޒީފާ އާއި ބެހޭ ޤާނޫނުގައި ކޮންމެ މުވައްޒަފަކު މަސައްކަތް ކުރަން ޖެހޭނީ އަށް ގަޑިއިރު ކަމާއި ކޮންމެ ހަފްތާއަކު އޮފް ދުވަހެއް ދޭން ޖެހޭނެ ކަމަށް ބުނެފައި އޮތް ނަމަވެސް އަމަލީ ގޮތުން އެކަން ތަންފީޒު ކުރެވެމުން ދަނީ މަދު ފަހަރަކު އެވެ. ވަޒީފާ އާއި ބެހޭ ޤާނޫނަށް ވަޒީފާދޭ ފަރާތްތަކުން އަމަލު ކުރަމުން ދޭތޯ ބަލާނެ އިދާރާއެއް ނެތެވެ. ޙައްޤު ނުލިބިގެން ޝަކުވާ ކުރާ މުވައްޒަފަށް ދެން އަންނަ ފޯނު ކޯލަކަށް ވަނީ ވަޒީފާ އިން ވަކިކުރި ކަމުގެ ޚަބަރު ދޭން ކުރާ ފޯނު ކޯލެވެ. އެހެންކަމުން ޙައްޤެއް ނުލިބުނު ނަމަވެސް އެކަމުގެ ޝަކުވާ ރަސްމީ އިދާރާއެއްގައި ކުރުން އެއީ އަމިއްލަ އަށް ވަޒީފާ އިން ވަކިވުން ފަދަ ކަމަކަށް މިއޮތީ ވެފައެވެ.\nފިހާރަތައް ބަންދުކުރާ ގަޑިއަކީ ރޭގަނޑު 22:00 ކަމަށާއި ހޮޓާތައް ބަންދުކުރާ ގަޑިއަކީ ރޭގަނޑު 00:00 ކަމަށް ކަނޑައެޅުމުން އެންމެ ބޮޑު ފަސޭހައެއް ލިބުނު ބަޔަކީ އެތަންތަނުގައި ކުޑަ އުޖޫރައެއްގައި، އެކަށީގެންވާ ވަރަށް ވުރެ ގިނައިރު މަސައްކަތް ކުރަން ޖެހިފައިވާ މުވައްޒަފުންނަށެވެ. ހޮޓާތަކާއި ރެސްޓޯރެންޓްތަކުގައި މަސައްކަތް ކުރާ ދިވެހި މުވައްޒަފުންނާއި، މާކުޑަ އާމްދަނީއެއް ލިބޭ ބިދޭސީ މުވައްޒަފުންނަށް ރޭގަނޑު ތަން ބަންދުކޮށްފައި ނިކުމެވޭއިރު ދޭއް ޖަހާ ބޮޑުވެއެވެ.\nމިހާރަށް ވުރެ ގިނައިރު ފިހާރަތަކާއި ހޮޓާތައް އަދި ރެސްޓޯރެންޓްތައް ހުޅުވާފައި ހުންނަ ގަޑި އިތުރު ކުރަން ސަރުކާރުން ޤަވައިދުތަކަށް ގެނެސްފައިވާ އިސްލާހުތަކުގައި އެއްވެސް މުވައްޒަފެއްގެ ޙައްޤަތަކަށް އިސްކަމެއް ދީފައެއް ނުވެއެވެ. މިއީ ކުޑަ އުޖޫރައެއް ލިބޭ މުވައްޒަފުންގެ ޙައްޤު ސަރުކާރަށް މުހިންމު ނޫންކަމުގެ ހެއްކެކެވެ.\nޤަވައިދެއް އެކުލަވާލައިގެން މުވައްޒަފުންނަށް އިތުރު ހިމާޔަތާއި، އިތުރު އުޖޫރައެއް ދިނުން ޝަރުތުކޮށް 24 ގަޑިއިރަށް ފިހާރަތައް ހުޅުވުމުގެ ހުއްދަ ދޭން ސަރުކާރަށް ނުކެރުނީ ކީއްވެ ހެއްޔެވެ؟ އެންމެންގެ ޙައްޤު އެންމެ ފުރިހަމައަށް ދޭނެކަމަށް ހަމައެކަނި ވައުދު ވުމަކުން ނުފުދެއެވެ. އެއަށްވުރެ ބޮޑަށް އަމަލީ މައިދާނުގައި ކަންކަން ސާބިތުކޮށްދޭ ސަރުކާރަކަށް ސަރުކާރު ވާން އެބަޖެހެވެ.\nއިއްޔެ ވިޔަފާރިވެރިންނަށް ފަހިވާ ގޮތައް، އަދި ރޭގަނޑު ހޭލައި ތިބެފައި ދުވާލު ނިދަން ބޭނުންވާ މީހުންނަށް ފަހިވާ ގޮތައް ސަރުކާރުން ގެނައި ބަދަލަކީ ކުޑަ އުޖޫރައެއްގައި، ޤާނޫނާއި ހިލާފަށް އެތައް އިރަކު މަސައްކަތް ކުރަން މަޖުބޫރުވެފައިވާ ދިވެހި އަދި ބިދޭސީ މުވައްޒަފުންނަށް ސަރުކާރުން ދިން ވަރަށް ބޮޑު ދެރައެކެވެ.\nއެއްވެސް މުވައްޒަފެއް ތަފާތުކުރުމެއް ނެތި ވަޒީފާ އާއި ބެހޭ ޤާނޫނުން ކަށަވަރު ކޮށްދޭ ޙައްޤުތައް އެމުވައްޒަފުންނަށް ލިބޭތޯ ބެލުން އެއީ ސަރުކާރުގެ ޒިންމާއެކެވެ. އެޒިންމާ އަދާކުރުމުގެ ހިތްވަރު ސަރުކާރުގެ ކިބައިގައި ހުންނަން އެބަޖެހެއެވެ. ވިޔަފާރިވެރިޔާ ބޭނުން ގޮތަކަށް ހުރިހާ ކަމެއް ފަހިކޮށްދޭއިރު އޭނާގެ ކައިރީގައި ހުރި ނިކަމެތި މުވައްޒަފާއި ކަންކުރާ ގޮތް ބަލަން އެބަޖެހެއެވެ.\nފިހާރަތަކާއި ރެސްޓޯރެންޓްތައް ގިނައިރުތަކެއް ވަންދެން ހުޅުވާފައި ބެހެއްޓުން ބައެއް މީހުންނަށް ވަރަށް ސަޅި ކަމަކަށް ވެދާނެއެވެ. ގިނަ މީހުންނަކީ ގިނަ އިރުތަކެއް ވަންދެން އެތަންތަނުގައި މަސައްކަތް ކުރަން ޖެހޭ ބަޔަކަށް ނުވާތީ އެތަންތަނުގައި މަސައްކަތް ކުރާ މުވައްޒަފުންގެ އިހްސާސްތައް ނޭނގެނީ ކަމަށް ވެދާނެއެވެ. ނުވަތަ އެމުވައްޒަފުންނާއި މެދު ވިސްނައި ނުލެވެނީ ކަމަށް ވެދާނެއެވެ.\nނަމަވެސް ސަރުކާރުން ކަމެއް ނިންމާއިރު ވަށައިގެން ހުރި ހުރިހާ ކަމަކަށް ބަލަން ޖެހޭނެއެވެ. އެހެން ނޫންނަމަ އެންމެ ފުރިހަމަ ނިންމުންމެއް ނިންމުމަކީ ކުރެވޭނެ ކަމެއް ނޫނެވެ.\nޖެނުއަރީ 1, 2019 08:20\nތަރައްޤީވެފައިވާ ގިނަ ގައުމުތަކިގައި ފިހާރަތައް ހަވީރު ނުވަތަ އިރުއޮއްސުމުން ބަންދުކުރޭ.\nޖެނުއަރީ 1, 2019 09:15\nތިޔަ ފެނުނީ ތަރައްޤީ ޤައުމުތަކުގެ ތަންފުކެއް..24 ގަޑިއިރު ހުޅުވާފަ ހުނއނަ ފިހާރަތައް ހުންނާނެ ހުރިހާ ޤައުމެއްގަވެސް.. އަނެއްކާ5ޖަހާއިރު ބަންދުކުރާ ފިހާރަތަށް ވެސް ފަތިހު ހުޅުވާ ގޮތަށް ހުންނާނެ5ޖަހަންދެން.. ލަންޗު ބުރޭކަށް2ގަޑިއިރު ކޮންމެ ނަމާދަކަށް 1 ގަޑިއިރު ބަންދެއް ނުކުރާނެ..\nޖެނުއަރީ 1, 2019 09:10\nބޯހަމަނުޖެހެ ލިއުމެއް. މިހަރު 3000 ރުފިޔާ އަށް ބޮދެއްވެސް މަސައްކަތް ނުކުރާނެ. ކުރިއާ ހިލާފަށް މިހާރު ހިކުރު ދުވަސް ވެސް ޥަރައްގިނަ ފިހާރަ ބަންެދުކުރޭ.\nޖެނުއަރީ 1, 2019 09:13\nވަޒީފާއާ ބެހޭ ޤާނޫނުގަ އޮންނާނެ މުވައްޒަފުންގެ ހައްޤުތައް.. ސަރުކާރުން އެވާހަކަ އިތުރަށް ލިޔާކަށް ނުޖެހޭ..އެއާ ހިލާފަށް މަސައްކަތް ކުރާނަމަ ފިޔަވަޅުއެޅޭނެ. ޓްރައިބިއުނަލްއާ ލޭބަރިލޭޝަންއާ އުފައްދާފަ މައްސަލަ ހުށަހެޅުމުގެ ޗާންސްވެސް އޮންނާނެ.. 80ގެ ވިސްނުން ދޫކޮށް 21 ވަނަ ޤަރުނަށް އައުމަށް ގޮވާލަން\nޖެނުއަރީ 1, 2019 09:25\n24 ގަޑި އިރު ފިހާރަތައް ހުޅުވަން ވިޔަފާރި ވެރިނަން ހުދަދިނަމަ މުއަޒަފުންގެ މުސާރަ ބޮޑު ކޮއްދޭ ގޮތައް. މިހާރު ޤާނޫނެން ފާސް ކުރަން ވެއްޖެ ސޭލްސް މަނެއް، ސޭލްސް ގާލެއް ގެ މުސާރަ އަކީ މަދުވެގެން 6000 ރ (ހަހާސް ރުފިޔާ) ކަމުގަ. އަލައް އައްނަ ޤާނޫން ހަދާ މެންބަރުން މިފަދަ ޤާނޫނެއް ހަދާނެ ކަމައް އުމީދު ކުރަން. މިކޮމެންޓު ޖަހާލަ ދޭތި. މަފޮނު ވާ ކޮމެންޓު ނުޖަހާކަން ފާހަގަ ވޭ.\nޖެނުއަރީ 1, 2019 09:26\nތިވާހަކަ ދެއްކުމުގެ ބޭނުމެއްނެތް މިކަން މިހެންވާނެކަން ކުރިންވެސް އެންމެންނަށް އިނގޭ ނަމަވެސް ގަބޫލުނުކޮށް އެމީހުންގެ ބަހަށް ހެއްލިގެން ވަގުންތަށް އިއްޒަތްތެރިންގެ ލަގަބް ދީގެން ވައްކަންކުރަން ފުރުސަތުދިނީ ވީމާގުންގެ މަސައްކަތް ހުންނާނީ ވަށްކަންކުރާއުސޫނުން ވީމާ ނިކަމެތިން އިތުރަށް ނިކަމެތި ކޮށްގެން ހުރިހާވަގުންގެ ޖީބުތައް ފުރާލަން ކުރާމަސައްކަތުގައި ރައްޔިތުން މަސްލަހަތަކަާްބެލުމެއް ނޯންނާނެކަން މިދަނީ ސާބިތުވަމުން ދެންވެސް އާއަރަށް ވިސްނާ ހާލަތު އިސްލާހުކުރެވެން އޮތްގޮތަކަށް އިސްލާހުކުރަންވީ އަތްޖަހަންތިބެގެން ނެތްވާކަށް އަވަސް ފިޔަވަޅެއް އަޅަންވީ ވަރަށް ސަލާމް\nދުނިޔޭގެ ކިތަށްޤަވްމުގައިތޯ 24 ގަޑި އިރު ފިހާރަ ތަކާއި ކާބޯ ހޮޓާ ރެސްޓޯރެންޓް ތައް ހުޅުވާފަ ހުންނަނީ؟\nޖެނުއަރީ 1, 2019 09:28\nދުނިޔޭގެ ކިތަށްޤަވްމުގައިތޯ 24 ގަޑި އިރު ފިހާރަ ތަކާއި ކާބޯ ހޮޓާ ރެސްޓޯރެންޓް ތައް ހުޅުވާފަ ހުންނަނީ؟ ރޭގަނޑު ލައްވާފައި ވަނީ ހޭބޯނާރާ މަސައްކަތް ކުރާކަށްނޫން!\nޖެނުއަރީ 1, 2019 09:40\nފަސޭހަ ވާނެކަމަށް މި ސަރުކާރުގެނައީ.. ހަރާން ނުފުރުއްޕާނެއް ނޫނީ ނުޖައްސާނެ..!! ހަމަ މިހާރު ކުރީގެ ގޮތަށް ބަދަލުކުރޭ.. ސަރުކާރު އޮފީސްތައް ވެސް 24 ގަޑި އިރަށް ހުޅުވަންވީނު ދޯ.. ހަމަ ހަމަ ވާންޖެހޭނެ..!!\nޖެނުއަރީ 1, 2019 10:57\nމީ ސަރުކާރަށް އެކަނި ހައްލު ކުރެވޭނެކަންކަމެއްނޫން. ފިހާރައިގެ ވެރިފަރާތުގެ އަތްމަތީގައި އޮންނާނީ އޭނާގެ މުވައްޒަފުންނަށް ލުއިފަސޭހަަ ލިބޭނެގޮތް ހެދުން\nޖެނުއަރީ 1, 2019 11:16\nޗަންޕާ ބޭނުން ގޮތަތް ސަރުކާރުން ތީކަންތަތްތައް ކުރަނީ.. އާންމުންނަ ފަސޭހަ ކުރުމުގެ ނަމުގަ.. މުސަދީންގެ ޖީބު ބަރުކުރަން ކުރާކަމެއްތީ.. ލާރީޔާ ހެދީ ބޫތުކާފަ..ބޮޑުވަރުތީ.\nޖެނުއަރީ 1, 2019 11:34\nނާތަހުޒީބު ކެބިނެޓުގެ ވެރިޔާ ކިނބޫ އަބަދުވެސް ފާހަގަވަނީ ކެހިވެރިއެއްގެ ގޮތަށް އަމަލާބަސް ދިމާނުވާ ކާމްޗޯރު ކިބުލެއްގޮތަށް\nޖެނުއަރީ 1, 2019 11:38\nނާތަހުޒީބު ކެބިނެޓުގެ ވެރިޔާ ކިނބޫ އަބަދުވެސް ފާހަގަވަނީ ކެހިވެރިއެއްގެ ގޮތަށް އަމަލާބަސް ދިމާނުވާ ކާމްޗޯރު ކިބުލެއްގޮތަށް.....\nޖެނުއަރީ 1, 2019 12:55\nމީކީ ހެޔޮފުޅު ސަރުކާރެއް ނޫން... މިއީ މަތިއޮމާން ސަރުކާރު... ރައްޔުތުން އަންނި އާއި އެމްޑީޕީ ކެއްކި ހިޔާލީ ފޮލާތައް ކައިގެން ތިބޭ ދެން\nޖެނުއަރީ 1, 2019 12:57\nމިގައުމުގަ އުޅެންވީ ކެރަފާއާއިލާ އެކަނި\nޖެނުއަރީ 1, 2019 14:23\nސަރުކާރު އޮފީސްތައް ވެސް 24 ގަޑި އިރަށް ހުޅުވަންވީނު ދޯ.. ހަމަ ހަމަ ވާންޖެހޭނެ..!!\nއަނިޔާ އަކީ ކޮބާ؟\nޖެނުއަރީ 1, 2019 23:00\nމި ގޮތަށް ކަންތައް ކުރުމުން އަނިޔާ ލިބެނީ ހިތްވަރާއެކު މަސައްކަތް ކުރަން ބޭނުންވާ ފަރާތްތަަކަށް. އެމީހުން މިތިބެން ޖެހެނީ ބަސްނާހާ އުޅެން ބޭނުންވާ ކުދިންނަށް ކޮންމެ އިރަކު ދިޔަޔަސް ޚިދުމަތް ދޭން. އެއްފަހަރަށް ވުރެ ގިނަ ފަހަރު މި ގޮތަށް 24 ގަޑިއރު ޚިދުމަތް ދިން، ދެން ކޮންމެ ފަހަރަކު އެކަން ހުއްޓެނީ. (މިހުއްޓޭ ސަބަބު ބުނެދެވޭނެ ފަދަ ދިރާސާ އެއް ބޭނުން)


Minimum wage kandaelhun anekkaaves faskoffi | MBS NEWS\nމިނިމަމް ވޭޖް ކަނޑައެޅުން އަނެއްކާވެސް ފަސްކޮށްފި\n22 September 2021, 23:24\nމިނިމަމްވޭޖް ނުވަތަ އެންމެ ކުޑަ އުޖޫރަ ކަނޑައެޅުން އަނެއްކާ ވެސް ފަސްކޮށްފި އެވެ.\nސިވިލް ސަރވަންޓުންނާއި ގިނަ ޑޮކްޓަރުންނާއި ނަރުހުން އަދި ޓީޗަރުންގެ އިޖްތިޖާޖުތަކާ ގުޅިގެން އެންމެ ކުޑަ އުޖޫރަ މިއަދު ކަނޑަައަޅާނެ ކަމަށް ކުރިން އިއުލާން ކުރި ނަމަވެސް މިހާރު އެންމެ ކުޑަ އުޖޫރަ ކަނޑައަޅާނީ މާދަމާ ކަމަށް މައުލޫމާތު ލިބެ އެވެ.\nމިނިމަމް ވޭޖް ބޯޑުގެ މެންބަރު އަދި ޓީމުގެ ސެކްރެޓަރީ ޖެނެރަލް މައުރޫފް ޒާހިރު (މާއްޓެ) ވިދާޅުވެފައިވާ ގޮތުގައި މިއަދަށް ތާވަލުކޮށްފައިވާ ބައްދަލުވުން މާދަމާ މެންދުރު ފަހު 2:00 އަށް ވަނީ ފަސްކޮށްފަ އެވެ. އަދި ބައްދަލުވުން ފަސްކުރި ސަބަބު ހާމަކޮށްފައެއް ނުވެ އެވެ.\nމިނިމަމް ވޭޖު ކަނޑައެޅުމަށްޓަކައި ގިނަ ދިރާސާތަކެއް ކުރެވި ހަދަންޖެހޭ އޮނިގަނޑު ވަނީ ހަދައިފަ އެވެ. އަދި އަދަދެއް ވެސް ގޮތަކަށް ކަނޑައެޅިފައިވެ އެވެ. ވަޒީފާއާ ބެހޭ ގާނޫނުގައިވާ ގޮތުން، މިނިމަމް ވޭޖް ކަނޑައަޅަން ޖެހޭނީ ވޭޖް ބޯޑުން ދޭ ލަފާގެ މަތިން އިކޮނޮމިކް މިނިސްޓަރެވެ. އެއީ މަސައްކަތްތެރިންނާއި ވަޒީފާ ދޭ ފަރާތްތައް ހިމެނޭ ގޮތަށް އުފައްދާފައިވާ މިނިވަން ބޯޑެކެވެ.\nމިނިމަމްވޭޖް ކަނޑައެޅުމުގައި ނުވަ ދާއިރާއެއް ވަނީ ޚާއްސަކޮށްފަ އެވެ. އެ ދާއިރާތަކަކީ މަސްވެރިކަމާއި ދަނޑުވެރިކަމުގެ ސިނާއަތް، ފަތުރުވެރިކަމުގެ ސިނާއަތް، ކޮންސްޓްރަކްޝަން މަސައްކަތުގެ ސިނާއަތް، ދަތުރުފަތުރުގެ ސިނާއަތް، ސިއްހީ ހިދުމަތުގެ ދާއިރާ، ތައުލީމީ ހިދުމަތުގެ ދާއިރާ އެވެ. މީގެއިތުރުން ކުދި އަދި މެދު ފަންތީގެ ވިޔަފާރިތަކުގެ ދާއިރާ، އިންފޮމޭޝަން، ކޮމިއުނިކޭޝަން އަދި ޓެކްނޮލޮޖީގެ ދާއިރާއާއި މެރިޓައިމް ދާއިރާ އެވެ.\nމިނިމަމް ވޭޖެއް ކަނޑައެޅުމަށް އެކި ފަހަރު މަތިން ސަރުކާރުން ވަނީ ތާރީހުތަކެއް ދީފަ އެވެ. ނަމަވެސް މިހާތަނަށް އެކަން ކާމިޔާބުވެފައި ނުވާއިރު، ސިވިލް ސާވިސް މުވައްޒަފުންނަށް ދޭ އުޖޫރައާ މެދު ހިތްހަމަ ނުޖެހިގެން ބައެއް ސިވިލް ސާވަންޓުން މިދިޔަ އާދީއްތަ ދުވަހު އޮފީހަށް ނުކުތީ އިހުތިޖާޖު ކުރުމުގެ ގޮތުން ކަޅު ހެދުމުގަ އެވެ. އަދި ހޯމަ ދުވަހު ބައެއް ސިވިލް ސަރވިސް މުވައްޒަފުން މަސަައްކަތް ހުއްޓާލާ އިހްތިޖާޖު ކޮށްފައިވެ އެވެ.\nއެންމެކުޑަ އުޖޫރަ ވިޔަފާރި މިނިސްޓަރު ފައްޔާޒް އިސްމާއިލް\nއިސްތިއުފާ\t3 weeks ago\nސަރުކާރުގެ ކެބިނެޓް ފެއިލްވީއޭ ސަރުކާރު އިސްތިއުފާ ސަރުކާރު އިސްތިއުފާ ސަރުކާރު އިސްތިއުފާ ސަރުކާރު އިސްތިއުފާ ސަރުކާރު އިސްތިއުފާ ސަރުކާރު އިސްތިއުފާ ސަރުކާރު އިސްތިއުފާ ސަރުކާރު އިސްތިއުފާ ސަރުކާރު އިސްތިއުފާ ސަރުކާރު އިސްތިއުފާ ސަރުކާރު އިސްތިއުފާ ސަރުކާރު އިސްތިއުފާ ސަރުކާރު އިސްތިއުފާ ސަރުކާރު އިސްތިއުފާ ސަރުކާރު އިސްތިއުފާ ސަރުކާރު އިސްތިއުފާ ސަރުކާރު އިސްތިއުފާ ސަރުކާރު އިސްތިއުފާ ސަރުކާރު އިސްތިއުފާ ސަރުކާރު އިސްތިއުފާ\nބައިރޯ\t3 weeks ago\nތިއޮތީ އިބުލީސް ކައިވެންޏަ ވީގޮތައްވެފަ، އަދު ނޫން މާދަމާ


ރާއްޖޭގެ އެންމެ ބާރު ދުވުންތެރިޔާ ހަސަން ސާއިދަށް އިންޓަނޭޝަނަލް އެސޯސިއޭޝަން އޮފް އެތުލެޓިކްސް ފެޑެރޭޝަން (އައިއޭއޭއެފް) ގެ ޓްރެއިނިން ސްކޮލާޝިޕް ލިބިއްޖެ އެވެ.\nމި ސްކޮލަޝިޕަށް ސާއިދު ކޮލިފައިވީ، މިދިޔަ އަހަރުގެ ޖޫން މަހު ޖެމެއިކާގައި ޖޭއޭއޭ ޑިވެލޮޕްމަންޓް މީޓުގެ 400 މީޓަރުގެ ދުވުމުގައި 48:47 ސިކުންތުން ރޭސް ނިންމުމުންނެވެ. މި ވަގުތަކީ އައިއޭއޭއެފްގެ ޓްރެއިނިން ސްކޮލަޝިޕަށް ކޮލިފައިވާ ޓައިމިން އެކެވެ.\nސާއިދު މި ސްކޮލަޝިޕަށް ކޮލިފައިވުމުން، އެތުލެޓިކްސް އެސޯސިއޭޝަނުން މިދިޔަ އަހަރު އެ ސްކޮލަޝިޕަށް އެޕްލައިކުރި އެވެ. އަދި އޭނާ އަށް ސްކޮލަޝިޕް ލިބުނުކަން ރަސްމީކޮށް އެންގީ އިއްޔެ އެވެ.\nސާއިދަށް މި ސްކޮލަޝިޕް ލިބުނު އިރު އޭނާ އައީ އޮލިމްޕިކް ކޮމެޓީގެ ހަރަދުގައި ޖެމެއިކާގައި ޓްރެއިނިން ސްކޮލަޝިޕެއް ފުރިހަމަކުރަމުންނެވެ. އައިއޭއޭއެފްގެ ސްކޮލަޝިޕް ވެސް ސާއިދު ފުރިހަމަކުރާނީ ޖެމެއިކާގަ އެވެ.\nމި ސްކޮލަޝިޕުގެ މުއްދަތަކީ މި އަހަރުގެ މާޗު މަހުން ފެށިގެން ދެ އަހަރުގެ މުއްދަތެވެ. އެކަމަކު އެ މުއްދަތު އިތުރުކުރުމުގެ ފުރުސަތު އެބައޮތް ކަމަށް އެތުލެޓިކްސް އެސޯސިއޭޝަނުން ބުނެ އެވެ.\nއޮލިމްޕިކް ކޮމެޓީގެ ސްކޮލާޝިޕުގެ ދަށުން ޖެމެއިކާގައި ސާއިދު މިދިޔަ ދުވަސްތަކުގައި ހެދި ތަމްރީންތަކާ އެކު އޭނާ ވަނީ ބޮޑު ކުރިއެރުމެއް ހޯދައިފަ އެވެ. އެގޮތުން އޭނާ ވަނީ ރާއްޖޭގެ 400 މީޓަރުގެ ދުވުމުގެ ގައުމީ ރެކޯޑް އެއް މަސް ތެރޭ ތިން ފަހަރަށް މުގުރާލައި އަދި 100 މީޓަރުގެ ރެކޯޑް މުގުރައި ރާއްޖޭގެ އެންމެ ބާރު ދުވުންތެރިޔާގެ ޝަރަފް ހޯދައިފަ އެވެ. މީގެ އިތުރުން މިދިޔަ އަހަރުގެ އޭޝިއަން އެތުލެޓިކްސް ޗެމްޕިއަންޝިޕުގެ 200 މީޓަރު ދުވުމުން ސެމީ ފައިނަލަށް ދަތުރުކުރި އެވެ.


އުމުރަށްވެސް އެކީގައި ވާނަމޭ…..18 – Esfiya\nއުމުރަށްވެސް އެކީގައި ވާނަމޭ…..18\nލުފްޝާން ރުޅި ކޮންޓްރޯލް ކުރުމުގެ ގޮތުން މައްޗަށް ބަލައިލަމުން ފުން ނޭވާއެއް ލިއެވެ. އަދި މަޑުމަޑުން ލޯމަރާލިއެވެ.\nހެނދުނު ސައިބޮއެ ނިމިގެން ތަށި ހިފައިގެން ފަރީނާ ތެދުވިއެވެ. އޭރު ނުހާ އިނީ އަދި ނުނިމިއެވެ. ތަށިދޮންނަން ސިންކް ކައިރީގައި މަޑުކޮށްލަމުން ފަރީނާ ނުހާ ގާތު އަހާލިއެވެ. ” ނުހާ..އަހަރެން ބުނީމެއްނު ދޯ މިރޭ ޝާމިލް ގެންނާނަމޭ….ނުހާވެސް މިރޭ ލުފްޝާން ގެނައްޗޭ..އޭރުން ވަރަށް މަޖާ ވާނެދޯ…” ސައިތަށިން ސައިފޮދެއް ބޮއެލުމަށްފަހު ތަށި މޭޒުމަތީގައި ބަހައްޓަމުން ނުހާ ފަރީނާއާއި ދިމާލަށް ބަލައިލިއެވެ. ” ހޫމމ..ކުރިންވެސް ހިތަށް އެރި ތިހެން…އެހެން ނޫނީ ފަރީ ޝާމިލް ގެނައިމަ އަހަރެން ހުންނަން ޖެހޭނީ އެކަންޏެއްނު…” ނުހާ ނުލަފާ ފާޑަކަށް ހީލިއެވެ. ނުހާ އެހެން ބުނުމުން ފަރީނާގެ އަނގައަށް ގޮތެއް ހަދާލިއެވެ. ” އެކަމަކު…ގެނެސް ކީއްކުރާނީ؟…” ފަރީނާ ތަށި ފޮހެލަމުން ބުނެލިއެވެ. ސައިބޮއެ ނިންމާލާފައި ތަށިތައް ހިފައިގެން ނުހާ ތެދުވިއެވެ. “ކުރާނެ ކަންތައް ހުންނާނެ….އެންމެ ފަހަރަކުވެސް ޝާމިލް މިގެއަށް ގެނެސްބަލަ….ފަރީ…އެއްޗެއް އަހާލަންތަ؟…” ނުހާ ވަރަށް ނޫންކަމަށް ހަދާފައި ބުންޏެވެ. ނުހާ ތަށިދޮންނަން ތަންދެމުން ފަރީނާ އާއެކޭ ބުނެލިއެވެ. “ފަރީ…ޝާމިލްދެކެ ލޯބިވޭތަ؟….” ކުއްލިއަކަށް ނުހާގެ ފަރާތުން އެކަހަލަ ސުވާލެއް އަތުވެދާނެ ކަމަކަށް ފަރީނާ ހުރީ އެއްގޮތަކަށްވެސް އުއްމީދުކޮށްގެންނެއް ނޫނެވެ. މޫނުމަތީގެ ކުލަވަރު ބަދަލުވެގެން ދިޔައީ މާޔޫސްކަމަކަށެވެ. ކުރެވެމުން ދިޔަ އިޙްސާސްތައް ފޮރުވުމަށްޓަކައި ނުހާއަށް ފުރަގަސް ދިނެވެ. ނުހާ ވަކިވަރަކަށް ހީލިއެވެ. “އައްދެ މީހާދަ ލަދުރަކި ކުއްޖެކޭދޯ…އޯކޭ…ޖަވާބު ލިބިއްޖެ….” މިހެން ބުނެފައި ނުހާ ހިނގައިގަތެވެ. ނުހާ ދިޔުމުން ފަރީނާއަށް ހުރެވުނީ އިރުކޮޅެއް ވަންދެން ގަބުވެފައެވެ. ކުޑައިރުކޮޅަކު ވިސްނާލަން ހުރުމަށްފަހު ފަރީނާ ހިނގައިގަތީ ޒާހިދާގެ ކޮޓަރި އާއި ދިމާލަށްށެވެ.\nލުއިލުއި ފިޔަވަޅު ތަކެއްގައި ހިނގާލާފައި ގޮސް ފަރީނާ ޒާހިދާގެ ކޮޓަރިއަށް ވަނެވެ. އޭރު ޒާހިދާ އޮތީ އެނދުމަތީގައި ފޮތެއް ހިފައިގެން އޮށޯވެލައިގެންނެވެ. ފަރީނާ ކޮޓަރިއަށް ވަދެ ދޮރު ތަޅުލުމުން ޒާހިދާއަށް ކޮންމެވެސް ގޯސްވީކަން އެނގުނެވެ. އަވަސް އަވަހަށް ފޮތް ބާއްވަމުން އެނދުން ތެދުވެ އަހާލިއެވެ. ” ފަރީ ކިހިނެއްވީ އަނެއްކާ؟..” ޒާހިދާ ފަރީނާގެ ކައިރިއަށް އައިސް ހުއްޓުނެވެ. ފަރީނާ ހުރީ ދެއަތަށް މޮޑެލަމޮޑެލައެވެ. ބުނަން އައި ވާހަކަ ޒާހިދާ ގާތު ބުނާނެ ގޮތެއް ނޭނގޭތީއެވެ. ފަރީނާ އެއްޗެކޭ ނުބުނެ ހުރުމުން ޒާހިދާ ފަރީނާގެ ކޮނޑުގައި ހިފާ ތަޅުވައިގަތެވެ. “ފަރީ…ކިހިނެއްވެފަތަ ތިހުންނަނީ ފާޑަކަށް ގަބުވެފަ..ބުނެބަލަ…” ފަރީނާ ޒާހިދާގެ ލޮލަށް ބަލައިލިއެވެ. “ޒާހިދައްތާ…ޝާ..ޝާމިލް..” ފަރީނާއަށް ހިންދިރުވާލެވުނެވެ. ޒާހިދާ ވާނުވާ ނޭނގުމުން އަނެއްކާވެސް ވަރަށް ބާރަށް ފަރީނާގެ ދެކޮނޑުގައި ހިފާ ތަޅުވައިގަތެވެ. ” ޝާމިލް ކިހިނެއްވީތަ؟..ކީކޭތަ ތިކިޔަނީ؟…” “އަހަރެން…ޝާމިލް…އަހަންނަށް ޝާމިލް… އަހަންނަށް ޝާމިލްދެކެ ލޯބިވެވިއްޖެ…” ފަރީނާގެ ދެލޮލުން އެއްވެސް ހިފެހެއްޓުމެއްނެތި ކަރުނަ ފައިބައި ގަތެވެ. ފަރީނާގެ އެބަސްތަކުން ޒާހިދާއަށް ހީވީ އޭނާގެ ގައިގައި މީހަކު އަލިފާން ޖެއްސި ހެންނެވެ. ފަރީނާގެ ދެކޮނޑުގައި ހިފާ ޒާހިދާ އާއި ދުރަށް ކޮށްޕާލިއެވެ. ” ފަރީނާ….ފަރީނާއަށް އިނގޭތަ ތިކިޔޭ އެއްޗެއް…” ޒާހިދާ ހުރީ ވަރަށް ހިތްހަމަ ނުޖެހިފައެވެ. ޝާމިލް ދެކެ ލޯބިވާ ވާހަކަ ބުނެފިއްޔާ މިގޮތަށް ކަންތައް ވާނެކަން ފަރީނާއަށް ކުރިންވެސް އެނގުނެވެ. ފަރީނާ ރޮމުން ދިޔައެވެ. ” އާން އަހަންނަށް ޝާމިލް ދެކެ ލޯބިވެވިއްޖެ… އެހެންވެ ކަންތައްތައް ގޯސް ނުވަނީސް އަވަހަށް ޒާހިދައްތަ ގާތު މިބުނީ…” ފަރީނާ އެހެން ބުނަމުން ޒާހިދާގެ އަތުގައި ހިފާލިއެވެ. ޒާހިދާ ދެލޯބޮޑުކޮށްލަމުން ފަރީނާގެ އަތް ފޮޅުވާލިއެވެ. “އަތް ނުލާ…. އަހަންނަށް ކުރިންވެސް ޝައްކުވިއޭ…އަދި މިފަރީނާ ޝާމިލްދެކެ…” ޒާހިދާ ބުނަން އުޅުން ޖުމްލަ ފުރިހަމަ ކުރަންވެސް އޭނާ ބޭނުން ނުވި ކަހަލައެވެ. ޒާހިދާ ފަރީނާގެ ކައިރިއަށް އައިސް ހުއްޓުނެވެ. “ބުނަންތަ ރަނގަޅު ވާހަކަ އެއް…ފަރީނާ ޖެހޭނީ ލުފްޝާން އާއި އިންނަން…ޝާމިލް އާއި އިނދެގެން އެއްވެސް އުފަލެއް ފަރީނާ އަކަށްވެސް އަދި އަހަންނަކަށްވެސް ނުލިބޭނެ…..” ފަރީނާ ލޮލުން ފައިބަމުން ދިޔަ ކަރުނަތައް އެއްއަތުން ފުހެލިއެވެ. “އެއީ ކީއްވެ… އަދި އެއްވެސް ކަމެއް ގޯހެއްވެސް ނުވޭ…. ދެން އަހަރެން ބޭނުމެއް ނޫން ނުހާ އާއި ލުފްޝާން ދުރުކުރާކަށް..އެދެމީހުން އެކަކު އަނެކަކުދެކެ އިންތިހާއަށް ލޯބިވޭ… ހަމަ އެގޮތަށް އަހަންނަށް ހަމަ ޔަޤީން ޝާމިލްވެސް އަހަރެން ދެކެ ލޯބިވާކަން… އަދި އަހަރެންވެސް މިހާރު ޝާމިލްދެކެ ވަރަށް ލޯބިވޭ…” ފަރީނާއަށް ބުނެވުނީ ހަމަ އެކަނި މިހާ ހިސާބަށްށެވެ. ޒާހިދާ ހަޅޭއްލަވައިގަތެވެ. “ހުއްޓާލާ…ކޮން ލޯތްބެއްތަ؟….މި ޒަމާނަކު ތިޔަ ބުނާ ލޯތްބެއްގެ ބާރެއް ނުހިނގާނެ… މިހާރު ހުރިހާވެސް އެއްޗަކީ ފައިސާއޭ…” ޒާހިދާގެ އަތުގެ އިނގިލިތައް ފަރީނާގެ ލޯ ކުރިމަތީގައި ތަޅުވާލިއެވެ. ފަރީނާއަށް ޒާހިދާ އާއި ދިމާލަށް ބަލައިލީ ރުޅިވެރި ނަޒަރަކުންނެވެ. ” ޒާހިދައްތައަށް އެނޫން އެއްޗެއް ހަމަ ނުފެންނަނީތަ؟… އަބަދުވެސް ޒާހިދައްތަގެ ހިތާއި ސިކުނޑީގަ ތިވަނީ ފައިސާ، މުދާ، ގެ…. ބަލަ ލޯބިވެސް އެއީ އޮންނަ އެއްޗެކޭ…” ޒާހިދާ ނުލަފާ ފާޑަކަށް ހީލިއެވެ. “ހެހެހެ….އާން….ތިހެން ބުނާ މީހާ ފުރަތަމަ ވިސްނާލަބަލަ…..ކޮންމެހެން އަހަންނަށް ލޯބި ދަސްކޮށްދޭން އުޅޭނެ ކަމެއްނެތް…. ބަލަ ފަރީނާ އެއް ނޫންތަ ފައިސާގެ ބޭނުމުގަ ފިރިހެނަކާއި އެއްކޮށް އެއްދާން ކުރީ….” ޒާހިދާ އެހެން ބުނުމުން ފަރީނާގެ ގައިން ހީބިހި ނަގައިގަތެވެ. ބުނާނެ އެއްޗެއް ނޭނގުމުން ދޫބަންދުވި ކަހަލައެވެ. ޒާހިދާ އަނެއްކާވެސް ޖަހާލީ ނުލަފާ ޒާތުގެ ހިނިގަނޑެކެވެ. ” ކީއްވެ އަނގަ ބަންދުވީ….މިހާރު ކޮބާ ތިބުނާ ލޯބި…ބުނަންތަ ރަނގަޅު ވާހަކައެއް… ދެން ވެސް އަހަރެން ބުނާ ގޮތަށް ކަންތައް ކުރޭ… އެހެން ނޫނީ ފަރީނާ އަށް ފައިސާ އާއި ލޯބި ތެރެއިން އެކައްޗެއްވެސް ނުލިބި ހުރެދާނެ…އަހަރެންގެ ރޭވުން ކާމިޔާބު ވިޔަދީ….އެހެންނޫނީ އަހަންނަށް މަޖުބޫރު ވެދާނެ ޝާމިލްގާތު ފަރީނާގެ ހަޤީޤަތް ކިޔައިދޭން…އޭރުން ފަރީނާއަށް ލޯބިވެސް ގެއްލުނީ….” ފަރީނާއަށް ޒާހިދާ އެއީ ކޮންކަހަލަ މީހެއްކަން ހަމަ ރަނގަޅަށްވެސް އެނގެއެވެ. އޭނާ ބުނެފި ކަމެއް ކުރާނެއެވެ. އެހެންކަމުން އިތުރު އެއްޗެކޭ ނުބުނެ ބާރު ހިނގުމެއްގައި ގޮސް ދޮރު ހުޅުވާ ކޮޓަރިން ނުކުމެ ވަރަށް ބާރަށް ދޮރު ޖެހިއެވެ. ފަރީނާ ދިޔުމުން ޒާހިދާގެ ބުމަ ގޮށް ޖަހާލިއެވެ. ” ހުއް..އަދި އެބަ މަށަށް ރުޅި ބާލައެއްނު… ފަރީނާއަށް ހަމަ ޖެހޭނީ ލުފްޝާން އާއި އިންނަން…. ނުހާއަށް ޖެހޭނީ ލުފްޝާން އާއި ދުރަށް ދާން…” ޒާހިދާ ހިނިގަނޑެއް ޖަހާލިއެވެ.\n“ހަލޯ…ލުފްޝާން…ޑްރެސިންގ ޓޭބަލް ކައިރީގައި ހުރި ގޮނޑީގައި އިށީންނަމުން ނުހާ ލުފްޝާން އަށް ގުޅާލިއެވެ. ” ނުހާ ރޭގަ ކީއްވެ ފޯން ނުނެގީ….” ލުފްޝާންއަށް ފުރަތަމަވެސް ކުރެވުނީ ޝަކުވާއެވެ. ” ވަރަށް ވަރަށް ބޮޑަށް ސޮރީ….އެއީ ޝާމިލް ގުޅާފަ ހުރީމަ…އެފަކީރު ފަރީނާ މަތިން ހަނދާންވާ ވަރުން ނުނިދިގެން ގުޅީ…” ނުހާ ކުޑަކޮށް ހީލިއެވެ. “ދެން ފަރީނާ އަކަށްނު ޝާމިލް ގުޅާނީ….ނުހާއަކަށް ނޫނެއްނު…” ލުފްޝާން ހުރީ ހިތްހަމަ ނުޖެހިފައިކަން އޭނާގެ އަޑުން ހަމަ ރަނގަޅަވެސް ހާމަވެއެވެ. ނުހާ އަށް އެކަން ވަރަށް ރަނގަޅަށް ފާހަގަ ކުރިއެވެ. ” އައްދެ ލުފްޝާން ރުޅި އައީތަ؟… ވަރަށް ބޮޑަށް ސޮރީއޭ… ޝާމިލް ފަރީނާއަށް ޕްރޮޕޯސް ކުރާނެ ރަނގަޅު ގޮތެއް ހޯދާލަން ވެގެން ގުޅީ… ދެން ތި ރުޅި މަޑުކޮށްބަލަ…ޕްލީޒް…ފަހުން ޝާމިލް ފޯން ބޭއްވީމަ އުޅުނިން ލުފްޝާން އަށް ގުޅަން.. އެކަމަކު ދެން މާލަސް ވެފަ ހުރީމަ ނުގުޅީ….”‘ ނުހާ ތެދުތެދަށް ކިޔައިދިނެވެ. ލުފްޝާންގެ ހިތަށް ކޮންމެވެސް ވަރެއްގެ ހިތްހަމަ ޖެހުމެއް ލިބުނެވެ. “އޯކޭ ދެން… އަސްލު ކީއްވެ މިގަޑީގަ ތިގުޅީ…މިބުނީ މާހެނދުނަކާ…” ނުހާ ހީލަމުން ބުނެލިއެވެ. ” ރޭގަ ތިއަޑު ނީވުނީމަ ހަމަ އަޑު އަހާލަން ވެގެން…ހެހެހެ.. އަސްލު ގުޅާލީ މިރޭ އާދެވޭނެހޭ އަހާލަން ވެގެން…” ގޮނޑިން ތެދުވެގެން ގޮސް އެނދުމަތީގައި ނުހާ އިށީންދެލިއެވެ. “އާން ކީއްވެ ނުދެވެންވީ…..ކިހާއިރަކު؟…” ލުފްޝާން އާއި ނުހާ އެތައް އިރެއް ވަންދެން ފޯނުން ވާހަކަ ދެއްކިއެވެ.\n“ފަރީ ހާދަ މަޑަކުން ތި އިންނަނީ….” ޝާމިލް އިނީ ފަރީނާ އާއި ދާދި ގާތުގައެވެ. އޭގެ އަނެއް ފަރާތުގައި ސޯފާގައި ލުފްޝާން އާއި ނުހާ އިނެވެ. ޒާހިދާ ހުރީ އެމީހުންނަށް ނުފެންނަ ގޮތަށް ދައްކަމުން ދިޔަ ވާހަކަތައް އަޑު އަހާށެވެ. ނުހާ އާއި ލުފްޝާން އިނީ އެދެމީހުންގެ އަމިއްލައަށް ވާހަކަ ދައްކަން ހެވިފައެވެ.\nޝާމިލް އަނެއްކާވެސް މަޑުމަޑުން ފަރީނާ ގާތު އަހާލިއެވެ. “ފަރީ…ކޮންމެވެސް ކަމެއް ވެފަދޯ މިރޭ ތިއިނީ…އަހަރެން ކައިރީގަ އަންނާށޭ ކިޔާފަ ހާދަ މަޑަކުން ތިއިންނަނީ…ފަރީ ތިގޮތަށް އިންނަންޏާ އަހަރެން ދަނީ…” މިހެން ބުނަމުން ޝާމިލް ކޮޅަށް ތެދުވަން އުޅުނެވެ. އެހެންނަމަވެސް ފަރީނާ ޝާމިލްގެ އަތުގައި ހިފަހައްޓާލިއެވެ. ” ނޫން…ޝާމިލް ނުދޭ…” ފަރީނާއަށް މިހެން ބުނެވުނީ ބޭއިޙްތިޔާރުގައެވެ. ފަރީނާއަށް ޝާމިލްގެ ލޮލަށް ބަލައިލެވުނެވެ. “ޝާމިލް….އަހަންނަށް މަޢާފް ކުރޭ… އަހަރެން ލައްވާ ޒާހިދައްތަ ކުރުވަން އުޅޭ ކަންތައް އަހަރެން ޝާމިލްއަށް ކިތަންމެހާވެސް ރަނގަޅަކަށް ކިޔައިދޭން ބޭނުން… އެކަމަކު އަހަންނަށް މަޖުބޫރު މިގޮތަށް ކަންތައް ކުރަން…. އަހަރެން ޝާމިލް އަށް ދެރައެއް ދޭކަށް ބޭނުމެއް ނޫން…” “ފަރީ..ފަރީީ…” ފަރީނާ ސިހިގެން ދިޔައީ ޝާމިލްގެ އަޑަށްށެވެ. ” ކިހިނެއްވީތަ ފަރީ؟…” ފަރީނާ އެއްވެސް އެއްޗެކޭ ނުބުނެ އިސްދަށަށް ޖަހާލިއެވެ.\n” އަހަރެން އެބަ އަންނަން…” ލުފްޝާން ގާތުގައި ނުހާ އެހެން ބުނަމުން ތެދުވެ ބަދިގެއާ ދިމާލަށް ދިޔައެވެ. ނުހާގެ ފަހަތުން ޝާމިލްވެސް ހިނގައިގަތުމަށް ތެދުވިއެވެ. ” ނުހާ..ފެން ތަށްޓެއް ލިބިދާނެތަ؟..” ނުހާ ހީލަމުން އަތުގެ އިޝާރާތުން އޭނަ އާއި އެކު އައުމަށް އެދުނެވެ. ނުހާ އާއި ޝާމިލް ދިޔަހެން ހީނުވެ ޒާހިދާ ތަންވަޅު ބަލާފައި ލުފްޝާން އާއި ފަރީނާގެ ކައިރީގައި ސޯފާގައި އިށީންނެވެ. ” ކޭކު ލިބޭނެ ބަރާބަރު އެގާރަގަޑި ސާޅީސް ފަހެއްގަ…ލުފްޝާން ވެސް އެގަޑީގަ އަންނަން އެހަށް ދާން ވީނު… ” މަކަރުވެރި ގޮތަކަށް ޒާހިދާ ލުފްޝާން އާއި ދިމާލަށް ބަލަހައްޓައިގެން އިނދެ ވާހަކަ ދައްކަމުން ދިޔައެވެ. އޭރު ފަރީނާ އިނީ ފާޑަކަށް ޒާހިދާއާއި ދިމާލަށް ބަލަހައްޓައިގެންނެވެ. އަނގަ މަޑުލައިގެން އިންނަން ޒާހިދާ ވަނީ ފަރީނާއަށް މަޖުބޫރުކޮށްފައެވެ. އެހެން ނޫންނަމަ މިރޭ ޒާިހާގެ އެރޭވުން ކާމިޔާބު ވިޔަކަ ނުދޭނެއެވެ. ޒާހިދާ އެހެން ބުނުމުން ލުފްޝާން ހީލިއެވެ. އެއީ ފުރަތަމަ ފަހަރަށްވެސް ލުފްޝާން ޒާހިދާ އާއި ދިމާލަށް ބަލައިލާފައި ހީލި ފަހަރެވެ. ” އެހެންވިއްޔާ އަހަރެން އެބަ އަންނަން ނުހާ ގާތު ގެއަށް ދާ ވާހަކަ ބުނެފަ…” އެހެން ބުނަމުން ލުފްޝާން އެތަނުން ތެދުވިއެވެ.\n“އަހަރެން ކޮންމެހެން މިތަނަށް މިއައީ ފެންބޯކަށް ނޫން…އަޅެ ނުހާ..އަހަރެން ހަމަ ފަރީ ގާތު ލޯބިވާ ވާހަކަ ބުނަންވީތަ؟..އެކަމަކު ކިހިނެއްތަ ބުނާނީ…” ނުހާގެ ފަހަތުން ދަމުން ޝާމިލް ބުނެލިއެވެ. ނުހާ ޝާމިލްގެ ކޮނޑުގައި ޖަހާލިއެވެ. “މީ ހަމަ ފައްކާ އަންހެނެއް…ހޫމމ..އަހަރެން ބުނާގޮތަށް ހަދާބަލަ..ކެރޭނެތަ.. އޭނާގެ ކުރިމަތީގަ އެއްފައި މައްޗަށް އިށީންދެފަ ބުނެބަލަ އަހަރެން ކަލާދެކެ ވަރަށް ލޯބިވޭ….އަހަންނާ އިންނާނަންތަ؟…ހަމަ ދިވެހި ފަށުވި އިބާރާތުން…ހެހެހެ…އަޅެ..ޓްރައި ކޮށްބަލަ…” ނުހާ އެހެން ބުނުމުން ޝާމިލް ރަކިގޮތަކަށް ހީލަމުން ނުހާގެ ކުރިމަތީގައި އިށީންދެލިއެވެ. ބޯކަހާލަމުން އޭނާގެ ޑައިލޮގް ޖެއްސިއެވެ. “އަހަރެން ކަލާދެކެ ވަރަށް ލޯބިވޭ.. އަހަންނާ އިންނަން ކެރޭނެތަ؟..” ނުހާގެ އަތުގައި ހިފާލަމުން ޝާމިލް ނުހާއާއި ދިމާލަށް ބަލައިލިއެވެ. ނުހާ ހީލިއެވެ.\nބަދިގެއަށް ވަންނަން އައި ލުފްޝާންއަށް ނުހާއާއި ޝާމިލް ފެނިފައި އޭނާގެ ފިޔަވަޅަށް ހުއްޓުން އެރި ކަހަލައެވެ. ދެން ފިޔަވަޅު އަޅަންވީ ކުރިއަށް ކަމެއް ނޫނީ ފަހަތަށް ކަމެއް ލުފްޝާން އަކަށް ނޭނގުނެވެ.\nދުޝްމަން – 7\nބިރުވެރި ލޯބި July 13, 2019\nހިތުގެ ތިޔައީ ސާފު ލޯތްބޭ


Konme Ageh Dhahkaigen Ves Gaumu Himaayaiy Kuraanan - China - Vaguthu\nކޮންމެ އަގެއް ދައްކައިގެން ނަމަވެސް ގައުމު ހިމާޔަތް ކުރާނަން – ޗައިނާ\nޗައިނާގެ ސަރަހައްދުން އެންމެ އިންޗިއެއް ވެސް އަދުއްވުންނަށް ދޫނުކުރާނެ ކަމަށާއި ޗައިނާގެ އަމިއްލަ ސަރަހައްދު ކޮންމެ އަގެއް ދައްކައިގެން ވެސް ހިމާޔަތް ކުރާނެ ކަމަށް ޗައިނާ އިން ބުނެފިއެވެ.\nޗައިނާގެ ޑިފެންސް މިނިސްޓަރ ވެއީ ފެންގީ މިހެން ވިދާޅުވީ ބެއިޖިން ގައި ސަލާމަތީ ކަންތައްތަކާއި ބެހޭ ފޯރަމެއް ހުޅުވުމުގެ ރަސްމިއްޔާތުގައި ވާހަކަދައްކަވަމުންނެވެ. އޭނާގެ ވާހަކަ އަމާޒު ކުރެއްވީ ޗައިނާ އާއި ޓައިވާނުގެ ދެމެދުގައި އުފެދިފައި އޮންނަ ޒަމާންވި އަރައިރުންތަކަށާއި މިހާރު ދެކުނު ޗައިނާގެ ކަނޑުގައި އޮންނަ ޖަޒީރާ ރަށްތަކާއި ގުޅޭ ގޮތުން އުފެދިފައިވާ ޚިޔާލު ތަފާތުވުންތަކަށެވެ.\n"އެއްވެސް ބަޔަކު ޓައިވާނާރައި ޗައިނާ ވަކި ކުރަން މަސައްކަތް ކުރާނަމަ ޗައިނާގެ އަސްކަރިއްޔާ އިން ކޮންމެ އަގެއް ދައްކައިގެން ނަމަވެސް އެކަން ހުއްޓުވާނަން" ވެއީ ވިދާޅުވިއެވެ.\nއޭނާ ވިދާޅުވީ ޗައިނާ އިން އޮތީ "ބޭރުގެ ބާރުތަކުން" ޓައިވާނާއި ގުޅިގެން ހިންގަން ރާވާ ކަންކަމަށް ފިސާރި ރަނގަޅަށް ތައްޔާރު ވެގެންނެވެ. ބޭރުގެ ބާރުތައް ކަމަށް ޗައިނާގެ ޑިފެންސް މިނިސްޓަރު އެއިޝާރާތް ކުރެއްވީ އެމެރިކާ އަށެވެ.\nމިހަފްތާގައި އެމެރިކާގެ އަސްކަރީ ބޮޑު ދެމަނަވަރެއް ވަނީ ޓައިވާން ސިފައިންނާއި އެކު އަސްކަރީ ތަމްރީނުތަކެއް ކުރިއަށް ގެންދިއުމަށް ޓައިވާނަށް ގޮސްފައެވެ. މިއީ މިއަހަރު އެމެރިކާ އާއި ޓައިވާނާއި ގުޅިގެން ހިންގާ ދެވަނަ އަސްކަރީ ތަމްރީނެވެ.\nޗައިނާ އާއި ޓައިވާނުގެ ގުޅުން ގޯސްވެފައި ވަނީ ޓައިވާނުގެ ރައީސް ސައި އިންގް 2016 ވަނަ އަހަރު ވެރިކަމުން ފައިބައިވަޑައިގެންނެވި ފަހުންނެވެ.\nއޮކްޓޯބަރ 25, 2018 11:53\nމިގައުމުގެ ސީޔާސީ ބަޔެއް ފަރާތްތައް ބޭނުން ވަނީ ޖީބައް ވަންނަންޏާ ގައުމުވެސް ދީންވެސް ވިއްކާލަން. ގައުމުގެ ރައްޔިތުން ބަނޑަށް ޖެހުނަސް އޯކޭ. މައުމޫނަށް އޯކޭ އޭނަގެ ދަރީންނަށް ވެރިކަން ލިބިއްޖެޔާ. ޜައްޔިތުން މަރާފަވެސް


Bulgaria gai baheggai roave 45 meehun maruvejje | Mihaaru\nބަލްގޭރިއާގައި ބަހެއްގައި ރޯވެ 45 މީހުން މަރުވެއްޖެ\nނޮވެމްބަރ 23، 2021؛ އެކްސިޑެންޓްގައި ރޯވެ އަނދާފައިވާ ބަހުގެ ކައިރީގައި ބަލްގޭރިއާގެ ތަހުގީގު ޓީމުތައް ހަރަކާތްތެރިވަނީ. --އޭއެފްޕީ\n23 ނޮވެމްބަރ 2021 - 14:52\nބަލްގޭރިއާގެ ހުޅަނގު ސަރަހައްދެއްގެ ހައިވޭއަކުން ދަތުރުކުރި ބަހެއް އެކްސިޑެންޓްވެ އޭގައި ރޯވުމުގެ ސަބަބުން، މަދުވެގެން 45 މީހަކު މަރުވެ އިތުރު ހަތް މީހަކު ޒަހަމްތަކަކާ އެކު ސަލާމަތް ވެއްޖެ އެވެ.\nބަލްގޭރިއާ ސަރުކާރުން ބުނި ގޮތުގައި މި ހާދިސާ ހިނގީ ރޭ ދަންވަރުގެ ވަގުތެއްގަ އެވެ. ވެރިރަށް ސޯފިޔާ އިން ފުރައިގެން ދަތުރުކުރި ބަސް، ވެރިރަށާ 45 ކިލޯމީޓަރު ދުރުން ބާރު ދުވެލީގައި ދަތުރުކުރަނިކޮށް، ރޭ ދަންވަރު ދޭއްޖެހިއިރު އެކްސިޑެންޓްވީ ކީއްވެގެން ކަމެއް އަދި ޔަގީނެއް ނުކުރެވެ އެވެ.\nއެ ގައުމުގެ ދާހިލީ ވުޒާރާ އިން ބުނި ގޮތުގައި، މިއީ އެ ގައުމުގެ ތާރީހުގައި ވެސް ހިނގި މި ބާވަތުގެ އެންމެ ނުރައްކާތެރި ހާދިސާ އެވެ. މި ހާދިސާގައި މަރުވި މީހުންގެ ތެރޭގައި، އެ ބަހުގައި ދަތުރުކުރި 12 ކުޑަކުދިން ވެސް ހިމެނޭ ކަމަށް ސަރުކާރުން ބުނެ އެވެ.\nބަލްގޭރިއާ ސަރުކާރުން ބުނި ގޮތުގައި، ބަހުގައި ރޯވެ އަނދާފައިވާ އިރު އެ ހިސާބުގައި އިތުރު އުޅަނދެއް ނެތުމުން، ހާދިސާ ހިނގި ގޮތް މުޅިން ސާފެއް ނުވެ އެވެ. ނަމަވެސް ބަސް މަތަވެފައި އޮތީ މަގުގެ އަރިމަތީގައި ޖަހާފައިވާ ދަނގަޑު ރެއިލިންގައި ޖެހިފަ އެވެ.\nއެހެންކަމުން ބަސް އެ ތަނުގައި ޖެހުމަށް ފަހު ރޯވީ ކަމެއް ނުވަތަ، ރޯވެގެން އަނދަމުން ގޮސް އެ ތަނުގައި ޖެހުނީކަން ޔަގީނެއް ނުވެ އެވެ. ބަހުން ސަލާމަތްވި ހަތް މީހުން ވެސް ސަލާމަތްވީ، ބަހުގެ ކުޑަދޮރުތައް ހަލާކުކޮށް ފުންމާލައިގެން އެ މީހުން އަމިއްލައަށް ކަމަށް ބަލްގޭރިއާ ފުލުހުން ބުންޏެވެ.\nހާދިސާ ހިނގި ސަރަހައްދު ބެލުމަށް ފަހު ފުލުހުން ބުނެފައިވާ ގޮތުގައި ބަސް އެކްސިޑެންޓްވި ކަމަށް ބޮޑަށް ބެލެވެނީ، ހައިވޭގެ ދެ ފަޅި ވަކިކުރުމަށް މެދުގައި ރާނާފައިވާ ގާފޮޅުގައި ޖެހިގެން ކަމަށް ބެލެވެ އެވެ.\nއެކްސިޑެންޓްވެފައިވަނީ، ތުރުކީ ވިލާތުން ފުރައިގެން އުތުރު މެސެޑޯނިއާ އަށް ކުރި ދަތުރުގައި ބަލްގޭރިއާގެ ވެރިރަށް ސޯފިއާގައި މަޑުކުރުމަށް ފަހު، ދަތުރުގެ ބާކީ ބައި ފުރިހަމަ ކުރަނިކޮށެވެ.\nހާދިސާ ހިނގި ސަރަހައްދަށް ވަޑައިގެންނެވުމަށް ފަހު، ދާހިލީ ވަޒީރު ބޯއިކޯ ރަޝްކޯވް ވިދާޅުވީ ރޭގެ ހާދިސާގައި މަރުވި އެންމެންގެ ހަށިގަނޑުތައް ހުރީ ކާކުކަން ވަކިނުވާ ވަރަށް އަނދާފައި ކަމަށެވެ.\nމި ހާދިސާގައި ފުރާނަ ސަލާމަތްވި ބައެއް މީހުންނާ ހަވާލާ ދެއްވައި، އުތުރު މެސެޑޯނިއާގެ ބޮޑުވަޒީރު ޒޮރަން ޒައޭވް ވިދާޅުވީ އެކަމެއް ހިނގި އިރު ބަހުގައި ތިބި އެންމެން ވެސް ތިބީ ނިދާފައި ކަމަށެވެ. އަދި އެންމެންނަށް ކުއްލިއަކަށް ހޭލެވުނީ ބާރުގަދަ ގޮވުމެއްގެ އަޑަށް ކަމަށް ވެސް އޭނާ ވިދާޅުވި އެވެ.\nމި ބަހަކީ އުތުރު މެސެޑޯނިއާގައި ރަޖިސްޓްރީކޮށްފައިވާ ބަހެއް ކަމަށްވެފައި، އެ ބަސް ދަތުރުކުރީ ވެސް އުތުރު މެސެޑޯނިއާ އަށް ކަމަށްވާތީ، އެ ބަހުން ދަތުރުކުރި އެންމެންނަކީ ވެސް އެ ގައުމުގެ މީހުން ކަމަށް ބެލެވެ އެވެ.\nއެކްސިޑެންޓް މަގުމަތީގެ އެކްސިޑެންޓް ޓްރެފިކް ތުރުކީ\nހާދަ ދެރަކަމެކޭ ދޯ


މީސްތަކުންގެ ޢަމަލުތަކަށް ބަދަލުތައް އަންނަމުން އައިސް މިއަދު މިތިބީ ކޮންމެ މީހަކު ކޮންމެ މީހަކާ ބައްދަލުވި ނަމަވެސް2ސުވާލެއް ކުރަން ޖެހޭ ޙާލަތުގައެވެ. މިހާލަތުން އަރައިގެނެވޭނީ އެމެންވެސް އެކަކު އަނެކަކަށް އެހީތެރިކަން ފޯރުކޮށްދީގެންނެވެ.\n1 ތިބާ ތައުބާވެއްޖައިންތޯ؟\n2 ތިބާ ފަތިސްނަމާދުކުރިންތޯ؟\nމި ފަދަ ސުވާލުތައް އެކަކު އަނެކަކަށްކުރަންވީ ތިމާގެ ގާތް އެންމެންވެސް ނަރަކައިން ސަލާމަތްކުރަން މަސައްކަތްކުރުމުގެ ބޭނުމުގައެވެ. އަތުގައި ހިފައި ދަމައިގެންވެސް ސުވަރުގެއާއި ދިމާއަށް ގެންދެވޭތޯ ބެލުމުގެ ބޭނުމުގައެވެ.\nތައުބާވާންޖެހޭ އެތައް ބައިވަރު ފާފަތަކެއް ކޮންމެ ދުވަހަކު މިދަނީ ކުރެވެމުންނެވެ. ވީމާ ތައުބާނުވެ ސަލާމަތުގެ އައްސޭރިއަށް ފޯރާނީ ކިހިނަކުންނެވެ؟ އަދި އަހަރެމެން އެދޭ ކަންކަން ޙާޞީލުކުރެވުމަށް މަގުފަހިވާނީވެސް ސަލާމަތުގެ އައްސޭރިއަކަށް ފޯރައިގެންނެވެ.\nދެވަނަ ސުވާލު- ފަތިސްނަމާދުކުރިންތޯ؟ މިއީ އެންމެ ގިނައިން ކުރަންވީ ސުވާލެވެ. މައިންބަފައިން ދަރިންނާއި އަދި ދަރިން މައިންބަފައިންނާއިވެސް ކުރަން ޖެހިފައިވާ ސުވާލެކެވެ. ދެމަފިރިން އެކަކު އަނެކަކަށާއި "ހަނީބީ" އާއި ބައްދަލުވުމުންވެސް ކުރަންޖެހިފައި އޮތް ސުވާލެކެވެ.\nމި ދެސުވާލުކުރެވުނު ވަރަކުން މެނުވީ މިއަދުގެ ޙާލަތަށް ސަލާމަތްކަމެއް ނެތެވެ.


Bangaalhah IS ge varugadha hamalaaeh!\n40 މީހުން ޒަހަމްވެފައި\nވިއްސަކަށް މީހުން ރަހީނުވެފައި\nދެ މީހަކު ވަނީ މަރުވެފައި\nޑާކާ (2 ޖުލައި) - ބަންގްލަދޭޝްގެ ވެރިރަށް ޑާކާގެ މަޝްހޫރު ކެފޭއަކަށް ޓެރަރިސްޓުންގެ ވަރުގަދަ ހަމަލާއެއްދީ ގިނަ އަދަދެއްގެ ބަޔަކު މިރޭ ރަހީނުކޮށްފި އެވެ. މީހުން ސަލާމަތްކުރުމުގެ މަސައްކަތް މިހާރު ވެސް ކުރިއަށްދާއިރު، ޓެރަރިސްޓް ޖަމާއަތް، އިސްލާމިކް ސްޓޭޓް (އައިއެސް) އިން ވަނީ މި ހަމަލާގެ ޒިންމާ ނަގައިފަ އެވެ.\nހަތިޔާރު އެޅި، ގާތްގަނޑަކަށް އަށް މީހަކު ވެގެން ހިސޯރުކޮށްފައި ވަނީ ޑާކާގައި ދިރިއުޅޭ ބޭރު ގައުމުތަކުގެ މީހުންނާއި ޑިޕްލޮމޭޓުންގެ މެދުގައި މަގްބޫލު ކެފޭއެއް ކަމުގައިވާ ހޮލޭއި އާޓިޝަން ބޭކަރީ އެވެ. ހަނގުރާމަވެރިން އެތަނަށް ވަނުމާއެކު ފިލައިގެން ސަލާމަތްވެފައިވާ އެ ތަނުގެ ވެރި މީހާ ބުނެފައި ވަނީ ބޭރު ގައުމުތަކުގެ މީހުންނާ އެކު ވިއްސަކަށް މީހަކު ހަނގުރާމަވެރިންގެ އަތްދަށުވެފައިވާ ކަމަށެވެ.\nމިހާތަނަށް ސިފައިންނާއި ހަނގުރާމަވެރިން މި ކެފޭ ކައިރީގައި ބަދަލުކުރި ހަމަލާތަކުގައި ފުލުހުންގެ އިސް ދެ އޮފިސަރަކު މަރާލާފައިވާއިރު 40 މީހަކު ޒަޚަމްވެފައިވެ އެވެ.\nއައިއެސްގެ ވަރުގަދަ ހަމަލާއެއް ބަންގާޅުގެ "ހިތަށް" އަމާޒުކޮށްފައި މި ވަނީ ދީނީ ތަޅާފޮޅުންތައް އެގައުމުގައި ވަރަށް ބޮޑަށް އިތުރުވެ އައިއެސްގެ ބާރު ގަދަކޮށްފައި ވަނިކޮށެވެ. ފަހަކަށް އައިސް ބަންގާޅުގައި، އެކި ދީންތަކުގެ މީހުންނަށް ހަމަލާދީ މެރުން އާންމުވެފައިވާއިރު މިފަދަ ހަމަލާތަކުގެ ފަހަތުގައި ވަނީ އިސްލާމިކް ސްޓޭޓަށް ބައިއަތު ހިފާފައިވާ ފިކުރުގެ މީހުންކަން ފާހަގަކޮށްލެވެ އެވެ.\nދީނީގޮތުން ހައްދުފަހަނަޅައިދިއުން ބަންގާޅުގައި މި ދުވަސްވަރު ވަރަށް ވެސް ބޮޑެވެ. އެގައުމަކީ 150 މިލިއަން މުސްލިމުންގެ ބޮޑު އާބާދީއެއް އޮތް ގައުމެކެވެ.\nއިސްލާމިކް ސްޓޭޓް ބަންގްލަދޭޝް ޓެރަރިޒަމް


ޗައިނާ ފަތުރުވެރިންގެ އެންމެ މަޤްބޫލު 10 މަންޒިލުގެތެރޭގަ ރާއްޖެ ހިމެނޭ- ސަފީރު\nޗައިނާ ފަތުރުވެރިންގެ އެންމެ މަޤްބޫލު 10 މަންޒިލުގެތެރޭގައި ރާއްޖެ މިހާރުވެސް ހިމެނޭ ކަމަށް ރާއްޖޭގައި ހުންނަވާ ޗައިނާ ސަފީރު ޒާންގ ލިޒޯންގ ވިދާޅުވެއްޖެއެވެ.\nސަފީރު މިއަދު ވިދާޅުވީ ރާއްޖޭގެ ދޮންވެލި ގޮނޑުދޮށްތަކާއި ސާފު މޫދާއި ފެހި ރުއްތަކަކީ ޗައިނާ ފަތުރުވެރިންގެ ޝައުޤުވެރިކަން ރާއްޖެއަށް އިތުރުވެގެންދާ ބައެއް ސަބަބުތައް ކަމަށެވެ. އެއް ޤައުމަކުން ރާއްޖެއަށް ޒިޔާރަތްކުރި އެންމެ ގިނަ އަދަދެއްގެ ފަތުރުވެރިން ރާއްޖެއަށް ޒިޔާރަތްކުރި ޤައުމަކީ ޗައިނާ ކަމަށްވެފައި ފާއިތުވި7އަހަރު އޮތުމަކީ ރާއްޖޭގެ މަޤްބޫލުކަން އަންގައިދޭ ސަބަބެއް ކަމަށެވެ.\n"ރައްޖެއަށް ޒިޔާރަތްކުރާ ފަތުރުވެރިންގެ ގާތްގަނޑަކަށް ތިންބައިކުޅަ އެއްބައަކީ ޗައިނާގެ ފަތުރުުވެރިން. މިހާރުވެސް ކޮންމެ ހަފްތާއަކު 13 ރޫޓަކުން 20 ފްލައިޓު ދެ ޤައުމުގެ ދޭތެރޭ ދަތުރުކުރޭ."\nސަފީރު ވިދާޅުވީ ޗައިނާ ފަތުރުވެރިންގެ ސަބަބުން ރާއްޖޭގެ ފަތުރުވެރިކަމުގެ ސިނާއަތުގައި ވަޒީފާތައް އިތުރުވެ އެކަމުގެ ފައިދާ ދިވެހިންނަށް ކުރާ ކަމަށެވެ. ހަމައެއާއިއެކު ދެ ޤައުމުގެ ރައްޔިތުން ބައްދަލުވެ މުޢާމަލާތުކުރަމުން ގެންދާތީ ދެ ޤައުމުގެ ރައްޔިތުންގެ މެދުގައި އޮންނަ ގުޅުންތައް އަންނަނީ އިތުރަށް ބަދަހިވަމުން ކަމަށެވެ.\nސަފީރު މިއަދުވެސް ވަނީ ރާއްޖެއަކީ 21 ވަނަ ޤަރުނުގެ ސިލްކް ރޫޓުގެ ފުރިހަމަ ބައިވެރިއެއް ކަމާއި ޗައިނާ މޯލްޑިވްސް ފްރެންޑްޝިޕް ބްރިޖުގެ މަސައްކަތްތަކާއި އެއާޕޯޓުގައި އަޅަމުން ގެންދާ ދެވަަނަ ރަންވޭނެ މަސައްކަތް އަންނަ އަހަރު ނިމޭނެކަން ފާހަގަކުރައްވައިފައެވެ. އަދި ރަންވޭ ނިމުމުން ބައިނަލްއަޤްވާމީ ފަތުރުވެރިންނަށާއި އެތެރޭގެ މަންޒިލުތަކަށް އުދުހޭ ފަސިންޖަރުންނަށް އިތުރު ލުއިފަސޭހަތަކެއް ލިބިގެންދާނެ ކަންވެސް ސަފީރު ވަނީ ފާހަގަކުރައްވައިފައެވެ.


ކޯވިޑް-19 : އެމެރިކާގައި ކޭސްތައް އިތުރުވެ، ވައިގެ ދަތުރުކުރާ މީހުންގެ ޢަދަދު ދަށަށް ކޯވިޑް-19 : އެމެރިކާގައި ކޭސްތައް އިތުރުވެ، ވައިގެ ދަތުރުކުރާ މީހުންގެ ޢަދަދު ދަށަށް\nކޯވިޑް-19 : އެމެރިކާގައި ކޭސްތައް އިތުރުވެ، ވައިގެ ދަތުރުކުރާ މީހުންގެ ޢަދަދު ދަށަށް\nއެމެރިކާގައި އަނެއްކާވެސް ކޯވިޑް-19ގެ ކޭސްތައް އިތުރުވެ އެޤައުމުގައި ވައިގެ ދަތުރުތައް ކުރާ މީހުންގެ އަދަދު ވަރަށްބޮޑަށް ދަށްވެފައިވާ ކަމަށް ޔުނައިޓަޑް އެއަރލައިންސްއިން ހާމަކޮށްފިއެވެ.\nޔުނައިޓަޑް އެއަރލައިންސްއިން ހާމަކުރާގޮތުގައި ފްލައިޓު ޓިކެޓު ބުކްކުރާ މީހުންގެ ޢަދަދު ދަށަށްގޮސް، ރިޒަވޭޝަންތައް ކެންސަލްކުރާ މީހުންގެ ޢަދަދުތައް އިތުރުވެފައިވެއެވެ. މިއާއެކު އެ އެއަރލައިންގެ ދަތުރުތައް އިތުރަށް މަދުކުރުންވަނީ ޖެހިފައެވެ. އެމެރިކާގެ ހަލައުވިކަމާއެކު ކޯވިޑް-19 ފެތުރެމުންދާއިރު، މިބަލި ޖެހޭ މީހުންގެ ޢަދަދު މިދިޔަ ހަފްތާގައިވަނީ ރެކޯޑް މިންވަަރަކަށް އިތުރުވެފައެވެ.\nއެގޮތުން މިދިޔަ ބުދަ ދުވަހު އެކަނިވެސް އެއް ލައްކަ ހަތްދިހަ ހާސް މީހުންވަނީ ކޯވިޑް-19އަށް ޕޮޒިޓިވްވެފައެވެ.\nމިއާއެކު އެމެރިކާގެ އެކި ސްޓޭޓްތަކުގައި ދަނީ ރައްކާތެރިކަމުގެ ފިޔަވަޅުތައް އަލުން އަޅަމުންނެވެ. އަހަރުގެ ފަހުކޮޅަކީ އެއަރލައިންތަކަށް އެންމެ ޑިމާންޑު ރަނގަޅު ދުވަސްކޮޅެވެ. ގިނަ މީހުން ޗުއްޓީތަކަށް ތަންތަނަށް ދަތުރުކުރާ ދުވަސްކޮޅެކެވެ. އަދި މިދިޔަ މާރޗުމަހަށްފަހު އެންމެ ގިނަ ޢަދަދެއްގެ ބަޔަކު ދަތުރުކުރާނެކަމަށް ބެލެވޭ ހަފްތާއަކީ ކުރިއަށް އޮތް ހަފްތާއެެވެ.\nއެހެން ނަމަވެސް ކަމާއި ގުޅޭ ވުޒާރާތަކުންދަނީ އާއްމުން މިދުވަސްކޮޅު ދަތުރުފަތުރު ނުކުރުމަށް އިލްތިމާޒްކުރަމުންނެވެ. ޔުނައިޑަޓްގެ އިތުރުމުން އެމެރިކަން އެއަރލައިން އަދި ޑެލްޓާއިންވެސް ހާމަކުރާގޮތުގައި ކޯވިޑް-19ގެ ކޭސްތައް އަނެއްކާވެސް އިތުރުވާން ފެށުމުން ދަތުރުތައް ކުރާ މީހުންގެ އަދަދުތައް ދަށަށްގޮސްފައިވާ ކަމަށެވެ.


E Loabi Ahannah Vegen Dhiyaee Zaharakah އެލޯބި އަހަންނަށް ވެގެން ދިޔައީ ޒަހަރަކަށް – Huvadhoo News E Loabi Ahannah Vegen Dhiyaee Zaharakah Huvadhoo News\nއެލޯބި އަހަންނަށް ވެގެން ދިޔައީ ޒަހަރަކަށް\nކިތަންމެ ބޭނުންވިއަސް ވެސް އެކުގައި ވުމަށްއެދި އާދޭސް ނުކުރާނަމެވެ. އެމީހަކު ވަގުތު ނުދޭވަރަކުން އެމީހަކާއެކު ވަގުތު ހޭދަކުރުމަށް މަސައްކަތެއްވެސް ނުކުރާނަމެވެ. އެގޮތަށް ކަންތައް ކުރަން ޖެހޭނަމަ އެއީ ލޯތްބެއް ނޫނެވެ.\nއަޅާލުމާއި އޯގާތެރިކަމަށް ކޮންމެ ފަހަރަކު އެދި ދަންނަވާކަށް ނުޖެހޭނެއެވެ. ލޯބިވާ މީހަކު ނަމަ ހާލަތު ކޮންމެ ގޮތަކަށް ބަދަލުވި ނަމަވެސް އެމީހެއްގެ ވަގުތާއި ލޯތްބަށް އެދި އާދޭސްކުރާކަށް ނުޖައްސާނެއެވެ. ކޮންމެހެން ބުނެކިޔައިގެން އާދޭސް ނުކުރި ނަމަވެސް ލޯބި ދޭނެއެވެ. ތިބާއަށްޓަކައި ވަގުތު ހުސްކުރާނެއެވެ. ދޫކޮށްލާފައި ނުދާނެއެވެ.\nއަހަރެންގެ ދިރިއުޅުމަށް އޭނާ އައީ އަހަރެން ހީވެސްނުކުރާފަދަ ގޮތަކަށެވެ. އަހަންނަކީ އޭނަގެ މިލްކަކަށް ހެދުމަށްފަހު އޭނާ އަހަރެން ގެންގުޅުނީ ގަނޑުވަރުގެ ރާނީއެއް ފަދައިންނެވެ. އަޅާލާ ލޯބިދީގެންނެވެ. އަހަންނަކީ ކިހާ ބޮޑު ނަސީބުވެރިއެކޭ އެދުވަހު އަހަރެންގެ ހިތަށް އެރިއެވެ. އެހެންނަމަވެސް އިންސާނާގެ ހިތަކީ އެބުރޭ ވަހުތާނެއް ކަމެއް ހަދާންނެތުނީއެވެ. ލޯތްބަކީ ކަނު އެއްޗަކަށްވުމުން ކަންތައްވަމުން ދިޔަގޮތް ނޭގުނީއެވެ. އަހަރެންގެ ލޯމަތިން ފަރުދާ ކެހި މަންޒަރު ފެންނަން އަހަރުތަކެއް ނެގިއެވެ. ހަޤީޤަތް ވެގެން ދިޔައީ އަހަންނަށް ވަރަށް ހިތި އެއްޗަކަށެވެ. އަހަރެންގެ ހިތާއި ސިކުނޑިވެސް އެއީ ހަޤީގަތެއް ކަމަށް ޤަބޫލުނުކުރިއެވެ. އެހެންނަމަވެސް ލޯމަތިން ފެނިގެން ދިޔަ މަންޒަރުތަކުން އަހަރެންގެ ހިތް ކަތިލައފިއެވެ. ބިއްލޫރި ތައްޓެއް ވެއްޓި ތަޅައިގެން ދާ މިސާލުން އަހަރެންގެ ނަފްސު ކުދިކުދި ވެގެން ދިޔައެވެ.\nއެހިސާބުން ފެށިގެންދިޔައީ ހިތާއި ސިކުނޑީގެ ވަރުގަދަ ހަގުރާމައެކެވެ. ޖަވާބު ހޯދަން ބޭނުންވާ ސުވާލުތަކުން ސިކުނޑި ސުމަކަށް ދިޔައީއެވެ.\nއޭނާ އަހަރެން ދޫކޮށް ދިޔައީ ކީއްވެ ހެއްޔެވެ؟ ކީއްވެ ހެއްޔެވެ؟\nއަހަރެން ދުވަހަކުވެސް އޭނައަށް ބޭވަފާތެރިނުވަން. އަހަރެން އޭނަދެކެވީ ތެދުވެރި، ވަފާތެރި، ސާފް ލޯތްބެއް. އަހަރެންގެ ބަލިފަޔަކަށް ވެގެން ދިޔައީ އޭނަގެ ކަރުނަ. އޭނަގެ ލޮލުން އެންމެ ކަރުނަތިކެއްވެސް އަހަންނާ ހެދި އަންނާކަށް އަހަރެން ބޭނުމެއްނޫން. އަހަރެން އޭނާ ގެންގުޅުނީ އަހަރެންގެ ދެލޮލުގެ ނޫރު ފަދައިން. ބުނިއްޔާ ބުނި ކޮންމެ ކަމެއް ކޮށްދީގެން. އެހެނަސް!\nއާހް! އަހަރެންގެ ހިތަށް މިއަޅާ ވޭނަށް އަހަރެން ކެތްކުރާނީ ކިހިނެއްބާ! ކިތަންމެ ފަހަރަކު އަމިއްލައަށް މަރުވާން ހިތަށް އެރިޔަސް ހަދާންވަނީ އަހަރެން އޭނަކައިރީ ވެފައި އޮތް ވައުދެއްގެ މަތިން. އަހަރެން ދުވަހަކުވެސް އަމިއްލަ ނަފްސަށް އަނިޔާ ނުކުރުމަށް އަހަރެން ވަނީ އޭނަ ކައިރީ ވައުދުވެފައެވެ.\nއެހެންނަމަވެސް އޭނަގެ މަތިން ހަދާންނުވާ އެންމެ ދުވަހެއްވެސް ނުދާނެއެވެ. އޭނަގެ ފަރާތުން އަހަންނަށް ލިބުނު ލޯތްބާއި އަޅާލުމުގެ އިތުރުން އޭނަގެ ކެހިވެރިކަމާއި މަކަރުވެރިކަން ހަދާންވާ ކޮންމެ ފަހަރަކު އަޑުން އަޑު ނަގާ ރޮވެއެވެ. އެކަހަލަ ބޭވަފާތެރިއެއްގެ ހަދާނުގައި ރޯން ނަފްސު ކިތަންމެ ބޭނުންނުވިޔަސް މަޖްބޫރު ހިތް އެއްބާރުލުން ނުދެއެވެ.\nއޭނާ އަހަރެން ދޫކޮށްފައި ދިޔުމުން އަހަރެން އޭނަގެ ލޯތްބަށް އެދި ސަލާން ޖެހީމެވެ. ރޮއި އާދޭސްކުރީމެވެ. ރޭގަނޑުގެ ނިދިވެސް އަހަންނާ ރުޅިވީ ކަހަލައެވެ. ދުވާލުގެ ހިތްހަމަޖެހުން އަހަރެންދެކެ ނަފްރަތްވީއެވެ. ހިތްހަމަޖެހުމެއް، ނިންޖެއް އަރާމެއް އަހަންނަކަށް ނުލިބެއެވެ. އަހަންނަށް ހީވި ކަހަލައެވެ. އޭނަ އެދިޔައީ އަހަރެންގެ ހަށިގަނޑުން އެއްބައި ހިފައިގެންނެވެ.\nއަޖައިބު އަންތަރީސް ފަހެ ނުވާނެ ހެއްޔެވެ. އޭނަ ދެކެ އެވަރަށް ލޯބި ވިޔަކަސް މިހާރު އަހަރެންގެ ހިތް އޭނަ ދެކިލަންވެސް ބޭނުމެއް ނޫނެވެ. އޭނައަކި އަމިއްލަ އެދުމުން ފޯވެފައިވާ މީހެއްކަން އެގުނު ދުވަހުން ފެށިގެން އަހަރެންގެ ހިތް އޭނައަށް ނަފްރަތްކުރެއެވެ. އަހަރެންގެ ހިތާއި ސިކުނޑި އަދި ނަފްސުވެސް މިހާރު ބުނަމުންދަނީ އެފަދަ ކެހިވެރިޔަކަށް ދުވަހަކުވެސް މާފްނުކުރާށެވެ. އެފަދަ ދެފުށް ކެހެރި ލޯތްބަކަށް އެދި ސަލާން ނުޖެހުމަށެވެ. ދުނިޔޭގައިވާ ކޮންމެ ގަލަކަށް މަހެއް ލައްވާފައިވާ ފަދައިން އަހަންނަށްވެސް މީހަކު ވެދާނެއެވެ. ތެދުވެރި ލޯތްބެއް އަދިވެސް އަހަންނަށް ލިބިދާނެއެވެ. އެކަމަކު ލޯތްބަށްޓަކައި އާދޭސްކޮށް ސަލާން ނުޖަހާނަމެވެ. އެއީ އެއްވެސް މާނައެއް އޮތްކަމެއް ނޫނެވެ.\nއެކަމުން އެހެން މީހުންގެ ކުރިމަތީގައި ތިމާގެ އަގު ވެއްޓި މާޔޫސްވުން ނޫންކަމެއް ނުވާނެއެވެ. ހަނދާން ކުރާށެވެ. ކިތަންމެ ލޯބިވާ މީހަކު ވެސް އާދޭސް ކުރަންޖެހޭ ހިސާބަށް ދިއުމުން އެހިސާބުން އެމީހަކު ދޫކޮށްލަން ވީއެވެ. އެހެނީ ލޯތްބަށް އެދި އާދޭސް ކުރަންޖެހޭ ވަރުގެ މީހަކު ހަގީގަތުގައި ނުހުންނާނެއެވެ. ހަދާންކުރާށެވެ. އެއް ފުޅައްމަތިން ފުންމާލި ބަކަރި އަނެއް ފުޅައްމަތިންވެސް ފުންމާލާނެއެވެ. ތިމާގެ ދިރިއުޅުން ބަރުބާދުކުރަން އެހެން މީހުންނަށް ފުރުސަތު ނުދޭށެވެ. ލޯތްބަށް އެދި ސަލާން ނުޖަހާށެވެ!


BREAKING NEWS: Ameeth Aai Ali Hussain Hayyaru Kohfi - Vaguthu\nއަމީތު އާއި އަލީ ހުސައިން ހައްޔަރުކޮށްފި\nމިރޭގެ މުޒާހަރާ ކުރިއަށް ދަނީ\nރައްޔިތުން މަޖިލީހުގެ މެންބަރު އަލީ ހުސައިން އާއި މެންބަރު ކަމުން ވަކިވެފައިވާ ކަމަށް ނިންމާފައިވާ މުހައްމަދު އަމީތު ހައްޔަރުކޮށްފި ކަމަށް އެމްޑީޕީ އިން ބުނެފިއެވެ.\nއެމްޑީޕީ އިން ބުނީ ދެބޭފުޅުން ވެސް ހައްޔަރު ކުރީ މިހާރު މާލޭގައި ކުރިއަށްދާ މުޒާހަރާގެ ތެރެއިން ކަމަށެވެ.\nދެބޭފުޅުން ހައްޔަރު ކުރީ ޒިކުރާ މިސްކިތް ކައިރިންނެވެ.\nއަމީތު އާއި އަލީ ހުސައިން ހައްޔަރު ކުރިކޮށްގެން ޝަހީދު ހުސައިން އާދަމް ބިލްޑިންގަށް ގެންގޮސްފައިވާ ކަމަށް މައުލޫމާތު ލިބެއެވެ. ނަމަވެސް ދެބޭފުޅުން ހައްޔަރު ކުރުމާއި ބެހޭ ގޮތުން ފުލުހުން އަދި މައުލޫމާތެއް ނުދެއްވައެވެ.\nމިރޭ އިދިކޮޅު ފަރާތްތަކުން މަގުތަކަށް ނިކުތީ ސަރުކާރު ހުއްޓުވާލާނެ ކަމަށް ބުނަމުންނެވެ. ނަމަވެސް މުޒާހަރާގައި ބައިވެރިވަމުން ދަނީ މަދު އަދަދެއްގެ މީހުންނެވެ. ބައެއް ސަރަހައްދުތަކުން މުޒާހަރާގެ ބައިވެރިން ފަހަތައް ޖައްސަން ފުލުހުން ވަނީ ޕެޕަ ސްޕްރޭ ޖަހާފައެވެ.\nއެކި ސަރަހައްދުތަކަށް އެއްވުމަށް މީހުން މަސައްކަތް ކުރި ނަމަވެސް މީހުން އެއްވާ ސަރަހައްދެއް ކައިރިން ފުލުހުންގެ ވެހިކަލް ފެންނަ އިރަށް މުޒާހަރާގެ ބައިވެރިން އެކި ސަރަހައްދުތަކަށް އަމިއްލަ އަށް ގޮސް މުޒާހަރާ ރޫޅެއެވެ.\nމާޗް 14, 2018 22:15\nއަމީތަކީ ގައުމަށް ހުރި މުސީބާތެއް!\nމާޗް 14, 2018 22:48\nމީދެން ބޮޑަވަރަ މިގަައުމު ގެ ހަލަާކު\nޢަމީތު ދޫނުކުރާތި ދެން!\nމާޗް 14, 2018 22:21\nތިޔަ އަލީހުސެން ދޫނުކުރާތި. މިއަދުވެސް ކާލިގަޑު ޓީވީގަ އެންމެ ބާރައް ސަރުކާރު ވައްޓަން ގޮވަން އިނީ އަލީގެ ދަރި ހިސެއިން\nމާޗް 15, 2018 00:10\nނުވަވަނަމީހާޔާ އިދެގެން އަލީހުސައިން އުޅެނީ


Mihaarah beynunvaa varah vaseelai ebahuri: Ameen – Iru\nކޮވިޑް-19 އާ ގުޅިގެން ހާލަތަށް ބޭނުންވާ މިންވަރުގެ ވަސީލަތްތައް އެބަހުރި ކަމަށް ހެލްތު މިނިސްޓަރު އަބްދުﷲ އަމީން މިއަދު ވިދާޅުވެއްޖެ އެވެ.\nރައްޔިތުންގެ މަޖިލީހުގެ މިއަދުގެ ޖަލްސާގައި މެމްބަރުން ވަނީ ކޮވިޑް-19 އާ ގުޅިގެން އަޅަމުންދާ ފިޔަވަޅުތަކާއި ވަސީލަތްތަކާ ބެހޭގޮތުން އަމީންއާ ސުވާލު ކުރައްވައިފަ އެވެ. އަދި ރާއްޖެއިން ބޭރުން ގެންނަން އޯޑަރު ދިން ވެންޓިލޭޓަރުތަކާ ބެހޭގޮތުން ވެސް ބައެއް މެމްބަރުން ސުވާލު ކުރެއްވި އެވެ.\nމެންބަރުން ކުރެއްވި ސުވާލުތަކަށް ޖަވާބުދެއްވަމުން ހެލްތު މިނިސްޓަރ ޢަބްދުﷲ ޢަމީން ވިދާޅުވީ، ރާއްޖޭގެ ޙާލަތަށް ބަލައި ސިއްޙީ ވަސީލަތްތައް ހޯދުމަށް ލިސްޓެއް ތައްޔާރުކުރެވުނުކަމަށާއި، އެ ލިސްޓްގައިވާ ވަރަށް ގިނަ ތަކެތި މިހާރު ލިބިފައި ވީނަމަވެސް އަދިވެސް ހުރިހާ ވަސީލަތްތައް ހަަމަނުވާކަމަށެވެ. މިނިސްޓަރ ވިދާޅުވީ ކޯވިޑް-19ގެ ޙާލަތާއި ގުޅިގެން މިތަކެތި ހަމަކުރުމުގައި ބޮޑެތި ގޮންޖެހުންތަކެއް ކުރިމަތިވިނަމަވެސް، ހާލަތަށް ބަލާއިރު ރައްޔިތުންނަށް މިވަގުތަށް ބޭނުންވާ މިންވަރަށް ސިއްޙީ ވަސީލަތްތައް ހުރިކަން ކަށަވަރުކޮށްދޭ ކަމަށެވެ.\n“އަޅުގަނޑުމެންގެ ނޭޝަނަލް ރިކުއަރމަންޓްގެ ލިސްޓެއް ހެދި އެލިސްޓްގައި ހުރި ވަސީލަތްތައް ހެދުމުގެ މަސައްކަތްފަށާ އެ ހުރިހާ ވަސީލަތްތައް ހަމަކުރެވިފައެއްނުވޭ. ނަމަވެސް އެޢަދަދަށް ތަކެތި ހަމަކުރުމަށް އެޙާލަތަށް އަންނަ ބަދަލާގުޅިގެން އަވަހަށް ކުރަންޖެހޭ ކަންކަން ކުރަމުންދަނީ. ވެންޓިލޭޓަރުވެސް އެންމެ ފުރަތަމަ ރިކުއަރކުރި ޢަދަދަށް ހަމައެއްނުވޭ. އެހެން ވަސީލަތްތައްވެސް އެ އަދަދަށް ހަމައެއްނުވޭ. ވަސީލަތްތައް ހޯދުމުގަ ގޮންޖެހުންތަކެއް ދިމާވި. ނަމަވެސް މިވަގުތު މިހާރު އޮތްޙާލަތަށް ބޭނުންވާ ވަރަށް އަޅުގަނޑުމެންގެ އަތުގައި ވަސީލަތް އެބަހުރި.” މިނިސްޓަރ އަމީން ވިދާޅުވިއެވެ.\nމިނިސްޓަރ ވިދާޅުވީ، މިއަހަރު ސިއްޙީ ދާއިރާއާއި ކުރިމަތިލީ ވަރަށް ބޮޑު އުއްމީދަކާއެކުކަމަށާއި، ސިއްޙީ ދާއިރާއަށް ބޮޑެތި ބަދަލުތަކެއް ގެނައުމަށްކަމަށެވެ. ނަމަވެސް އެމަސައްކަތްތައް ފަށައިގަނެ އެތައް ވަސީލަތްތަކެއް ރާއްޖެ ގެނެވިފައިވަނިކޮށް ކޯވިޑްގެ ޙާލަތާއި ބައްދަލުކުރުމުން ވަަރަށް ގިނަ ދަތިތަކާއި ކުރިމަތިލާންޖެހިފައިވާކަމަށެވެ. އެގޮތުން ވަސީލަތުގެ ގޮތުންނާއި ސިއްޙީ މަރުކަޒަށް ބޭނުންވާ ފަންނީ މީހުން ހޯދުމުގައިވެސް ވަރަށް ބޮޑެތި ދަތިތަކެއް އެބަހުރިކަމަށްވެސް މިނިސްޓަރ އަމީން ވިދާޅުވިއެވެ.


REPORT: Hussain: Nolhivaranfaru ge bingaa | Mihaaru\nނޮޅިވަރަންފަރުގެ ޓީޗަރު ހުސެއިން އަބްދުﷲ، މިދިއަ މަހު އޮތް ރަށު ސްކޫލްގެ ރަން ޔޫބީލް ހަފުލާގައި ވާހަކަ ދައްކަނީ --- ފޮޓޯ: ހުސެއިން ވަހީދު/ މިހާރު\nހދ. ނޮޅިވަރަންފަރުން މުހައްމަދު ޔާމީން\n01 ސެޕްޓެމްބަރ 2019 - 09:209comments\nސައިކަލްގައި ތަނަކަށް ދާއިރު، ކޮންމެ މީހަކު ފެނުނަސް ގޮވާލަ އެވެ. ހިނގާފައި ދިޔަސް، އަނގައިން ބުނެލާފައި ނޫނީ އެހެން މީހެއްގެ ކުރިމަތިން ހުރަހެއް ނުކަނޑަ އެވެ. މީހުންނާ މަޖާކޮށް އަނގަ ތަޅާލަން ބޭނުންކުރީ ހދ. ނޮޅިވަރަންފަރުގައި ހުރި އޭނާގެ އަމިއްލަ ގެ "އަހިމާގޭ"ގެ ކުރިމަތީގައި ހުރި ހައެއްކަ ޖޯލިފައްޗެވެ. ގެއަށް ވަންނަ ދޮރުގެ އެއްފަރާތުގައި ލިއެފައިވެ އެވެ: މީސްތަކުންނަށް އިހުތިރާމްކުރާށެވެ. އޭރުން މީސްތަކުން ތިބާއަށް އިހުތިރާމްކުރާނެ އެވެ.\nމިއީ މިދިއަ ބުރާސްފަތިދުވަހު ހިނގި ލޯންޗު ބަންޑުން ޖަހާލުމުގެ ހާދިސާގައި މަރުވި، ނޮޅިވަރަންފަރުގެ ހިދުމަތްތެރި ޓީޗަރު ހުސެއިން އަބްދުﷲ، 55، ގެ ދިރިއުޅުމުގެ ކުޑަކުޑަ މިސާލުތަކެކެވެ.\nއޭނާގެ އަންހެނުން މަރިޔަމް މައުސޫމް، 48، ހުރި ހަމައެކަނި އަންހެން ދަރިފުޅު ފާތުމަތު ގުރައިޝާ، 30، އަދި ތިން އަހަރުގެ ކާފަ ދަރިފުޅު އީރާ ހަސަން ޝިފާޒް ވެސް ވަނީ މި ހާދިސާގައި ދުނިޔެ ދޫކޮށްފަ އެވެ. އެހެންކަމުން މިއަދު ހުސެއިންގެ ގެ ވަނީ ފަޅުވެފަ އެވެ. ރަށަށް ވަނީ ހިތާމަ އާއި މޮޅިވެރިކަން ވެރިވެފަ އެވެ.\nފުރަތަމަ ވެސް އެހީ އަންހެނުންނާއި ދަރިން ކޮބައިތޯ\nނޮޅިވަރަންފަރު ސްކޫލްގައި 35 އަހަރުގެ ދިގު ހިދުމަތެއްކޮށްދިން މުދައްރިސް އެންމެ ފަހު ނޭވާ ވެސް ދޫކޮށްލީ އާއިލާގެ މެމްބަރުން ސަލާމަތްކުރުމުގަ އެވެ. ލޯންޗު ބަންޑުން ޖަހާލުމުން ނުނިކުމެވި ތާށިވި، އަންހެނުންނާއި ދަރިފުޅާއި ކާފަ ދަރިފުޅު ހޯދަން، އޭނާ އަޑިއަށް ފީނި އެވެ. ފުރަތަމަ ސަލާމަތްވެ، މައްޗަށް އެރުނަސް، އަދި އޭނާ ހިފަހައްޓާލަން ލޯންޗުގެ އެއް ފެންޑަރު ދިނަސް، އޭގެ މަތީގައި ހުސެއިންއަށް އޮވެވުނީ ކުޑަކުޑަ އިރުކޮޅަކަށެވެ. ދެން ވެސް އޭނާ ފީނައިގަތީ ލޯންޗުގެ އަޑިއަށެވެ.\nސަލާމަތްވި ބައެއް މީހުން ބުނި ގޮތުގައި، މައްޗަށް އަރާފައި ހުސެއިން ފުރަތަމަ ވެސް އެހީ އަންހެނުންނާއި ދަރިންކޮޅު ކޮބައިތޯ އެވެ.\nހިތާމަވެރި ހާދިސާގައި މަރުވި ހުސެއިންގެ އާއިލާ\n"ފެންޑަރުގެ މައްޗަށް ލައިގެން ހުސެއިން ބޭއްވީމަ ވެސް އަންހެނުންނާއި ދަރިފުޅުމެން ނުފެންނަ ކަމަށް ބުނެ، އަނެއްކާވެސް ހުސެއިން އަޑި އަށް ފީނާލީ،" ހާދިސާގައި ސަލާމަތްވި، ނޮޅިވަރަންފަރު ސްކޫލްގެ އެހެން ޓީޗަރެއް ކަމަށް ވާ އަބްދުއްޝުކޫރު، 56، ބުންޏެވެ.\n"ދެން އަރާފައި ހުރިއިރު ދެ ލޯ ހުރީ ބޮޑުވެފައި. [އަންހެނުންނާއި ދަރިން] ފެނުނީ ކަމެއް ނުފެންނަ ކަމެއް ނޭނގޭ. އެއްވެސް ވާހަކައެއް ނުދައްކާ."\nހުސެއިން ހިފަހައްޓައިގެން އޮންނަން ޝުކޫރު ވާގަނޑެއް އެއްލި އެވެ. ވާގަނޑުގައި ހިފަހައްޓައިގެން އޮންނަން ޝުކޫރު އެދެމުން ދިޔަ އެވެ. އެކަމަކު އެގޮތަށް މާ ގިނަ އިރަކު ނޯވެވުނެވެ. މަޑުމަޑުން ލޯ މެރެމުން ގޮސް، އަޑިއަށް ދާން ފެށީ އެވެ.\nލަފާކުރެވެނީ ފެނުނު މަންޒަރުތަކުން ހުސެއިންނަށް ޝޮކެއް ލިބުނީ ކަމަށެވެ.\nދިޔައީ ދަރިފުޅު ފުރުވަން\nހުސެއިންގެ ގޭގައި ދިރިއުޅެމުން ދިޔައީ އޭނާގެ ދެމަފިރިންގެ އިތުރުން އަންހެނުންގެ އެއްބަނޑު އެއްބަފާ މީހެއްގެ އަންހެނުންނާއި ތިން ދަރިންނެވެ. ގުރައިޝާ ކައިވެނިކޮށްގެން އުޅުނީ ފިރިމީހާގެ ގޭގަ އެވެ.\nހުސެއިނަށް ބޮޑުބޭބެ ކިޔާ ގައުމީ ޓީމާއި މާޒިޔާގެ މިޑްފީލްޑަރު އިބްރާހިމް ވަހީދު ހަސަން (އިއްބެ) "މިހާރު" އަށް ބުނީ ގުރައިޝާ އަބަދުވެސް އުޅޭނީ މައިންބަފައިން ކައިރީގައި ކަމަށެވެ.\n"އަބަދުވެސް އުޅޭނީ އޭނާގެ މަންމަ އާއި ބައްޕަގެ ގޭގައި. އިރުއޮއްސުނީމަ، ނޫނީ ނިދަންވީމަ ގުރައިޝާ ދިރިއުޅޭ ގެއަށް ދާނީ ވެސް،" އިއްބެ ބުންޏެވެ.\nނޮޅިވަރަންފަރުގެ ޓީޗަރު ހުސެއިން އަބްދުﷲގެ ގެ: އަބަދުވެސް ކުދިންނަށް ނަސޭހަތް ދޭ --- ފޮޓޯ: ހުސެއިން ވަހީދު/ މިހާރު\nގުރައިޝާ އުޅުނީ ސްކޫލްތައް ބަންދުވެ ލިބުނު ހަފުތާއެއްގެ ޗުއްޓީގައި، އޭނާގެ ގާތް ރަހުމަތްތެރިޔާ އައިމިނަތު އާސިމާ، 29، އާ އެކު ބެންކޮކަށް ދާށެވެ. ހާދިސާގައި އާސިމާ ސަލާމަތްވި އެވެ. އެމީހުން ދަތުރު ރޭވީ މާލޭގައި ދެ ދުވަހު މަޑުކޮށްފައި، ބެންކޮކަށް ފުރާ ގޮތަށެވެ.\nއިއްބެ ބުނި ގޮތުގައި ހުސެއިން ލޯންޗަށް އެރީ ގުރައިޝާމެން ފުރުވަންވެގެންނެވެ. އޭނާގެ އަންހެނުން މަރިޔަމް އުޅުނީ ދަރިފުޅާ އެކު މާލެ ދާށެވެ. އެކަމަކު އޭރު އަދި ޓިކެޓެއް ނުލިބެ އެވެ. ހުސެއިން މާލެ ދާން ނިންމާފައި އޮތީ ކަނޑު މަގުންނެވެ.\n"ދޮންބެ އަސްލު އިނީ ދޯނިން ފުރާ ގޮތަށް. މަތިން ދާކަށް ނޫން. އެމީހުން ފުރުވަން ވެގެން ދިޔައީ. ދޮންބެ ދައްތަ ދިޔައީ ފްލައިޓުން ޖާގައެއް ލިބިދާނެ ކަމުގެ ޗާންސަކަށް،" އިއްބެ ބުންޏެވެ.\nވަކިވެގެން ދިޔައީ ނޮޅިވަރަންފަރުގެ ބިންގާ\nހުސެއިން ވަނީ އެ ރަށު ސްކޫލުގައި 35 އަހަރު ހިދުމަތްކޮށްފަ އެވެ. އެ މުއްދަތުގައި އޭނާ ކިޔަވައިނުދޭ ކުއްޖަކު އެ ސްކޫލަކަށް ނުދެ އެވެ. ރަށުން ކޮންމެ މީހަކާ ބައްދަލުވި ވިޔަސް، ދައްކަނީ ހުސެއިންގެ ހިތްހެޔޮކަމުގެ ވާހަކަ އެވެ.\nހުސެއިންގެ ގާތް ރައްޓެއްސެއް ކަމަށް ވާ މުހައްމަދު ފަޔާޒް 42، ބުނީ ހުސެއިނަކީ ރަށުގެ ހުރިހާ އެންމެން "އިހްތިރާމް ކުރާ، ގަދަރުކުރާ، އެންމެންނާ ވެސް ގުޅޭ، މަޖާ މިޒާޖެއްގެ ވަރަށް ރަނގަޅު މީހެއް" ކަމަށެވެ. ނޮޅިވަރަންފަރުގެ އިތުރުން ހުސެއިން ވަނީ ހދ. ވައިކަރަދޫގައި ވެސް ކިޔަވައިދީފަ އެވެ.\n"ހަތަރު ފަސް މާއްދާ ކިޔަވައިދޭނީ އާންމުކޮށް، ހުސެއިން އިންނަ ތަނެއްގައި ނުކެރޭނެ ބޭނުންހާ ގޮތަކަށް ވާހަކަ ދައްކާކަށް. އަދިވެސް އިހްތިރާމް ކުރޭ. ގިނަ ބަޔަކު ބުނާނީ ޓީޗަރު ހުސެއިން ހުރެއްޖެ ނަމަ، ނިމުނީއޭ،" ހުސެއިންގެ ކައިރިން ވެސް ކިޔެވި ފަޔާޒް ބުންޏެވެ.\nއިއްބެ އާއި ފަޔާޒު ވެސް ސިފަކުރި ގޮތުގައި ހުސެއިން އަކީ "ނޮޅިވަރަންފަރުގެ ބިންގަލެ"ވެ. އެހާ ވެސް އޭނާގެ ހިދުމަތްތައް ގިނަ އެވެ.\nއިއްބެ ބުނީ އޭނާގެ ދޮންބެއަކީ މީހުންނަށް ނަސޭހަތްދީ، ފަސް ވަގުތު ނަމާދުކޮށް، ވަރަށް ރަނގަޅަށް އުޅެމުން ދިޔަ މީހެއް ކަމަށެވެ. އެއީ އޭނާގެ "ދެ ވަނަ ބައްޕަ" އެވެ.\nޑިސެމްބަރު 26، 2004 ގެ ސުނާމީ ކާރިސާގައި ނޮޅިވަރަންފަރަށް ވެސް ބޮޑެތި ގެއްލުންތަކެއް ލިބުނެވެ. އެފަހަރު އިއްބެ ދިރިއުޅޭ ގެ ހަލާކުވުމާ ގުޅިގެން ދެ އަހަރެއްހާ ދުވަސް ވަންދެން އުޅުނީ ހުސެއިންގެ ގޭގައި، ހުސެއިންގެ ހަމައެކަނި ފިރިހެން ދަރިފުޅު މުހައްމަދު ގިޔާސް 24، އާ އެކުގަ އެވެ.\n"އޭނާ އަށް [ގިޔާސް]އަށް ހޯދައިދޭ އެއްޗެއް އަޅުގަނޑަށް ވެސް ހޯދައިދޭނެ. އޭނާ އަށް ގަންނަ އެއްޗެއް އަޅުގަނޑަށް ވެސް ގަނެދޭނެ. އެއީ ދޮންބެ ކައިރީގައި އުޅުނު އިރު،" އިއްބެ ބުންޏެވެ.\nއޭނާ ބުނި ގޮތުގައި ދޮންބެއާ ބައްދަލުވާ ކޮންމެ އިރެއްގައި ކުރާ ސުވާލުތައް ބައިވަރެވެ. ކާން ދައުވަތު ދިނުމާއި ނަމާދު ކުރިތޯ އާއި ފުޓްބޯޅަ މެޗު އޮތީ ކޮން އިރަކުތޯ ފަދަ ސުވާލުތަކެވެ. އިއްބެ ކުޅިވަރު ކުޅޭތީ ހުސެއިން އުފާވެ އެވެ. އޭނާ ކުޅޭ ފުޓްބޯޅަ މެޗުތައް ގަވައިދުން ބަލަ އެވެ.\nހުސެއިނާއި އިއްބެއާ އެންމެ ފަހުން ދިމާވީ މިދިޔަ ހައްޖު ދުވަހާއި އީދު ދުވަހު ރަށުންނެވެ. އެ ޗުއްޓީގައި އިއްބެ ހުސެއިން ގެއަށް ވެސް ދިޔަ އެވެ. ފެނުމާ އެކު އެހީ މެޗު އޮތީ ކޮން އިރަކުތޯ އާއި ފުރަނީ ކޮން އިރަކުތޯ އެވެ.\n"އަޅުގަނޑު ބުނިން ފުރާށޭ މިއުޅެނީ. އެހެން ބުނީމަ ބުނީ ކޮންމެ ފަހަރަކު ވެސް ތި އާދެވެނީ ވަރަށް ކުޑަ ދުވަސްކޮޅަކަށޭ. ދެން ބުނިން އާނއެކޭ ދެ ދުވަހެއް ލިބޭ އިރަށް އަންނަނީއޭ، މިތަނުގައި އެންމެން އުޅޭތީ. އެ ދުވަހު ވެސް ބުނި ތިކުރާ ކަންތަކުގައި ކުރިއަށް ދައްޗޭ. ވަރަށް އުފާވެއޭ،" އިއްބެ ކިޔައިދިނެވެ.\nއޭގެ ފަހުން އިއްބެއަށް ފޯނުން ވާހަކަ ދެއްކުނީ ދޮންބެ ދައްތަ، މަރިޔަމްއާ އެވެ. މާލެ ދާން އުޅޭ ވާހަކަ ދޮންބެ ދައްތަ އޭނާ ކައިރީ ބުންޏެވެ.\nއިއްބެއަށް އެންމެ ބޮޑު ހިތްދަތިކަމެއް ގެނެސްދޭ އެއް ކަމަކީ އީރާގެ ވަކިވެ ދިއުމެވެ. ލޯބިން އެ ކުއްޖާއަށް ކިޔަނީ އިރާއްކޮ އެވެ. އިއްބެ ބުނި ގޮތުގައި ވަރަށް ގިނައިން ގުޅައިގެން ވެސް އިރާއްކޮއާ ވާހަކަ ދައްކަ އެވެ.\n"އިރާއްކޮ ދެކެ އަޅުގަނޑުމެން އެންމެން ވެސް ލޯބި ވާނެ. ގުޅައިގެން ވެސް ވަރަށް ވާހަކަ ދައްކާނެ. އެއްބަނޑު މީހެއްގެ ދަރިއެއްގެ ގޮތުގައި އިރާއްކޮ ދެކެނީ،" ވޯލްޑް ކަޕް ކޮލިފައިންގެ ފުރަތަމަ މެޗަށް ތައްޔާރުވާން ސްރީ ލަންކާގައި ހުއްޓާ ދިމާވި ހާދިސާއާ ގުޅިގެން އެނބުރި ރާއްޖެ އައި އިއްބެ ބުންޏެވެ.\n"އެންމެ އުނދަގޫވާނީ އިރާއްކޮއާ ނުލާ އުޅެން ޖެހުމުން."\nއިތުރު ލިޔުންތައް އެކްސިޑެންޓް ކަނޑުމަތީގެ ހާދިސާ ހދ. ހަނިމާދޫ ނޮޅިވަރަންފަރު ލޯންޗް ބަންޑުންޖަހާލުން


SunOnline: Naifaruge Fenaai Narudhamaa ''Finihaka Dhuveleegai''\nނައިފަރުގެ ފެނާއި ނަރުދަމާ "ފިނިހަކަ ދުވެލީގައި"\nމުއާވިޔަތު އަންވަރު 28 Oct 2019, 11:31\nޑރ. ހުސައިން ރަޝީދު ހަސަން: އޭނާ ވިދާޅުވީ ނައިފަރުގެ ފެނާއި ނަރުދަމާގެ މަސައްކަތް އަވަސް ކުރުމަށް ކޮންޓްރެކްޓަރާ ތަކުރާރުކޮށް މަޝްވަރާ ކުރި ކަމަށް -- ސަން ފައިލް ފޮޓޯ: ފަޔާޒު މޫސާ\nޅ. ނައިފަރުގައި ފެނާއި ނަރުދަމާގެ މަސައްކަތް ކުރަމުން ދަނީ ފިނިހަކަ ސްޕީޑްގައި ކަމަށް އެ ދާއިރާގެ މެންބަރު އަހްމަދު ޝިޔާމް ވިދާޅުވުމަން އެކަމަށް އެއްބަސްވެވަޑައިގަތް މަސައްކަތް އަވަސް ކުރުމަށް ކޮންޓްރެކްޓަރާއި ތަކުރާރުކޮށް ވާހަކަ ދައްކާފައިވާނެ ކަމަށް އެންވައިރުމެންޓް މިނިސްޓަރު ޑރ. ހުސައިން ރަޝީދު ހަސަން ހަސަން ވިދާޅުވެއްޖެ އެވެ.\nމިއަދު އޮތް ރައްޔިތުންގެ މަޖިލީހުގެ ޖަލްސާގައި ވަޒީރުންނާ ސުވާލު ކުރުމަށް ހުޅުވާލި ފުރުސަތުގައި ޝިޔާމް ވިދާޅުވީ، ނައިފަރުގެ ފެނާއި ނަރުދަމާގެ މަސައްކަތް ފިނިހަކަ ސްޕީޑަށް ވެއްޓިފައި ވަނީ ކީއްވެގެން ސާފު ކޮށްދިނުމަށެވެ.\nޖަވާބުގައި ޑރ. ހުސައިން ވިދާޅުވީ، މިދިޔަ ސަރުކާރުގައި ހަވާލު ކުރި ނައިފަރުގެ ފެނާއި ނަރުދަމާގެ މަސައްކަތް ކުރަމުން އަންނަނީ ލަސް ސްޕީޑެއްގައި ކަމަށާއި އެކަމާއި ގުޅިގެން ކޮންޓްރެކްޓަރާއި ތަކުރާރުކޮށް ސުވާލު ކުރެވިއްޖެ ކަމަށާއި ރަނގަޅު ކުރެވޭތޯ މަސައްކަތް ކުރަމުން އަންނަ ކަމަށެވެ.\n"ނަރުދަމާ ނިޒާމްގެ މަސައްކަތް ކުރިއަށްދާ ގޮތް ވަރަށް ލަސްކަމަށް ވިދާޅުވޭ. އަޅުގަނޑު ގަބޫލުކުރާ ގޮތުގައި އެ ކޮންޓްރެކްޓް ހަވާލުކުރެވިފައި އޮތް ފަރާތުން އެ ކޮންޓްރެކްޓް އެކަށީގެންވާ އަވަސް މިނެއްގައެއް ނޫން ތަންފީޒު ކުރަމުން ދަނީ،" މިނިސްޓަރު ވިދާޅުވި އެވެ.\nނައިފަރުގެ ފެނާއި ނަރުދަމާގެ މަސައްކަތް ލަސްވި ނަމަވެސް ކޮންޓްރެކްޓްގައި އޮތް ގޮތަށް ނޫން ގޮތަކަށް ބާތިލް ނުކުރެވޭނެ ކަން ޑރ. ހުސައިން ވަނީ ފާހަގަ ކުރައްވާފަ އެވެ.\nޅ. ނައިފަރުގެ ފެނާއި ނަރުދަމާ އަދި ތ. ވޭމަންޑޫގެ ނަރުދަމާ ނިޒާމް ގާއިމް ކުރުމަށް 148.9 މިލިއަން ރުފިޔާއަށް އިންޑިއާގެ ޖޮއިންޓް ވެންޗާ ކުންފުންޏެއް ކަމަށްވާ ލަކީ ހިޔާ އެކްސްޕޯޓްސް އާއި ޓްރެވަނީއާ ހަވާލުކޮށްފައި ވަނީ 2017 ވަނަ އަހަރުގެ ޖޫން 18 ވަނަ ދުވަހު އެވެ. އަދި އެ ތިން ޕްރޮޖެކްޓް ނިންމާލުމަށް އެއްބަސްވެފައި ވަނީ 18 މަސް ދުވަހުގެ ތެރޭގަ އެވެ.\nއޯޕެކް ފަންޑް ފޯ އިންޓަނޭޝަނަލް ޑިވަލޮޕްމެންޓުން ފަންޑު ލިބިގެން ފެށި ނައިފަރުގެ ފެނާއި ނަރުދަމާ މަސައްކަތް ހަވާލު ކުރި ފަހުން 27 މަސް ވެފައިވީ ނަމަވެސް އެ މަސައްކަތް އަދި އެއްކޮށް ނިންމާލެވިފައެއް ނުވެ އެވެ.\nއެގޮތުން ނަރުދަމާގެ 80 އިންސައްތަ ނިމިފައިވާއިރު ފެނުގެ ނިމިފައިވަނީ 50 އިންސައްތަ ކަމަށް ނައިފަރުގެ ކައުންސިލް ރައީސް މުހައްމަދު ކަރީމް ވިދާޅުވި އެވެ. އަދި އެ މަސައްކަތް ނުނިމި ދިގުލައިގެން ދާތީ ދެ ފަހަރެއްގެ މަތިން ޕްލޭނިން މިނިސްޓަރާއި ބައްދަލު ކުރިކަން ވެސް ކަރީމް ފާހަގަ ކުރެއްވި އެވެ.


SunOnline: Boduthakurufaanah fekhuverivaa leyge gulhun eh rashahvvure gina rahthakah\nބޮޑުތަކުރުފާނަށް ފަޚުރުވެރިވާ ލޭގެގުޅުން އެއްރަށަށްވުރެ ގިނަ ރަށްތަކަކަށް!\nމުޙައްމަދު ސަލީމް (ހޯރަފުށި) 26 Jul 2016, 14:26\nއުތީމުގައި ހުންނަ އުތީީމު ގަނޑުވަރު: މިއީ ބޮޑުތަކުރުފާނު ދިރިއުޅުއްވި ގެ ---\nދިވެހި ތާރީޚުދުއް އެންމެ ޚިދުމަތްތެރި ރަސް ދަރިކޮޅު، " އުތީމު ޑައިނާސްޓީ" އަކީ، އެ ޢާއިލާގެ ލޭގެ ގުޅުން އުތީމުފަސްދީ، ރާއްޖޭގެ އެކި ހިސާބުތަކަށް ފެތުރިފައިވާ ޢާއިލީ ގުޅުމެކެވެ. އެހެންކަމުން އުތީމު ޑައިނާސްޓީއަށް އުތީމުފަދައިން ފަޚުރުވެރިވާ ކިތަންމެ ރަށެއް، ދިވެހިރާއްޖޭގައި ފެންނާން އެބައޮތެވެ.\nބޮޑުތަކުރުފާނު ފަސްދާނު ލެވިފައިވަނީ މާލޭގައެވެ. އުތީމުގައި ފެންނާންހުރީ އެތަކުރުފާނުގެ ޢާއިލާ އެރަށުގައި ދިރިއުޅުއްވި ގެއެވެ. އެތަނުގެ މަޝްހޫރު ނަމުންނަމަ " އުތީމު ގަނޑުވަރު"އެވެ. އުތީމަކީ ބޮޑުތަކުރުފާނުގެ އިތުރުން ބައްޕާފުޅު އުތީމު ޙުސައިން ޚަތީބު ތަކުރުފާނާއި ކާފާފުޅު އުތީމު ކަޅުޢަލީ ޚަތީބު ތަކުރުފާނުވެސް ދިރިއުޅުއްވި އެބޭފުޅުންގެ ރަށެވެ. ނަމަވެސް މުނިކާފާފުޅު ކަޅު ޙަސަންކަލޭގެ ދިރިއުޅުއްވީ ހއ. ބާރަށުގައެވެ. ވާހަކައިގާ ބުނާގޮތުން މާލޭގެ ޢާއިލާއަކަށް ނިސްބަތްވާ ކަޅު ޙަސަން ކަލޭގެއަށް ތިން ބޭފުޅުން ލިބިވަޑައިގަތެވެ. އެއީ އުތީމު ކަޅުޢަލީ ޚަތީބު ތަކުރުފާނާއި ބާރަށު ޚަތީބު ތަކުރުފާނާއި ނޮޅިވަރަންފަރު މޫސާ އެދުރު ތަކުރުފާނެވެ. މި ތިންބޭފުޅުންގެ ތެރެއިން އުތީމު ކަޅު އަލި ޚަތީބު ތަކުރުފާނަށް ޙުސައިން ޚަތީބު ތަކުރުފާނު ލިބިވަޑައިގަތީ މާޅޮސްމަޑުލު ދެކުނުބުރީ ހޮރުނބަދޫ ބޭކަނބަލަކާއި ކުރެއްވި ކައިވެނިފުޅުންނެވެ.\nތާރީޚީ މުއައްރިޚުންގެ ލިޔުއްވުންތަކުން ފެންނާން އޮތް އެއްކަމަކީ، ބޮޑުތަކުރުފާނުގެ މުނިކާފާފުޅު ކަޅު ޙަސަން ކަލޭގެ ތިލަދުންމައްޗަށް އަރުވާލެވުނީ ސިޔާސީ ކުށްވެރިއެއްގެ ގޮތުގައިކަމެވެ. އެއީ އައްސުލްތާނު ކަޅު މުޙަންމަދުގެ ރަސްކަމުގެ ދުވަސްވަރެކެވެ. މިއީ އެރަސްކަމުގެ ކޮން ދުވަސްވަރެއްގައިކަމެއް ތާރީޚީ ގޮތުން ބުނެދީފައެއް ނެތެވެ. ސަބަބަކަށް ވާނީ އެ ރަދުން ތަފާތު ތިން ފަހަރެއްގެ މަތިން ރަސްކަން ކުރައްވާފައިވާތީ ކަމަށް ވެދާނެއެވެ. ކަޅުމުޙަންމަދު ރަސްކަން އެންމެ ފުރަތަމަ ފެށެނީ 1491މ ގައެވެ. ތިންވަނަ ފަހަރަށް ރަސްކަމަށް ވަޑައިގަތީ 1512މ.ގައެވެ. އެފަހަރު 17 އަހަރު ރަސްކަން ކުރެއްވިއެވެ. މި ދެތާރީޚު ދަންނަވާލުމުގެ ބޭނުމަކީ، ކަޅު ޙަސަން ކަލޭގެ ސިޔާސީ ކުށެއްގައި ތިލަދުންމައްޗަށް އަރުވާލިނަމަ، އެކަމެއް ހިނގާފައި އޮންނާނެ ދުވަސްވަރެއް ލަފާ ކޮށްލުމަށެވެ.\nއުތީމު ގަނޑުވަރުގެ އިރުއިތުރު ކަނުގައިވާ އަށިގޭގެ ފަން ބަދަލުކޮށްފައި --- ސަން ފައިލް ފޮޓޯ\nބޮޑު ތަކުރުފާނުގެ މަންމާފުޅުގެ ރަށަކީ އުތީމެއް ނޫނެވެ. އެއީ ހއ. އިހަވަންދޫއެވެ. ބޮޑުތަކުރުފާނަކީ އިހަވަންދޫ ކައްޕީނި ތަކުރުފާނުގެ އައިމިނާފާނާއި ހުސައިން ޚަތީބު ތަކުރުފާނު ކުރެއްވި ކައިވެނިފުޅުން ލިބިވަޑައިގެންނެވި ބޭފުޅެކެވެ. ބައްޕާފުޅަށް އެބަނޑުން ލިބިވަޑައިގެންފައިވަނީ މުޙަންމަދު ތަކުރުފާނާއި ޙަސަން ތަކުރުފާނެވެ. ބޮޑު ތަކުރުފާނާއި ތިމާގެފުޅު އަނެއް ދެބޭފުޅުންނަކީ ބައްޕާފުޅު ޙުސައިން ޚަތީބު ތަކުރުފާނު، މާރަންދޫ ތޭރަވާ މުދިންކަލޭގެގެ ދަރިކަނބަލަކާއި ކުރެއްވި ކައިވެނިފުޅުން ލިބިވަޑައިގަތް ޢަލި ތަކުރުފާނާއި ފާތިމާ ފާނު ( ކަޅުކަމަނާ) އެވެ.\nމިހައިތަނުން، އުތީމު ރަސްދަރިކޮޅުން ރަސްކަމަށް ވަޑައިގަތް ބޭފުޅުންނަށް ބަލައިލާން އެބަޖެހެއެވެ. އެއީ އެބޭފުޅުންނާއި ގުޅިފައިހުރި ރަށްތަކަކީ ކޮބައިކަން ފަސޭހައިން ދެނެގަތުމަށް ޓަކައެވެ. 8 ބޭފުޅަކު ރަސްކަންކުރެއްވި މި ޢާއިލާގެ ފުރަތަމަ ރަސްކަލަކީ، އިސްވެ ދެންނެވި ޢާޒީ ބަންޑާރައިންނެވެ. އެރަސްގެފާނުގެ ޢާއިލީގުޅުން، ވާހަކައިގާ ބުނާގޮތުންނަމަ ފެށެނީ މާލެއާއި ހަމައިންނެވެ. މި ޗޭނަށް ބޮޅުތައް ގެތެމުންދާ ރަށްތަކަކީ ބާރަށާއި އުތީމުގެ އިތުރުން އިހަވަންދޫ އެވެ.\nބޮޑުތަކުރުފާނު 1585 މ ގައި އަވަހާރަވުމުން، ރަސްކަމުގެ ބައިޢަތުހިފުނީ ދަރިކަލުން އިބްރާހިމް3ވަނަ އަށެވެ. ދިވެހި ތާރީޚުގައި މިރަދުންގެ މަޝްހޫރު ނަންފުޅަކީ އައްސުލްތާނު އިބްރާހިމް ބިން އައްސުލްތާނު މުޙަންމަދު ތަކުރުފާނުލް ޢައުޒަމް (ކަލާފާނު) އެވެ. 1585 ގައި ފެށުނު ކަލާފާނުގެ ރަސްކަމަކީ އުތީމު ޑައިނާސްޓީގެ2ވަނަ ރަސްކަމެވެ. މިރަސްކަން ނިމެނީ 1609 މ.ގައި ދުޝްމަނުންގެ ބަޔަކު ކަލާފާނު ޝަހީދު ކުރުމުންނެވެ. އެރަދުން ފަސްދާނަ ލެވިފައި އޮތީ އަރިއަތޮޅު ހަންޏާމީދޫގައެވެ.\nކަލާފާނަށްފަހު،3ވަނަ ބޭފުޅެއްގެ ގޮތުގައި ތަޚުތަށް އިސްކުރެވުނީ އުތީމު ދަރިކޮޅުގެ ތުއްތު ކަމަނާ (ކަޅުކަމަނާ)ފާނެވެ. އެކަމަނާއަކީ ބޮޑުތަކުރުފާނާއި އެއްބަނޑު އެއްބަފާ ޙަސަން ތަކުރުފާނު ( ޙަސަން ރަންނަބަނޑޭރި ކިލެގެފާނު) ގެ ދަރިކަނބަލުންނެވެ. ޙަސަންތަކުރުފާނު އަވަހާރަވީ ބޮޑުތަކުރުފާނުގެ ރަސްކަމުގައި 1582މ.ގައެވެ. ބޮޑުތަކުރުފާނު އަވަހާރަވީ އޭގެ ތިންއަހަރަށް ފަހުގައެވެ.\nކަޅުކަމަނާފާނު އަވަހާރަވީ ކަލާފާނުގެ އަހަރުމަތިފުޅު ފާހަގަކުރައްވަން އަރިއަތޮޅަށް ކުރެއްވި ދަތުރުފުޅެއްގައި މަހިބަދޫގައެވެ. އެއަށްފަހު ރަސްކަމަށް އިސްކުރެވުނީ އުތީމު ދަރިކޮޅުގެ ޙަސަން ފާމުލަދޭރި ކިލެގެފާނެވެ.\nއުތީމު ރަސްދަރިކޮޅުގެ4ވަނަ ރަސްގެފާނު، އައްސުލްތާނު ޙަސަން ފާމުލަދޭރި ކިލެގެފާނަކީ، ކަޅުކަމަނާފާނުގެ ބައްޕާފުޅު ޙަސަން ރަންނަބަނޑޭރި ކިލެގެފާނާއި ބޭބޭންގެ ދެދަރި ބޭފުޅެކެވެ. އެއީ އުތީމު ކަޅުޢަލި ޚަތީބު ތަކުރުފާނުގެ އަޚު ބާރަށު ޚަތީބު އެދުރު ތަކުރުފާނުގެ ދަރިކަނބަލެއްގެ ބޭފުޅެކެވެ. މިރަސްގެފާނު ކައިވެނިފުޅު ކުރެއްވީ ޣާޒީރަދުންގެ ދަރިކަލުން ސުލްތާނު އިބްރާހިމް ކަލާފާނުގެ ހުވަފަތް އަނބިކަނބަލުން ކަނބާ ޢައިޝާ ރަނި ކިލެގެފާނަށެވެ. އެ ބަނޑުފުޅުން ތިން ފިރިހެންބޭފުޅުންނާއި އަންހެބޭފުޅަކު ލިބިވަޑައިގަތެވެ. މިރަދުން އަވަހާރަވީ ކ. ގުރައިދޫގައި 1620މ. ގައެވެ.\nއުތީމު ދަރިކޮޅުން ރަސްކަންކުރެއްވި5ވަނަ ބޭފުޅަކަށްވީ އައްސުލްތާނު އިބްރާހިމް ކަލާފާނު ޝަހީދުކުރުމަށްފަހު، ދުޝްމަނުން މާލެއިން ފުރައިގެން ދަމުން ކަންނަންނޫރަށް ގެންދިޔަ ކަލާފާނުގެ ވަލީ ޢަހުދު ކަޅުތުއްކަލާއެވެ. މިރަސްކަލުން 1620މ.ގައި ރަސްކަމަށް އިސްކުރެއްވުމުން އިޚްތިޔާރު ކުރެއްވި ނަންފުޅަކީ އައްސުލްތާނު މުޙަންމަދު ޢިމާދުއްދީން1 އެވެ. މިއީ ދިވެހި ތާރީޚުގައި މަޝްހޫރު ބޮޑުރަސްގެފާނެވެ.\nބޮޑުރަސްގެފާނާއި އުތީމު ދަރިކޮޅާއި ގުޅެނީ މަންމާފުޅުގެ ފަރާތްޕުޅުންނެވެ. ކަޅުތުއްކަލާގެ ބައްޕާފުޅަކީ މަޑިފުށީ ޢުމަރު މާފަތްކިލެގެ ގެ ދަރިކަލެކެވެ. މަންމާފުޅަކީ ކަނބާ އައިމިނާ މާވާ ކިލެގެއެވެ. އެއީ ޣާޒީ ބަންޑާރައިންނާއި އެއްބައްޕާ ޢަލި ތަކުރުފާނު ( ޕޯޗުގީޒުން ޝަހީދުކުރި ޢަލި ތަކުރުފާނު) ތަކަންދޫ އަނބިކަނބަލުންނަށް ލިބިވަޑައިގަތް މަރިޔަމް ކަނބައިދިކިލެގެ ކިނޮޅޮހު ޙަސަން ނައިބު ކަލޭގެ އާއި ކުރެއްވި ކައިވެނިފުޅުން ލިބިވަޑައިގަތް އާމިނާ މާވާ ކިލެގެއެވެ.\nކޮންމެއަކަސް ބޮޑުރަސްގެފާނުވެސް ކައިވެނި ބައްލަވައިގަތީ، އުތީމު ރަސްދަރިކޮޅުގެ ސުލްތާން އިބްރާހިމް ކަލާފާނާއި ސުލްތާން ޙަސަން ފާމުލަދޭރި ކިލެގެފާނުގެވެސް ހުވަފަތް އަނބިކަނބަލުން ކަނބާ ޢައިޝާއަށެވެ. ބޮޑުރަސްގެފާނުގެ ކައިވެނިފުޅަށްފަހު، ކަނބާ ޢައިޝާ ވެވަޑައިގަންނަވާނީ އުތީމު ރަސްދަރިކޮޅުގެ ތިން ރަސްކަލުންގެ ރަނިކަމަނާއަށެވެ. މިކަމަނާ ނިސްބަތްވަނީ ފާދިއްޕޮޅު މާފިލާފުއްޓަށެވެ.\nބޮޑުރަސްގެފާނު 1648މ ގައި އަވަހާރަވުމުން، އުތީމު ރަސްދަރިކޮޅުން ރަސްކަމަށް ވަޑައިގަތް6ވަނަ ރަސްކަލަކީ ބޮޑުރަސްގެފާނުގެ ދަރިކަލުން ވަލީޢަޙުދު އިބްރާހިމް1 އެވެ. އެއީ އައްސުލްތާނު އިބްރާހިމް އިސްކަންދަރު1 ( އިސްކަންދަރު ރަސްގެފާނު) އެވެ.\nއިސްކަންދަރު ރަސްގެފާނު ކައިވެނި ބައްލަވައިގަތް ބޭކަނބަލަކީ ފ. މަގޫދޫ މާބަނޑޭރިތަކުރުފާނުގެ އިބްރާހިމް ފަޑިއަތް ތަކުރުފާނާއި މާފިލާފުށީ މަރިޔަމް ބޮޑުމަނިކައަށް ލިބިލެއްވި އައިމިނާރަނި ކިލެގެފާނަށެވެ. މި ކަމަނާވަނީ އެރަދުންގެ ރަސްކަމުގައި އަވަހާރަވެފައެވެ. އިސްކަންދަރު ރަސްގެފާނު 1687 ގައި އަވަހާރަވީއިރު ހުންނެވި ދަރިކަލަކީ އެރަދުންގެ ޖާރިޔާއަކަށް ލިބިވަޑައިގަތް ކުޑަމުޙަންމަދެވެ. މަރިޔަމްގެ ނަންފުޅުން މަޝްހޫރު މިދެންނެވި ޖާރިޔާގެ ދަރިކޮޅަކީ ބުނެވޭ ގޮތުގައި އިންޑިއާއަށް ނިސްބަތްވާ ދަރިކޮޅެކެވެ. އިސްކަންދަރު ރަދުން ރަސްކަމުގެ ބައިޢަތު ހިއްޕަވާފައި އޮތީ ތުއްޕުޅު މި ދަރިކަލުންނަށް ކަމަށްވީތީ، އުތީމު ރަސްދަރިކޮޅުގެ7ވަނަ ރަސްކަލަކަށް ވެވަޑައިގަތީ މިދެންނެވި ދަރިކަލުންނެވެ. އެއީ އައްސުލްތާނު ކުޑަމުޙަންމަދު ސިރީ މަނިރަންލޯކަ މަހާރަދުންނެވެ.\nކަނޑުމަތީގައި ހިނގާދިޔަ ހިތާމަވެރި އަލިފާނުގެ ޙާދިސާއެއްގައި ލިބިވަޑައިގެން ހާނީއްކަފުޅަކުން މި ތުއްޕުޅު ރަސްގެފާނު1691މގައި އަވަހާރަވުމަށްފަހު، އުތީމު ރަސް ދަރިކޮޅުން ރަސްކަމަށް ވަޑައިގަތް 8 ވަނަ ބޭފުޅަކީ އައްސުލްތާނުލް ޢާދިލް މުޙަންމަދު މުޙީއްދީންއެވެ. އެއީ އިސްކަންދަރު ރަސްގެފާނުގެ ބޭބޭފުޅު ޙަސަން ފާށަނާކިލެގެފާނުންގެ ދަރިކަލުން މުޙަންމަދު މަނިކުފާނެވެ. އުތީމު ރަސްދަރިކޮޅުގެ އިސްވެދިޔަ ރަސްރަސްކަލުން ފަދައިން ދިވެހިރާއްޖޭގެ މިނިވަންކަމަށާއި ތަރައްޤީއަށާއި ރާއްޖޭގައި އިސްލާމީ ޝަރީޢަތް ހިންގެވުމާއި ދީނަށް ރައްޔިތުންގެ ލޯތައް ހުޅުވާލަދެއްވުމާއި ޢަދުލްވެރިކަމާއެކު ޝަރީޢަތް ހިންގެވުމާއި ޢިލްމަށް ލޯބިކުރެއްވުމުގައި މިއީވެސް ތާރީޚުން ޖާގަ ހޯއްދެވި ޚިދުމަތްތެރި ރަސްކަލެކެވެ. 1692 މ. ގައި އައްސުލްތާނުލް ޢާދިލް މުޙަންމަދު މުޙީއްދީނުގެ ރަސްކަން ނިމުމުން، 1573މ ގައި ފެށުނު، އުތީމު ރަސްދަރިކޮޅު ނުވަތަ އުތީމު ޑައިނާސްޓީގެ ރަސްކަން ނިމުނެވެ.\nއިސްވެދިޔަ ތާރީޚީ ޙަޤީގަތްތަކަށް ބުރަވާއިރު، އުތީމު ރަސް ދަރިކޮޅަކީ އުތީމުގެ އިތުރުން، ވާހަކައިގާ ބުނާގޮތުންނަމަ، މާލެއާއި ބާރަށާއި އިހަވަންދޫ އާއި މާރަންދުއާއި ތަކަންދުއާއި ފ.މަގޫދުއާއި ހޮރުބަދޫއާއި ލ.ފޮނަދޫއާއި މާފިލާފުއްޓާއި ރ.ކިނޮޅޮހާއި މަޑިފުއްޓާއި ހަމައަށްވުރެވެސް ދުރަށް ލޭގެ ގޮތުން ޢާއިލީ ގުޅުން ފެތުރިފައިވާ ރަސް ދަރިކޮޅެކެވެ.\nމުޙައްމަދު ސަލީމް (ހޯރަފުށި)\nދެވަނަ ޖުމްހޫރިއްޔާގެ ނިޒާމް ބިނާކުރުވީ ވޯރާއިންގެ ކަސްތޮޅުން ސަލާމަތްވި ދިވެހި އިގްތިސާދެވެ.\nމާހެފުމަކީ، ރަމަޟާން މަހުގެ ހުޅެވިހަނދުބަލަން ތައްޔާރުވާ ކަމުގެ އިޢުލާނެކެވެ.\nދިވެހި ތާރީޚުން9މަހާއި 10 ދުވަހުގެ އިއްތިފާޤު\nމިއަދުގެ "މުލީއާގެ"، ތާރީޚީ އެތަކެއް ހަނދާންތަކާގުޅިފައި\nކަނބަލުން ވެރިކަމަށް ގެނައުމުގައި، ދިވެހިރާއްޖެ އޮތީ އެމެރިކާއަށްވުރެ މާކުރީގައެވެ.


Dhuniye nuruhunas Iran ah dhathi kurun dhamahattaanan: America\nދުނިޔެ ނުރުހުނަސް އިރާނަށް ދަތިކުރުން ދަމަހައްޓާނަން: އެމެރިކާ\nއެމެރިކާގެ ސެކްރެޓަރީ އޮފް ސެޓޭޓް މައިކް ޕޮމްޕިއޯ\nއީރާނާއި ދެކޮޅަށް އދ. އިން އަޅާފައިވާ ދަތި ކުރުމުގެ ފިޔަވަޅުތަކުގެ މުއްދަތު ހަމަވެފައި ވަނިކޮށް އދ. ގެ ސަލާމަަަތީ މަޖިލީހުގެ ދާއިމީ ހުރިހާ މެމްބަރުންނާއި ހިޔާލު ތަފާތުވެ އެ ފިޔަވަޅުތައް ދަމަހައްޓަން އެމެރިކާއިން ނިންމައިފި އެވެ. އެމެރިކާގެ މި ނިންމުމަށް ބައިނަލް އަގުވާމީ މުޖުތަމައުގެ އިތުރަށް އެމެރިކާގެ އެންމެ ގާތް އެކުވެރި ގައުމު ތަކުން ވެސް ވަނީ ދެކޮޅު ހަދާފަ އެވެ.\nއިއްޔެ އެމެރިކާގެ ސެކްރެޓަރީ އޮފް ސްޓޭޓް މައިކް ޕޮންޕިއޯ ވިދާޅުވީ އދ. ގެ އެއްވެސް މެމްބަރު ގައުމަކުން އީރާނަށް ދަތިކުރުމުގެ ގޮތުން އަޅާފައިވާ ފިޔަވަޅު ތަކާއި ހިލާފު ވެއްޖެނަމަ އޭގެ ނަތީޖާ ވަރަށް ހިތިވާނެ ކަމަށެވެ. އީރާނާއި ދެކޮޅަށް އދ. އިން އަޅާފައިވާ ދަތިކުރުމުގެ ފިޔަވަޅުތައް އުވާލީ އީރާނާއި ދުނިޔޭގެ ބޮޑު ހަ ބާރާއި ދެމެދު 2015 ވަނަ އަހަރު ކުރި ނިއުކްލިއާ އެެއްބަސްވުމާއި ގުޅިގެންނެވެ. އެކަމަކު އެ އެއްބަސްވުމުން އެމެރިކާ ވަނީ މީގެ ދެ އަހަރު ކުރިން ވަކިވެފަ އެވެ\nމައިކް ޕޮންޕިއޯ އިތުރަށް ވިދާޅުވީ އީރާނާއި ދެކޮޅަށް އަޅާ ފިޔަވަޅެއްގެ ގޮތުގައި އދ. އިން ހަދާފައިވާ ހަތިޔާރު ވިއްކުން މަނާ ކުރުމުގެ އެއްބަސްވުމުގެ މުއްދަތު އަންނަ މަހު ހަމަވިއަސް އދ. ގެ މެމްބަރު ގައުމުތަކުން އީރާނަށް ނިއުކްލިއާ ހަތިޔާރު އުފެއްދަން ބޭނުން ކުރެވޭ އެއްވެސް މާއްދާއެއް ވިއްކައިގެން ނުވާނެ ކަމަށެވެ. ހަމަ އެއާއެކު ބެލެސްޓިކް މިސައިލާއި ނިއުކްލިއާ ހަތިޔާރު ތަރައްގީ ކުރުމުގެ ޓެކްނޮލޮޖީ ވެސް އެއްވެސް ގައުމަކުން އީރާނަށް ދީގެން ނުވާނެ ކަމަށެވެ.\nއދ. އިން އީރާނާއި ދެކޮޅަށް އަޅާފައިވާ ފިޔަވަޅުތައް އުވާލައިފިނަމަ އެމެރިކާއިން އަމިއްލަ އަށް އީރާނާއި ދެކޮޅަށް ފިޔަވަޅު އަޅާނެ ކަމަށް ވެސް މައިކް ޕޮންޕިއޯ ވަނީ ވިދާޅުވެފަ އެވެ.\nއެމެރިކާ ފިޔަވައި ސަލާމަތީ މަޖިލިހުގައި ތިބި ދާއިމީ ހަތަރު މެމްބަރުންނާއި ބައިނަލް އަގުވާމީ މުޖުތަމައުން ބުނަނީ އީރާނަށް ދަތި ކުރުމުގެ ފިޔވަޅު އެޅުމަށް އެމެރިކާއަށް އެއްވެސް ގާނޫނީ ހައިސިއްޔަތެއް މިހާރު ނެތް ކަމަށެވެ. ސަބަބަކީ އެމެރިކާ ވަނީ އީރާނާއި ދުނިޔޭގެ ބޮޑެތި ބާރުތަކުން އެއްބަސްވި ނިއުކްލިއާ މުއާހަދާ އިން ވަކިވެފަ އެވެ\nސަލާމަތީ މަޖިލީޖަށް ފޮނުވި ސިޓީ އެއްގައި އިނގިރޭސި ވިލާތާއި ފްރާންސާއި ޖަރުމަން ނުވަތަ "އީތްރީ" އިން ބުނެފައި ވަނީ އީރާނަށް އދ. އިން އަޅާފައިވާ ދަތި ކުރުމުގެ ފިޔަވަޅުތަކަށް ލުއި ދޭން ޖެހޭނެ ކަމަށެވެ އަދި ގާނޫނީ ގޮތުން އީރާނާއި ދެކޮޅަށް މިހާރު ފިޔަވަޅެއް ނޭޅޭނެ ކަމަށެވެ. އދ. ސެކްރެޓަރީ ޖެނެރަލް އެންޓޯނިއޯ ގުޓެރެސް ވިދާޅުވީ އެމެރިކާގެ ހުށައެޅުމާއި އެއްގޮތަށް ފިޔަވަޅު އެޅެން ނެތް ކަމަށް ސަލާމަތީ މަޖްލިހަށް އަންގަވާފައި ވާނެ ކަމަށެވެ.\nމެދު އިރުމަތި ޔޫއެން އެމެރިކާ + އީރާން ޑޮނަލްޑް ޓްރަމްޕް


SunOnline: AFC CUP: Maziya aai Chennai ge kurimathilun evvarakun nimijje\nމާޒިޔާއާއި ޗެންނާއީގެ ފުރަތަމަ ކުރިމަތިލުން އެއްވަރަކުން ނިމިއްޖެ\nޢަބްދުﷲ އައިމަން 11 Mar 2020, 23:15\nޗެންނާއި އާއި މާޒިޔާ ބައްދަލުކުރި މެޗުގެ ތެރެއިން - އޭއެފްސީ\nއޭއެފްސީ ކަޕްގެ ގްރޫޕް "އީ" ގައި އިންޑިއަން އައި ލީގުގެ ޗެމްޕިއަން ޗެންނާއީ އެފްސީ އާއި ދިވެހި ޕްރިމިއާ ލީގުގެ ޗެމްޕިއަން މާޒިޔާ ސްޕޯޓްސް އެންޑް ރެކްރިއޭޝަން ބައްދަލުކުރި މެޗު އެއްވަރުވެގެން ނިމިއްޖެ އެވެ.\nޗެންނާއީގެ ޖަވާހަރްލާލް ނެހުރޫ ސްޓޭޑިއަމްގައި މިރޭ ކުޅުނު މި މެޗު އެއްވަރުވީ 2-2 ގެ ނަތީޖާއަކުންނެވެ. މި ނަތީޖާއާ އެކު މާޒިޔާ ގްރޫޕް ތާވަލުގެ ދެވަނައަށް ޖެހިލިއިރު އެއްވަނައިގައި އޮތީ މިއަދު ހަވީރު ރާއްޖޭގެ ޓީސީ އަތުން ބޮޑު މޮޅެއް ހޯދި ބަންގްލަދޭޝްގެ ބަޝަންދުރަ ކިންގްސް އެވެ.\nކޮލިފައިން ބުރުގައި ބަންގްލަދޭޝްގެ ޑާކާ އަބަހާނީ އާއި އިންޑި ބެންގަލޫރު އެފްސީ ކަޓުވާލުމަށް ފަހު ގްރޫޕް ސްޓޭޖުން ފުރުސަތު ހޯދި މާޒިޔާ މިރޭގެ މެޗަށް ނުކުތީ ބަދަލުތަކަކާ އެކު އެވެ. އެގޮތުން ދެ ރީނދޫ ކާޑު ހަމަވުމުގެ ސަަބަބުން އެ ޓީމުގެ މުހިއްމު ދެ ކުޅުންތެރިން ކަމަށްވާ އަފްގާނިސްތާން ގައުމީ ޓީމުގެ ގޯލްކީޕަރު އޮވޭސް އަޒީޒީ އާއި ސާބިއާގެ ޑިފެންޑަރު ޕީޓަ ޕެލަނިޗް މިރޭގެ މެޗުގައި ކުޅެފައެއް ނުވެ އެވެ.\nމެޗު ފަށައިގެން ޗެންނާއިން ރަނގަޅު ކުޅުމެއް ދެއްކިއިރު، މެޗުގެ 11 ވަނަ މިނެޓުގައި އެޓީމުން ވަނީ ލީޑު ނަގާފައެވެ. މި ލަނޑު އެޓީމަށް ކާމިޔާބުކޮށްދިނީ އެ ޓީމުގެ ސްޕެނިޝް ފޯވާޑް އަޑޮލްފޯ މިރާންޑާއެވެ.\nޗެންނާއީގެ ގޯލަށްފަހު މާޒިޔާ ކުޅުން ރަނގަޅުކޮށް ހަމަލާތައް އިތުރު ކުރި އެވެ. އެގޮތުން އިބްރާހިމް މަހުދީ (ފޭދޫ އިއްބެ) އާއި މޫސާ ޔާމީން (ޔާމްބެ) ރަނގަޅު ދެ ހަމަލާއެއް ފޮނުވާލި އިރު ޗެންނާއީގެ ކީޕަރު ވަނީ އެ ބޯޅަތައް ދިފާއުކޮށްފަ އެވެ.\nއެއް ލީޑުގެ ތަފާތަކުން ދަށުގައި އޮވެ ފުރަތަމަ ހާފު މާޒިޔާއިން ނިންމާލި ނަމަވެސް ދެވަނަ ހާފުގެ ކުރީކޮޅު އެ ޓީމުން ވަނީ ކައިރި ކައިރީގައި ދެ ގޯލެއް ޖަހައި ނަތީޖާ އަނބުރާލައިފަ އެވެ. މެޗުގެ 64 ވަނަ މިނެޓުގައި ހަމްޕުގެ އެހީއާއެކު މާޒިޔާއަށް ނަތީޖާ އެއްވަރުކޮށްދިނީ ކެޕްޓަން މުހައްމަދު އިރުފާން (އިރޭ) އެވެ. އަދި އޭގެ ތިން މިނެޓުފަހުން ނިހާން ދިން ޕާހަކުން މާޒިޔާއަށް ލީޑު ނަގައިދިނީ އިބްރާހީމް މަހުދީ ހުސެއިން (ފޭދޫ އިއްބެ) އެވެ.\nރަށުން ބޭރުގައި މޮޅެއް ހޯދުމުގެ އަޒުމުގައި ކުޅެމުން ދިޔަ މާޒިޔާއިން އިތުރު ގޯލެއް ވަނަ ނުދީ ހިތްވަރާ އެކު ކުރަމުން ދިޔަ މަސައްކަތް ބޭކާރުވީ މެޗުގެ ފުރިހަމަ ވަގުތުގެ ފަހު މިނަޓުގައި ޗެންނާއީގެ ފީޓޯ ޖެހި ގޯލުންނެވެ.\nއޭއެފްސީ ކަޕްގެ މެޗުތައް ދެން އޮންނާނީ އަންނަ މަހު 14 އާއި 15 ވަނަ ދުވަހު އެވެ. ދެ މެޗު ވެސް އޮންނާނީ ގަލޮޅު ދަނޑުގަ އެވެ. ފުރަތަމަ މެޗުގައި 14 ވަނަ ދުވަހު މާޒިޔާ ކުޅޭނީ ބަޝުންދުރާއާ އެވެ. އަދި 15 ވަނަ ދުވަހު ޓީސީ ބައްދަލުކުރާނީ ޗެންނާއީއާ އެވެ. މިއީ އޭއެފްސީ ކަޕްގެ އެއް ގްރޫޕެއްގައި ރާއްޖޭގެ ދެ ޓީމެއް ވާދަކުރާ ފުރަތަމަ ފަހަރެވެ.


އެންބީއޭ: ނެޓްސް އާއި ޓިމްބާވުލްވްސް މޮޅުވިއިރު ލޭކާސް ބަލިވެއްޖެ\nއެޓްލާންޓާ ހޯކްސްއާ ދެކޮޅަށް ކުޅުނު މެޗުން ބްރުކްލިން ނެޓްސް މޮޅުވެފައިވަނީ 116 ޕޮއިންޓް 104 ޕޮއިންޓުން\nމިނެސޯޓާ ޓިމްބާވުލްވްސްއިން ވަނީ ރަށުން ބޭރުގައި 115 ޕޮއިންޓް 113 ޕޮއިންޓްއިން އޮކްލޮހޯމާ ސިޓީ ތަންޑާ ބަލިކޮށްފައި\n23 އޮކްޓޯބަރ 2017 | ހޯމަ 18:49\nޕެލިކަންސްއާ ދެކޮޅަށް ކުޅުނު މެޗުގެ ތެރެއިން ލޮންޒޯ ބޯލް ޕޮޓެއް އަޅަނީ\nއެންބީއޭ ޗެމްޕިއަންޝިޕުގައި ބްރުކްލިން ނެޓްސް އާއި މިނެސޯޓާ ޓިމްބާވުލްވްސް އެ ޓީމުތަށް ކުޅުނު މެޗުތައް ކާމިޔާބު ކުރިއިރު ލޮސް އެންޖެލްސް ލޭކާސް ބަލިވެއްޖެއެވެ.\nއަމިއްލަ ސަޕޯޓަރުންގެ ކުރިމަތީގައި އެޓްލާންޓާ ހޯކްސްއާ ދެކޮޅަށް ކުޅުނު މެޗުން ބްރުކްލިން ނެޓްސް މޮޅުވެފައި ވަނީ 116 ޕޮއިންޓް 104 ޕޮއިންޓުންނެވެ. މި މެޗުގައި 17 ޕޮއިންޓާ އެކު ބްރުކްލިން ނެޓްސްއަށް އެންމެ ގިނަ ޕޮއިންޓް ހޯދައިދިން ކުޅުންތެރިޔަކީ އެ ޓީމުގެ ސްމޯލް ފޯވާޑް ޑެމާރ ކެރޮލްއެވެ. އެޓްލާންޓާ ހޯކްސްއަށް 17 ޕޮއިންޓާއެކު އެންމެ ގިނަ ޕޮއިންޓް އެއްކޮށްދިނީ އެ ޓީމުގެ ޕޮއިންޓް ގާޑް ޑެނިސް ޝްރޯޑާއެވެ.\nމިނެސޯޓާ ޓިމްބާވުލްވްސްއިން ވަނީ ރަށުން ބޭރުގައި 115 ޕޮއިންޓް 113 ޕޮއިންޓްއިން އޮކްލޮހޯމާ ސިޓީ ތަންޑާ ބަލިކޮށްފައެވެ. މި މެޗުގައި ޓިމްބާވުލްވްސްގެ ދެ ކުޅުންތެރިޔަކު ވަނީ އެ ޓީމަށް 27 ޕޮއިންޓް ހޯދައިދީފައެވެ. އެގޮތުން ކާލް އެންތަނީ ޓައުންސްއާ އެންޑްރޫ ވިގިންސް ވަނީ ކޮންމެ ކުޅުންތެރިޔަކު އެ ޓީމަށް 27 ޕޮއިންޓް ހަމަކޮށްދީފައެވެ. އޮކްލޮހޯމާ ސިޓީ ތަންޑާއަށް 31 ޕޮއިންޓާއެކު އެންމެ ގިނަ ޕޮއިންޓް ހޯދައިދިނީ މިދިޔަ ސީޒަނުގައި އެންބީއޭގެ އެންމެ މޮޅު ކުޅުންތެރިޔަކަށް ހޮވުނު ރަސަލް ވެސްޓްބުރުކްއެވެ.\nޒުވާން ގިނަ ކުޅުންތެރިންތަކަކާ އެކު މި ސީޒަނާއި ކުރިމަތިލި ލޮސް އެންޖެލްސް ލޭކާސް ވަނީ ސްޓޭޕަލްސް ސެންޓާރގައި ނިއު އޯލިއެންސް ޕެލިކަންސް އަތުން 119 ޕޮއިންޓް 112 ޕޮއިންޓް އިން ބަލިވެފައެވެ. މި މެޗުގައި ޕެލިކަންސްއަށް އެންމެ ގިނަ ޕޮއިންޓް ހޯދައިދިނީ 27 ޕޮއިންޓާއެކު އެންތަނީ ޑޭވީސްއެވެ. ހަމައެހެންމެ ލޭކާސްއަށް އެންމެ ގިނަ ޕޮއިންޓް ހޯދައިދިން ކުޅުންތެރިޔަކީ 24 ޕޮއިންޓާއެކު ޖޯޑަން ކްލާކްސަންއެވެ.\nއެންބީއޭގެ އީސްޓާން ކޮންފަރެންސްގެ އެއްވަނައިގައި މިވަގުތު އޮތީ ވޮޝިންޓަން ވިޒާޑްސްއެވެ. އަދި ވެސްޓާން ކޮންފަރެންސްގެ އެއްވަނައިގައި މިވަގުތު އޮތީ ހިއުސްޓަން ރޮކެޓްސްއެވެ.


Australia World Cup Ah Qualify Vejje – adduLIVE\nއޮސްޓްރޭލިއާ ވޯލްޑް ކަޕަށް ކޮލިފައިވެއްޖެ\nJun 14, 2022, 07:58 ހަސަން ރަޝީދު\nޕެނަލްޓީގައި 5-4 އިން ޕެރޫ ބަލިކުރުމަށްފަހު މިއަހަރުގެ ފަހުކޮޅު ގަތަރުގައި ބާއްވާ ވޯލްޑް ކަޕަށް އޮސްޓްރޭލިއާ ކޮލިފައިވެއްޖެ އެވެ.\nމިއީ ވޯލްޑް ކަޕަށް އޮސްޓްރޭލިއާ ޖެހިޖެހިގެން ކޮލިފައިވި ފަސްވަނަ ފަހަރެވެ. އެގޮތުން މިފަހަރުގެ ވޯލްޑް ކަޕްގައި އޮސްޓްރޭލިއާ ހިމެނެނީ ފްރާންސް އާއި ޑެންމާކް އަދި ޓިއުނީޝިއާއާ އެއް ގްރޫޕެއްގަ އެވެ.\nގަތަރުގެ ވެރިރަށް ދޯހާގެ އަހްމަދު ބިން އަލީ ސްޓޭޑިއަމްގައި ރޭ ކުޅުނު މެޗުގެ 120 މިނެޓްގެ ކުޅުން ހަމަވިއިރު ދެ ޓީމުން ކުރެ ޓީމަކަށް ލަނޑެއް ކާމިޔާބު ކުރެވިފައެއް ނުވެ އެވެ. އެއާއެކު ނަތީޖާ ދެން ނެރުނީ ޕެނަލްޓީންނެވެ.\nއެގޮތުން ފުރަތަމަ ޕެނަލްޓީ ފޮނުވާލީ އޮސްޓްރޭލިއާގެ މާޓިން ބޮއިލް ކަމަށްވާއިރު އެ ޕެނަލްޓީ ޕެރޫގެ ކީޕަރު ވަނީ މަތަކޮށްފަ އެވެ. އެކަމަކު ދެން އެ ޓީމުން ފޮނުވާލި ޕެނަލްޓީތައް ކާމިޔާބުކުރި އެެވެ. އެ ޕެނަލްޓީތައް ފޮނުވާލީ އާރޮން މޫއީ، ކްރެއިގް ގުޑްވިން، އަޖްޑިން ރުސްޓިޗް، ޖޭމީ މެކްލަރެން އަދި އައްވާރު މާބިލް އެވެ.\nޕެރޫން ފުރަތަމަ ފޮނުވާލި ދެ ޕެނަލްޓީ، ޖިއަންލޫކާ ލަޕަޑުއްލާ އާއި އަލެކްސަންޑާ ކަލެންސް ކާމިޔާބުކުރި ނަމަވެސް ލުއިސް އަޑްވިންކޫލާ ފޮނުވާލި ތިންވަނަ ޕެނަލްޓީ އަމާޒުވީ ގޯލުގެ ދަނޑިއަށެވެ. ދެން އެ ޓީމުން ފޮނުވާލި ދެ ޕެނަލްޓީ، ރެނާޓޯ ޓާޕިއާ އާއި އެޑިސަން ފްލޮރެސް ކާމިޔާބުކުރި ނަމަވެސް އެލެކްސް ވަލޭރާ ފޮނުވާލި ޕެނަލްޓީ ކާމިޔާބު ނުކުރެވުމުން އޮސްޓްރޭލިއާ ވަނީ މެޗުން މޮޅުވެފަ އެވެ.\nވޯލްޑް ކަޕްގެ އެންމެފަހު ޕްލޭ އޮފް މެޗު މިރޭ ވަނީ ކުޅުމަށް ހަމަޖެހިފަ އެވެ. އެ މެޗުގައި ބައްދަލުކުރާނީ ނިއު ޒީލެންޑާއި ކޮސްޓަ ރީކާ އެވެ.


Sarfarosh2Kulhumah John Abraham Huri Varah Ufavefa\n"ސަރްފަރޯޝް 2" ކުޅުމަށް ޖޯން އަބްރަހަމް ހުރީ ކެއްމަދުވެފައި\nކުރީގެ ފިލްމެއް ކަމަށްވާ "ސަރްފަރޯޝް" ގެ ދެވަނަ ބައިގައި ކުޅުމަށް ޖޯން އަބްރަހަމް ކެއްމަދުވެފައިކަމަށް އޭނާ ބުނެފި އެވެ.\n"ސަރްފަރޯޝް"ގެ ދެވަނަ ބައެއް ހަދަން މިހާރު ނިންމާފައިވާއިރު އެފިލްމުގެ ދެވަނަ ބައިގައި އާމިރު ހާންގެ ބަދަލުގައި ފެނިގެންދާނީ ޖޯން އަބްރަހަމްކަން ކަށަވަރުކޮށްދީފައިވާއިރު ޖޯން ހުރީ އެކަމާ ގުޅިގެން ވަރަށް އުފާވެފައެވެ.\nފިލްމާ ބެހޭގޮތުން ވާހަކަ ދައްކަމުން ޖޯން ބުނީ އޭނާ ހުރީ އެފިލްމާމެދު ވަރަށް ހިތް ހަމަޖެހި، އުފާވެފަކަމަށެވެ. އެގޮތުން އާމިރު ހާނަކީ އޭނާ ވަރަށް ލޯބިވާ މީހެއްކަމަށާއި އާމިރު ހާނުގެ ވަރަށް ބޮޑު ފޭނެއް ކަމަށްވެސް އޭނާ ވަނީ ބުނެފައެވެ. އަދި އެފިލްމަކީ ވަރަށް ޗެލެންޖިން ފިލްމެއް ނަމަވެސް އެއީ ކުރިން ފިލްމާ ބަލާނަމަ މުޅިން އާ ކެރެކްޓަރެއްކަމަށް އޭނާ ވަނީ ބުނެފައެވެ.\n"ސަރްފަރޯޝް" އަކީ 1999 ގައި ނެރުނު ފިލްމެކެވެ. ބޮޑު ކާމިޔާބެއް ލިބުން އެފިލްމުގެ ލީޑު ރޯލުން ފެނިގެންދިޔައީ އާމިރް ހާނާއި ސޮނާލީ ބެންދުރޭއެވެ. "ސަރްފަރޯޝް 2" ގައި ޖޯން ފެނިގެންދާނީ ފުލުހެއްގެ ރޯލުންނެވެ. އެފިލްމު ނެރޭނެ ދުވަހެއް އަދި ހާމަކޮށްފައެއް ނުވެއެވެ.\nޖޯން އެންމެ އަވަހަށް ފެނިގެންދާނީ "ސަތްޔަމޭ ވިޖެލަތަ" އިންނެވެ. އެފިލްމު މިމަހު 15 ވަނަ ދުވަހު ވަނީ ނެރުމަށް ނިންމާފައެވެ.\nޖޯން އަބްރަހަމް ބޮލީވުޑް މުނިފޫހިފިލުވުން އާމިރު ހާން ސަރްފަރޯޝް


އުމުރުންދޮށީބަލިމީހުނާއި، ހާއްސައެހީއަށްބޭނުންވާމީހުނާއި، ބަލިމީހުންގެކާޑުހެދުން\nހަލާކުވެފައިވާ ނުވަތަ މުއްދަތް ހަމަވެފައިވާ ދިވެހިރައްޔިތެއްކަން އަންގައިދޭ ކާޑެއް ހުށަހެޅުއްވުން.\n:ަޢަމަލުކުރަންވީ ގޮތް :މާލޭގައިނަމަ\nމައުލޫމާތުކައުންޓަރުން ނަންބަރެއް ނެގުމަށްފަހު ފޯމްބަލައިގަންނަ ކައުންޓަރަށް ނަންބަރުއެރުމުން ފުރިހަމަކޮށްފައިވާ ޚިދުމަތަށްއެދޭ ފޯމް އަދި ހުށަހަޅަންޖެހޭނެކަމަށް ("ހުށަހަޅަންޖެހޭ ލިޔެކިއުން" ބައިގައި) ބަޔާން ކޮށްފައިވާ ލިޔެކިއުންތައް ކައުންޓަރަށް ހުށަހަޅުއްވާށެވެ.\nސޮއިއާއި އިނގިލީގެ ނިޝާން ދެއްވުމަށްފަހު، ހުށަހެޅި ލިޔެކިޔުންތަކުގެ އަސްލު ހޯއްދަވާށެވެ.\nޚިދުމަތަށް ދައްކަންޖެހޭ ފީ ދެއްކުމަށްފަހު، ފައިސާދެއްކިކަމުގެ ރަސީދު ހޯއްދަވާށެވެ.\nފޮޓޯ ނެންގުވުމަށްޓަކައި ނަން ގޮވަންދެން ލޮބީ ސަރަހައްދުގައި މަޑުކޮށްލައްވާށެވެ.\nފޮޓޯނެންގެވުމަށްފަހު ދިވެހި ރައްޔިތެއްކަން އަންގައިދޭ ކާޑު ބައްލަވައި ވަޑައިގަތުމަށް ދަންނަވާ ނޯޓް ގައިވާ ގަޑިއަށް ދުރުވެ މައޫލޫމާތުކައުންޓަރާ ހަވާލުކުރުމުން ނަމްބަރެއް ދޫކުރާނެއެވެ.\nކާޑުދޫކުރާކައުންޓަރުން ނަމްބަރު އެރުވުމުން އެކައުންޓަރަށް ދުރުވެ ނަމްބަރު ޙަވާލުކުރުމުން ކާޑު ލިބޭނެއެވެ.\n:އަތޮޅުތަކުގެ ކަލެކްޓިންގ ޕޮއިންޓުންނަމަ\nފުރިހަމަކޮށްފައިވާ ޚިދުމަތަށްއެދޭ ފޯމް އަދި ހުށަހަޅަންޖެހޭނެކަމަށް ("ހުށަހަޅަންޖެހޭ ލިޔެކިއުން" ބައިގައި) ބަޔާން ކޮށްފައިވާ ލިޔެކިއުންތައް ކަލެކްޓިންގ ޕޮއިންޓަށް ހުށަހަޅުއްވާށެވެ.\nދިވެހިރައްޔިތެއްކަން އަންގައިދޭ ކާޑު ތައްޔާރުވުމުން ޑީ.އެން.އާރުއިން ކަލެކްޓިންގ ޕޮއިންޓަށް އެކަންއަންގާނެއެވެ. އަދި އެމަޢުލޫމާތު ރަށުއޮފީސްތަކަށް ވެސް ފޯރުކޮށްދެވޭނެއެވެ. ވީމާ ޚިދުމަތަށް އެދިވަޑައިގެން ކަލެކްޓިންގ ޕޮއިންޓާ ނުވަތަ ރަށުއޮފީހާ ގުޅުއްވައިގެން ކާޑު ނިމުނު ކަމުގެ މަޢުލޫމާތު ހޯއްދަވާށެވެ.\nޑީ.އެން.އާރުއިންނާއި ރަށުއޮފީހުންވެސް ކާޑު ލިބޭނެގޮތް ހަމަޖެހިފައިވުމާއިއެކު މާލެއިން ކާޑު ހޯއްދަވަން ބޭނުންފުޅުނަމަ ޑީ.އެން.އާރުއަށް ވަޑައިގެން ނުވަތަ ކާޑާ ހަވާލުވާނެ ފަރާތެއް ބަޔާންކުރާ ލިޔުމަކާއެކު އެމީހަކު ފޮނުއްވަވާށެވެ. އަދި ރަށުން ކާޑާ ހަވާލުވުމުގައިވެސް މިދެގޮތުން ކުރެގޮތެއް ޚިޔާރު ކުރެއްވިދާނެއެވެ. ކާޑާ ހަވާލުވުމަށް ރަށުއޮފީހަށް ޙާޒިރުވުމަށް އަންގާފައިވާ ދުވަހު އެއޮފީހާށް ޙާޒިރުވެ ކާޑާ ޙަވާލުވެވަޑައިގެން ކާޑު ލިބިވަޑައިގެން ކަމުގެ ސޮއިކުރައްވާށެވެ. ހުށަހަޅަންޖެހޭ ލިޔެކިޔުން\nފުރިހަމަކޮށްފައިވާ " ދިވެހިރައްޔިތެއްކަން އަންގައިދޭ ކާޑު ހެދުމަށް އެދޭ ފޯމު".\nމުއްދަތް ހަމަވެފައިވާ ނުވަތަ ގެއްލުން ލިބިފައިވާ ދިވެހިރައްޔިތެއްކަން އަންގައިދޭ ކާޑް (އަސްލު).\nކާޑުގައި ބްލަޑްގްރޫޕް ލިޔެވިފައޮތުމަށް ބޭނުންނަމަ، ލޭގެ ރިޕޯޓް (އަސްލު). އިތުރު މަޢުލޫމާތު ކާޑަށް ބޭނުންވާ ފޮޓޯ ނަގާނީ ޑިޕާޓްމަންޓް އޮފް ނެޝަނަލް ރެޖިސްޓްރޭޝަންއިންނެވެ. ނަމަވެސް އުމުރުން 10އަހަރުން ދަށުގެ ކުއްޖަކަށްވެފައި ޑިޕާޓްމަންޓް އޮފް ނެޝަނަލް ރެޖިސްޓްރޭޝަންއަށް ހާޒިރުނުވެވޭ ހާލަތުގައި ވޭތުވެދިޔަ 1 މަސްތެރޭގައި ނަގައިފައިވާ ޕާސްޕޯޓް ސައިޒުގެ ފޮޓޯއެއް ހުށައެޅިދާނެއެވެ. މިފޮޓޯގެ ފުރަގަހުގައި ހުންނަންވާނީ ހުސް ހުދު ކުލައެވެ. އަތޮޅުތަކުގެ ކަލެކްޓިންގ ޕޮއިންޓަށް މިޚިދުމަތަށް އެދޭ ފޯމު ހުށަހެޅިނަމަވެސް، މާލޭގައި ހުންނަ ޑިޕާޓްމަންޓް އޮފް ނެޝަނަލް ރެޖިސްޓްރޭޝަންއިން ކާޑު ބަލައިގަނެވޭނެގޮތް ހަމަޖެއްސިދާނެއެވެ. ދިވެހިރައްޔިތެއްކަން އަންގައިދޭ ކާޑު ހަވާލުވާން ދާ ފަރާތަކީ ކާޑުގެ ވެރިފަރާތް ނޫންނަމަ، އެފަރާތުގެ ދިވެހިރައްޔިތެއްކަން އަންގައިދޭ ކާޑާއި ކާޑު ބަލައި އަންނާނެ ދުވަހާއި ގަޑި ބަޔާންކޮށްފައިވާ ސްލިޕްކޮޅު ގެންނަންވާނެއެވެ. މުހިއްމުލިންކުތައް


Open Audition: Miee Noo Javaahireh Konegen Negun Kahala Kameh\nއައިޑޮލްގެ ސިއްރު ކޮޓަރީގެ ގޮތުގައި މަޝްހޫރުވެފައިވާ ޓެލެންޓް ރޫމް. --އަވަސް ފޮޓޯ: އަފްޝީން ނަސީރު\nތަދު، އެ ނޫ ޖަވާހިރަކީ މޯލްޑިވިއަން އައިޑޮލް ކަމަށް ބަލަމާ ހިނގާށެވެ. އެހެންވީމަ މިއީ އެއްގޮތަކަށް ވެސް ހޯދަން ފަސޭހަވާނެ ޓެލެންޓެއް ނޫނެވެ. އެ ނޫ ޖަވާހިރު ވަޅުލެވިފައި އޮތީ ރާއްޖޭގެ ސީދާ ކޮން ހިސާބެއްގައި ކަމެއް، ކޮން އަތޮޅެއް ނުވަތަ ކޮން ރަށެއްގައި ކަމެއް ދެނެގަނެވޭކަށް ވެސް ނެތެވެ.\nއެހެންވީމަ އައިޑޮލްގެ ޓީމަށް މި ޖެހެނީ، އެ ނޫ ޖަވާހިރުހެން ހީވާ ހުރިހާ ޖަވާހިރަކާއި ހިލައަކާއި ކަށިވެއްޔެއް ވެސް ކޮނެގެން ނަގައި ބޮޑެތި ދިރާސާތަކެއްކުރާށެވެ.\nމޯލްޑިވިއަން އައިޑޮލްގެ ޓެލެންޓް ހަންޓްގެ ދިގު އަދި ބުރަ މަސައްކަތުގެ މަރުހަލާގައި އަންނަ، އޯޕެން އޮޑިޝަން އެހެން ހުރިހައި ކަމަކަށް ވުރެން ހާއްސަވެގެން ދަނީ މި ސަބަބާ ހެދި އެވެ.\nއޯޕެން އޮޑިޝަނަށް މަރުހަބާ!\nކުޅުދުއްފުށީގެ "ވެލިގަނޑަށް ގަނބާ" މަގުތަކާއި ދުއްވާލަން ފަސޭހަ ތާރުއެޅި ބޮޑުމަގު ކަޑައްތުކޮށް، މޯލްޑިވިއަން އައިޑޮލްގެ އޮޑިޝަންތައް ކުރިއަށް ގެންދާ ހދ. ތައުލީމީ މަރުކަޒު ކައިރިއަށް ގޮސް އަޅުގަނޑާއި ފޮޓޯގްރާފަރު ސައިކްލުގައި މަޑުކޮށްލިއިރު ހެނދުނު އަށް ގަޑި ބައި ވަނީ އެވެ.\nދުވަހުގެ އޯޕަން އޮޑިޝަން ފެށުމަށް ހަމަޖެހިފައި ވަނީ ގާތްގަނޑަކަށް 10އެއް ޖަހާއިރު އެވެ. އެކަމަކު އޭރު ވެސް ސްކޫލްގެ ބޭރުގައި ދެ ތިން ކުއްޖަކު މަޑުކޮށްލައިގެން ތިއްބެވެ. އޯޕަން އޮޑިޝަނަށް ގޭޓް ހުޅުވާލާނެ ވަގުތެއްގެ އިންތިޒާރުގަ އެވެ.\nކުދިންތައް މަދުވުމާއި އޯޕެން އޮޑިޝަން ފަށަން ގިނައިރުތަކެއް ބާކީއޮތުމުން ފޮޓޯގްރާފަރު ގޮވައިގެން އަނެއްކާވެސް ރަށު ތެރޭގައި ބުރެއް ޖަހާލުމަށް ފަހު އެނބުރި އައިއިރު ކަމުދާކަށް ނެތެވެ. ކުޅުދުއްފުއްޓާއި މި އަތޮޅުގެ އެކި ރަށްތަކުން އޮޑިޝަނަށް އައިސް ތިބި ކުދިންނާއި މީހުންނާއި އާއިލާތަކާ އެކު ތައުލީމީ މަރުކަޒު އޮތީ ގާތްގަނޑަކަށް ފުރިގެން ބަންޑުންވާން ކައިރިވެފަ އެވެ.\nލަވަކިޔުމުގެ ބުރު ޖެހެން ދެން ބައިވެރިންތަކެއް އިއްޔެ ސްކޫލްގެ ގޯތި ތެރޭގައި ލަވަކިޔައި ފަރިތަކުރަނީ. --އަވަސް ފޮޓޯ: އަފްޝީން ނަސީރު\nއެހިސާބުން ދުވަހުގެ އޯޕެން އޮޑިޝަން ފެށުނީ އެވެ.\nއެއަށް ފަހު "ޓެލެންޓް ރޫމަށް" ވަނުމުގެ ވަގުތު ޖެހެން ދެން ސްކޫލްގެ ގޯތި ތެރެއިން މެދުނުކެނޑި އިވެމުން ދިޔަ އަޑަކީ ހުނަރު ދައްކާލަން އައިސް ހިތާއި ހަތަރެސްފައި ތެޅިލަތެޅިލަ ތިބި މި އެންމެން އެކި ރާގުރާގަށް އެކި ފެންވަރުގައި ތަފާތު ވޭރިއޭޝަންތައް ލައްވަމުން ޕްރެކްޓިސް ކުރަމުން ދިޔަ ލަވަތަކުގެ އަޑެވެ. އެއް ބަޔަކު ގިޓާ ކުޅެމުން ދެން ތިބި ބައިވެރިން ވެސް އާޝޯހުކުރުވަމުން ދިޔައިރު ޕިޗަށް އަރައި ނުހިފެހެއްޓިގެން ތިބި ކުދިން ވެސް ފެނެ އެވެ.\nމި ސަކަރާތަކާއި ފޯރިއެއްގައި ތިއްބައި އެންމެފަހުން އޯޕަން އޮޑިޝަންގެ ޝޫޓިން ރަސްމީކޮށް ފަށައިފި އެވެ. އެހިސާބުން އެންމެން ވެސް ދުވެފައި ނުކުތީ ސްކޫލުން ބޭރަށެވެ.\nއިއްޔެގެ އޯޕެން އޮޑިޝަންގެ ކުރިން އޮޑިޝަން އެޕިސޯޑެއްގެ އިންޓްރޯ ޝޫޓްކުރަނީ. --އަވަސް ފޮޓޯ: އަފްޝީން ނަސީރު\nއެކެއް! ދޭއް! ތިނެއް! އެކްޝަން!\nއޮޑިޝަންގެ ކުރިން ޝޫޓްކުރަން ޖެހޭ ބޮޑު މަންޒަރު ޝޫޓްކުރުމަށް އެންމެން ތައްޔާރުވީ އެވެ. ލަވަކިޔަން އައި ބައިވެރިން އައިޑޮލްގެ ނޫ ކުލައިގެ ދިދަތައް ވިހުރުވަމުން ގެންދިޔައިރު މޯލްޑިވިއަން އައިޑޮލްގެ ޕްރޮޑަކްޝަން ޓީމާ އެކު ކުޅިބަލާ މީހުން ވެސް އެ ހިސާބުގަނޑަށް ޖަމާވެފައި އޮތެވެ.\nދެން ފެނިގެން ދިޔައީ މަންޒަރަކަށް ފަހު މަންޒަރެއް، އޭންގަލަކަށް ފަހު އޭންގަލަކުން ޝޫޓްކޮށް މި އޮޑިޝަނުގެ އޯޕެނިން ޝޮޓް ނުވަތަ އިންޓްރޯ ޝޫޓްކޮށް ނިންމައިލި ތަނެވެ. އެކަމަކު މިހެން ލިޔެލިޔަކަސް ނުވަތަ ކިޔައިދިނަކަސް މީގެ އެންމެ މަންޒަރެއް ނެގުމަށް ވެސް އައިޑޮލްގެ ޓީމުން ކުރާ މަސައްކަތުގައި ހުރި ބުރަކަމެއް އަދި ހޭދަކުރާ ވަގުތުތައް ދިގުދެމިގެންދާ މިންވަރެއް ނުވަތަ އޮހޮރުވާ ދަލުގައި ދޭ ވަހެއް ވެސް އިހްސާސެއް ނުކުރެވިދާނެ އެވެ.\nމޯލްޑިވިއަން އައިޑޮލްގެ މަސައްކަތަށް ޕީއެސްއެމް އިން މިފަހަރު އެކުލަވާލާފައިވާ ޓީމުގެ އަދަދަކީ 38 ކެވެ. މިއީ ސީޒަން އެކެއްގައި މަސައްކަތްކުރި ޓީމަށް ވުރެން ތަންކޮޅެއް ބޮޑު ޓީމެކެވެ. މިދިޔަ ސީޒަން ޝޫޓްކޮށް އެ ހުރިހާ ކަމެއް ކުރީ 32 މީހުންގެ ޓީމަކުންނެވެ. މި އަދަދު މި ސީޒަނުގައި 38 އަށް އަރާފައިވިޔަސް މިއީ އަދިވެސް މިފަދަ ބޮޑު ޝޯއަކަށް ބަލާއިރު ވަރަށް ވެސް ކުޑަ ކުޑަ ޓީމެކެވެ.\nއެކަމަކު ހުނަރުން ފުރިގެން ބަންޑުންވެލަވެލަ އޮތް ޓީމެކެވެ. ފްރެންޗައިޒްޑް އުސޫލުން މޯލްޑިވިއަން އައިޑޮލް ވެސް ކުރިއަށް ގެންދާ ޔޫކޭގެ، ފްރިމެންޓަލް މީޑިއާގެ ބޮޑެތި ތަޖުރިބާކާރުން ވެސް މި ޓީމެއްގެ ހުނަރަށް އަނގަހުޅުވިފައި ތިބީ މި ސަބަބާ ހެދިކަން ވަރަށް ޔަގީނެވެ.\nއިއްޔެ އޯޕެން އޮޑިޝަންގެ މަންޒަރުތަކެއް ޝޫޓްކުރުމުގެ ކުރިން އައިޑޮލް ޓީމުގެ އިސް މެމްބަރުން ތައްޔާރުވަނީ. --އަވަސް ފޮޓޯ: އަފްޝީން ނަސީރު\nއައިޑޮލް ޓީމުގެ އޮޑިޝަންތައް މި ސީޒަނުގައި ހަތަރު ސަރަހައްދެއްގައި ކުރިއަށް ގެންދާއިރު 38 މެމްބަރުންގެ މި ޓީމު ހިންގަމުން ދަނީ ހަ ތަޖުރިބާކާރުންގެ މައްޗަށް އެކުލެވޭ ޓީމަކުންނެވެ. އެގޮތުން އޮން ލޮކޭޝަންތަކުގައި ނުވަތަ އޮޑިޝަން ސެޓްތަކުގައި އެންމެ އިސްކޮށް މަސައްކަތްކުރަމުން ދަނީ ކްރިއޭޓިވް ޑައިރެކްޓަރު އާމިނަތު އަޒޫ އާއި ޒުވާން ޑައިރެކްޓަރު ޝަމްހާން ހަމީދު (ސޭމް) ސައުންޑް އަދި ޓެކްނިކަލް ޑައިރެކްޓަރު ޖިނާ އާއި ސީނިއާ ކެމެރާމަން މުހައްމަދު އަބްދުﷲ އާއި ޓެކްނިކަލް ޑައިރެކްޓަރު އަހުމަދު މުހައްމަދުގެ އިތުރުން ޝޯގެ ޕްރޮޑަކްޝަން މެނޭޖަރު މުޖުތަބާ ރަޝީދު (މުޖޫ) އެވެ.\nމީގެ އިތުރުން ޝޯގެ ރަހަ ހެޔޮވަރުކުރުމުގެ ދިގު މަރުހަލާގައި މަސައްކަތްކުރާ ރިއާލިޓީ ޓީމުގެ އެންމެ އިސް ދެ ހުނަރުވެރިޔަކީ އަހުމަދު ކަރަމް އާއި މުހައްމަދު ވިޝާލް ޒަކީ އެވެ.\nއޯޕެން އޮޑިޝަން ކުރިއަށް ދަނީ ކިހިނެތް؟\nކުރިން ވެސް ބުނި ގޮތަށް މިއީ "ޓެލެންޓް ފުރޭނެކެވެ." އެހެންކަމުން މުޅި އޮޑިޝަނަށް ބަލާއިރު ވެސް އޯޕެން އޮޑިޝަން މި ވަނީ އެހެން ހުރިހާ ކަމަކަށްވުރެން ވެސް ހާއްސަ ސަމާލުކަމެއް ދޭން ޖެހޭ ކަމަކަށެވެ. ނަން ނޯޓުކޮށްގެން އޮޑިޝަނުގައި ބައިވެރިވާ އެންމެނާ ވަކިވަކިން އިންޓަވިއުކޮށް އެމީހުންގެ އެންމެ އާދަޔާހިލާފު ހުނަރަކީ ނުވަތަ ކަމަކީ ކޮބައިތޯ ބެލުން މުޅި ދުވަހު ކުރިއަށް ގެންދަން ޖެހެނީ މި ސަބަބާ ހެދި އެވެ.\nއޯޕެން އޮޑިޝަނުގައި ބައިވެރިވާ ކުދިންނާ އެންމެ ފުރަތަމަ ސިލްސިލާ އިންޓަވިއުސްތަކެއް ކުރިއަށް ގެންދާނީ ކަރަމް އާއި ވިޝާލްގެ އިތުރުން އެމީހުންގެ ބެލުމުގެ ދަށުގައި އޮންނަ ޓީމަކުންނެވެ. އިއްޔެ ވެސް ސްކޫލްގެ ގޯތިތެރޭގެ އެކި ހިސާބުތަކުގައި އެމީހުން ކޭމްޕް ޖަހައިގެން އެތައް ގަޑިއިރެއް ވަންދެން ފަހަރު ކުއްޖަކާ އިންޓަވިއުކުރަމުން ގެންދިޔަ މަންޒަރު ފެނެ އެވެ.\nއިއްޔެ އޯޕެން އޮޑިޝަނެއްގައި ރިއަލިޓީ ޕްރޮޑިއުސަރު ކަރަމް އާއި ކެމެރާމަނެއް އަދި ޓެކްނީޝަނަކު ކުދިންގެ އިންޓަވިއު ނަގަނީ. --އަވަސް ފޮޓޯ: އަފްޝީން ނަސީރު\nމި ދިގު އިންޓަވިއުތަކަށް ފަހު އޮޑިޝަންގެ ބައިވެރިން ދެން ވައްދާނީ "ޓެލެންޓް ރޫމް" އަށެވެ. މިއީ މުޅި ޝޯގައި ވެސް އެންމެ ބޮޑަށް ސިއްރުކުރެވިގެން ކުރިއަށް ގެންދާ މަރުހަލާ އެވެ. ޓެލެންޓް ރޫމަކީ ގާތްގަނޑަކަށް ހަ ތަޖުރިބާކާރުންގެ މައްޗަށް އެކުލެވިފައި އޮންނަ ޓީމެކެވެ.\nމިއަދު އޮންނަ ޖަޖަސް އޮޑިޝަނަށް ފެހި ސިގްނަލް ލިބޭނީ މި ޓެލެންޓް ރޫމެއްގައި ތިބި ތަޖުރިބާކާރުން އިމްޕްރެސްކޮށްލެވުނު ވަރަކުންނެވެ. އިމްޕްރެސްކުރަން ބަލާއިރު ކޮންމެހެން މާ މޮޅު ލަވަކިޔުންތެރިޔަކަށްވުން ވެސް ހަގީގަތުގައި މުހިންމެއް ނޫނެވެ. – އާދަޔާހިލާފު މީހެއް ނަމަ ފުރުސަތު އޮތީ ބޮޑުކޮށެވެ.\nއޯޕެން އޮޑިޝަނަށް ފުރާނީ ކައިގެން! ނުކައި ނުފުރާތި!\nކެޔަސް ނުކެޔަސް މައްސަލައެއް ނެތެވެ. މޯލްޑިވިއަން އައިޑޮލްގެ ޓީމުން ތަފާތު އެކި ކަހަލަ ބުއިންތަކާއި ކެއުންތައް އޮޑިޝަންގެ ބައިވެރިންނަށް މެދުނުކެނޑި ދެމުން ގެންދާނެ އެވެ. އެހެންވީމަ ކިތަންމެ ދުރުން އޮޑިޝަނަށް އައިސް ހުއްޓަސް މި ޓީމަކާ އެކެ ހާސްވާނެ ކަމެއް ނެތެވެ.\nއޮޑިޝަނަށް މި އަތޮޅުގެ އެހެން ރަށަކުން އައި ގްރޫޕެއްގެ ބަޔަކު އެމީހުންގެ ހުނަރު ދައްކާލުމުގެ ވަގުތު ޖެހެންދެން މަޑުކޮށްލައިގެން. --އަވަސް ފޮޓޯ: އަފްޝީން ނަސީރު\nއެކަމަކު އޮޑިޝަނުގައި ބައިވެރިވާ ނަމަ ހުރިހާ އެހެން ކަމެއް ދޫކޮށްލާފައި އަންނަ މީހުން ވިސްނާލަން ޖެހޭ ކަމެއް އެބައޮތެވެ.\nމިއީ ވަރަށް ވެސް ގިނައިރު ހޭދަވާ ކަމެކެވެ. މޮޅެތި ކަންތައްތައް ވާނީ ވަރަށް ލަހުން، ވަރަށް ދުވަހުންނޭ މީހުން ބުނެ އުޅެއެއް ނޫން ހެއްޔެވެ؟ މޯލްޑިވިއަން އައިޑޮލް އަކީ މޮޅުކަމެކެވެ. މޮޅު އެއްޗެކެވެ. އެހެންވީމަ މޯލްޑިވިއަން އައިޑޮލްގެ ދެ ވަނަ ސީޒަން ކާމިޔާބުކުރުމުގެ އަޒުމު ހިތުގައި އޮތީ ކަމުގައި ވަނީ ނަމަ، އެ ޓެލެންޓް ދެއްކުމަށް ބޭނުންވާހާ ވަގުތެއް އެންމެ ފުރަތަމަ ހޯދާށެވެ.\nއައިޑޮލްގެ ޓީމް ކުޅުދުއްފުށީ އޮޑިޝަންގައި


SunOnline: Rasoola ah furassara koggen Malaysia meehaku 10 aharah jalah\nރަސޫލާއަށް ފުރައްސާރަކޮށްގެން މެލޭޝިއާ މީހަކު 10 އަހަރަށް ޖަލަށް\nމުހައްމަދު ޖަވާދު ޔޫސުފު 10 Oct 2019, 11:39\nކުއަލަ ލަމްޕޫރު، މެލޭޝިއާ\nކުއާލަލަމްޕޫރު (އޮކްޓޯބަރު 10): ކީރިތި ރަސޫލާ މުޙައްމަދު (ސއވ)އަށް މަލާމަތާއި ފުރައްސާރަކުރުމުގެ ކުށް ސާބިތުވެގެން މެލޭޝިއާގެ ރައްޔިތަކު 10 އަހަރާއި 10 މަހަށް ޖަލަށްލުމަށް އެ ގައުމުގެ ކޯޓަކުން ހުކުމްކޮށްފިއެވެ.\nއެލިސްޓާ ކޯގިއާ ނަމަކަށް ކިޔާ، މެލޭޝިއއަށް ނިސްބަތްވާ މީހާ ކުރި ކުށަކީ ކީރިތި ރަސޫލާގެ ޝަހުސިއްޔަތަށް ފުރައްސާކޮށް އަދި އިސްލާމްދީނަށްވެސް އިހާނާތްވާގޮތަށް ސޯޝަލް މީޑިއާގައި ލިޔުމެވެ. އެ މައްސަލާގައި ކޯގިއާގެ މައްޗަށް ދައުވާކޮށްފައިވަނީ މެލޭޝިއާގެ ގާނޫނުލްއުގޫބާތުގެ 298 ވަނަ މާއްދާއާއި އާއި، 505 ވަނަ މައްދާއާއި އަދި މަލްޓިމީޑިޔާއާ ބެހޭ ގާނޫނުގެ ދަށުންކަމަށްވާއިރު ކޯގިއާ ވަނީ ކޯޓުގައި އޭނާގެ ކުށަށް އިއްތިރާފް ވެފައެވެ.\nއެމައްސަލާގައި 10 އަހަރަށް ޖަލަށްލުމުގެ ބަދަލުގައި މެލޭޝިއާގެ 50،000 ރިންގިޓްއިން ޖުރުމާނާކުރުމުގެ އިހުތިޔާރު ނުވަތަ ޖަލަށްލުމާއެކު ޖޫރިމާނާކުރުމުގެ އިހުތިޔާރުވެސް ކަމާބެހޭ ގާނޫނުތަކުގައި ފަނޑިޔާރުންނަށް އޮވެއެވެ. ނަމަވެސް އެމައްސަލަ ބެލި ފަނޑިޔާރުންގެ ބެންޗުން ނިންމާފައިވަނީ ޖޫރިމަނާނުކޮށް ކޯގިއާ 10 އަހަރަށް ޖަލަށް ލުމަށެވެ. މިއީ ރަސޫލާއަށާއި އިސްލާމްދީނަށް ފުރައްސާރަކުރި މައްސަލައެއްގައި މެލޭޝިޔާގައި މިހާތަނަށް ދިން އެންމެ ބޮޑު އަދަބުކަމަށް އެގައުމުގެ މީޑިއާއިން ބުނެއެވެ.\nއަނެއްކޮޅުން މެލޭޝިޔާގެ ފުލުހުންގެ ވެރިޔާ ތާން ސްރީ ދާތޯ ސެރީ އަބްދުލްހަމީދު ބިން ބްރަދޯރު ވަނީ އިސްލާމް ދީނަށް ފުރައްސާކުރި ކުރި މައްސަލައެއްގައި އިތުރު ތިން މީހެއްގެ މައްޗަށް ތަހްގީގުކޮށް އެމީހުންގެ މައްޗަށް އެކަން ސާބިތުވާ މިންވަރަށް ހެކި ލިބިފައިވާ ކަމަށް ވިދާޅުވެފައެވެ. ހެކި ލިބިފައިވާތީ އެ ތިން މީހުންގެ މައްސަލަ ވަރަށް އަވަހަށް ކޯޓަށް ފޮނުވާނެކަމަށާއި ދީނަށް ފުރައްސާރަކުރުމާއި ނަސްލީ ފިތުނަ އުފެދޭ ފަދަ އަމަލުތައް ހިންގުމަކީ މެލޭޝިޔާއިން ވަރަށް ހަރުކަށިކޮށް ފިޔަވަޅު އަޅާނެ ކަންތައްތައްކަން އަބްދުލްހަމީދު ވިދާޅުވިއެވެ.\nދީނީ ގޮތުންނާއި ނަސްލީގޮތުން މުޖުތަމައުގައި ބައިބައިވުމާއި ފިތުނަ އުފެދޭ ބާވަތުގެ އަމަލުތައް ދުލާއި ގަލަމާއި އަލަމުންނާ ހަރަކާތުންނާ އަދި ސޯޝަލް މީޑިޔާގައާއި މުވާސަލާތީ ނެޓްވާކްތަކުގައި ހިންގުމަކީ މެލޭޝިޔާގައި ވަރަށް ބޮޑު އަދަބެއް ދެވޭ ކުށެކެވެ. ބޮޑު އަދަބެއް އެކަމަށް ކަނޑައަޅާފައިވަނީ އެފަދަ ކަންކަން މެލޭޝިޔާގެ މުޖްތަމައުގައި ހައްސާސްވުމުގެ ސަބަބުންނެވެ. (ނޫސްއެޖެންސީތައް)